Olhuvaalaa nulaa: Ehee vanee muslimunnakah noon, ehee vanae jareemaa akah!\nމުސްލިމް ހަށިގަނޑުތައް އަންދާ މައްސަލަ\nއޮޅުވާ ނުލާ: އެހީވަނީ މުސްލިމުންނަކަށް ނޫން، ޖަރީމާއަކަށް!\nއާއިލާތަކުގެ ނުގަބޫލުގައި ކޮވިޑް-19 ގައި މަރުވާ މީހުންގެ ހަށިތައް އަންދާލުމާ ދެކޮޅަށް، ލަންކާގެ ޕްރެޒިޑެންޝަލް ސެކްރެޓޭރިއަޓްގެ ކުރިމަތީގައި މިއަދު މުޒާހަރާކުރަނީ. -- ފޮޓޯ: އޭއެފްޕީ\nމިދިއަ އަހަރުގެ ނޮވެމްބަރު މަހު، އަވަށްޓެރި ސްރީލަންކާގެ ރިޔާސީ އިންތިހާބު ކާމިޔާބު ކުރެއްވުމަށްފަހު، ގޮތާބޭ ރާޖަޕަކްސަ މަގާމުގެ ހުވާ ކުރެއްވީ، އެ ގައުމުގެ ދެކުނުގައި ހުންނަ އެންމެ ޒަމާންވީ ބުޑިސްޓުންގެ ފައްޅީގައި އެވެ. އެމަނިކުފާނު އެ ދުވަހު ހުވާ ކުރެއްވިއިރު، ކުރިމަތިލައްވައިގެން ހުންނެވީ، އޭގެ ދެ ހާސް ގަރުނު ކުރީގެ ބުޑިސްޓުންގެ ތާރީހީ ބިނާއަކާ އެވެ. އެއީ، އިންޑިއާގެ ތަމަޅަ ރަސްކަލަކު، ލަންކާއަށް ވެރިވެގަންނަން ކުރި މަސައްކަތް ނާކާމިޔާބު ކޮށްލި ލަންކާގެ ބުޑިސްޓު ރަސްކަލަކު ބިނާކުރި ތަނެކެވެ. ލަންކާގެ ބުޑިސްޓު ވެރިކަމެއްގެ ތާރީހީ ރަމްޒެކެވެ.\nއެ ދުވަހު، އެތަނުގައި ހުންނަވައިގެން ގޮތާބޭ ނުސީދާ ގޮތުން ދެއްވާފައި ވަނީ ވަރުގަދަ މެސެޖެކެވެ. ބުޑިސްޓުންގެ ބާރުވެރިކަމުގެ ތެރެއިން، އެ ދީނުގެ ގައުމިއްޔަތެއް އިއާދަ ކޮށްދޭނެ ކަމުގެ ހިމޭން އެ ވައުދު ވެގެން ގޮސްފައި ވަނީ، ލަންކާގައި އާބާދީ ކުޑަ ތަމަޅައިންނާއި މުސްލިމުންނަށް ނުރައްކާތެރި އިންޒާރަކަށެވެ.\nމިހާރު އުފެދިގެން މިއުޅޭ އަރައިރުން ގޮސް ގުޅެނީ އެ ދުވަހާ އެވެ. އަދި އޭގެ ހަތް މަސް ދުވަސް ކުރިން، ލަންކާގެ ތާރީހު ނުދެކޭ ފަދަ ބޮމުގެ ހަމަލާތަކާ އެވެ. ރިޔާސީ އިންތިހާބުގައި ގޮތާބޭއަށް ވޯޓު ނުދިން ގިނަ މުސްލިމުންނާއި ތަމަޅައިގެން ހައްގުތަކާ އެވެ. ހަރުކަށި ފިކުރުގެ ބުޑިސްޓުންގެ ރުއްސަން ހިންގާ ވަރުގަދަ ޖަރީމާއަކާ އެވެ. ކިތަންމެ ދެކޮޅު ނުޖެހޭ ހުއްޖަތެއްގެ ތެރެއިން ފޮރުވަން މަސައްކަތް ކުރި ނަމަވެސް، މިއީ ހަމަ ފާޅުގައި ފެންނަން އޮތް ބަދަލު ހިފުމެކެވެ.\nއާއިލާތަކުގެ ނުރުހުމުގައި އަންދާލަނީ\nކޮވިޑް-19 އިގެ ބިރުވެރިކަމުގެ ތެރެއަށް މުޅި ދުނިޔެއާއެކު ލަންކާ ވެސް ވެއްޓިގެން ގޮސް، އެ ބަލީގެ އެންމެ ފުރަތަމަ މަރު ރިޕޯޓުކޮށްފައި ވަނީ މިދިއަ މާޗް މަހު އެވެ. އެ ބަލީގެ ޝިކާރައަކަށް ފުރަތަމަ ފަހަރަށް ލަންކާ ރައްޔިތަކު ވެގެން ދިއުމާއެކު، ކޮވިޑާ ގުޅިގެން އަމަލު ކުރާނެ އުސޫލެއް ސަރުކާރުން އެކުލަވައިލިއިރު، އޭގައި އޮތީ، އެ ބަލީގައި މަރުވާ ހުރިހާ މީހުން، އަންދާލަން މަޖުބޫރުކޮށްފަ އެވެ.\nކޮވިޑުގައި މަރުވާ މީހުން ވަޅުލުމުގައި އެއްވެސް ނުރައްކަލެއް ނެތް ކަމަށް ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯ އިން ބުނެފައި ވީނަމަވެސް، ބަލި ޖެހިގެން މަރުވާ މީހުން ހަށިގަނޑު ވަޅުލުމުން، ބިންގަނޑަށް އެ ބަލި ފެތުރި، ބޯފެނުގެ ޒަރިއްޔާއިން އެހެން މީހުނަށް ބަލި ޖެހޭނެކަމަށް ލަންކާ ސަރުކާރުން ދައްކަމުން ދަނީ ބަހަނާއެކެވެ. ދުނިޔޭގެ ހުރިހާ ގައުމެއްގައި ވެސް ކޮވިޑުގައި މަރުވާ މީހުން ވަޅުލަމުންދާއިރު، ލަންކާއަކީ ފެނުގެ ފަށަލަ ވަރަށް އުސް ގައުމެއް ކަމަށް ބުނެ ލަންކާ ސަރުކާރުން ދައްކާ ހުއްޖަތް ކޮންމެ ނަޒަރަކުން ބެލި ނަމަވެސް، ދެކޮޅު ޖެއްސޭނެ ގޮތެއް ނެތެވެ.\nނަމަވެސް، މުސްލިމުންގެ އާދޭސްތަކަށް ބީރު ކަންފަތެއް ދީފައި، މުސްލިމުންގެ ތެރެއިން މަރުވާ މީހުންގެ ހަށިތައް އަންދާލަމުން ދަނިކޮށް، މިފަހުން މަރުވި 19 މުސްލިމުންގެ އާއިލާތަކުން ވަނީ ހަށިތަކާ ހަވާލުވާން ދެކޮޅު ހަދައިފަ އެވެ. ހަށިތައް އަންދާލުމަށް އާއިލާތަކުން ދައުލަތަށް ފައިސާ ދައްކަންވެސް ޖެހޭއިރު، އެ މީހުންގެ ނުގަބޫލުގައި ކުރާ ކަމަކަށް ފާޅުގައި ނޫނެކޭ ބުނެ އެވެ.\nއެއާއެކު، ގާނޫނީ ގޮތުން ބަނދެވުނު އަތް، ލަންކާގެ ބަންޑާރަ ނައިބު މެދުވެރިގެން ވަނީ ނައްޓުވައިދީފައި އެވެ. ހަވާލުވާނެ މީހަކު ނެތް ހަށިތައް އެންދުމުގެ ބާރު ޑިރެކްޓާ ޖެނެރަލް އޮފް ޕަބްލިކް ހެލްތަށް ލިބިދޭ ކަމަށް ކަނޑައަޅައިގެންނެވެ. އެ ނިންމުމާއެކު އެތައް ދުވަހެއް ވަންދެން މޯގުގައި ހުރި ހަށިތައް އަނެއްކާ ވެސް އަންދާލަން ފެށި އެވެ.\nމިކަމުގައި ރައްޔިތުންގެ ރުޅިގަނޑު ފަޅައިގެން ދިޔައީ، 20 ދުވަހުގެ ތުއްތު ކުއްޖަކު، މައިންބަފައިންގެ ނުރުހުމުގައި، އާއިލާގެ އެއްވެސް މީހަކު ނެތި އަންދާލުމުންނެވެ. ފުރަތަމަ ފަހަރަށް، ލަންކާގެ މުސްލިމުންނާ އެއްކޮަޅަށް ބުޑިސްޓުން ވެސް ހިމެނޭ ގޮތަށް އެހެން ދީންތަކުގެ މީހުންވެސް ތެދުވީ އެވެ. މަގުތަކަށް ނުކުމެ، އެކަމާ ދެކޮޅަށް އަޑުއުފުލައި، ސަރުކާރު ރަނގަޅަށް ވެސް ޕްރެޝަރަށް ވައްޓާލީ އެވެ.\nޖަރީމާގައި ރާއްޖެ ބައިވެރިކުރުން\nލަންކާ ސަރުކާރަށް ޕްރެޝަރު ބޮޑު ކޮށްލުމުން، ބޮޑުވަޒީރު އަދި ރައީސްގެ ބޭބޭފުޅު މަހިންދަ ރާޖަޕަކްސަ ވަނީ، މަރުވާ މީހުންގެ ހަށިތައް އާއިލާގެ ނުގަބޫލުގައި އެނދުން މިވަގުތަށް ހުއްޓާލަން އަންގަވާފަ އެވެ. އަދި، ފެން ފަށަލަ ތިރި ސަރަހައްދެއް ހޯދައި، ކޮވިޑުގައި މަރުވާ މީހުންގެ ހަށިތައް ވަޅުލެވޭނެ ގޮތެއް އޮތްތޯ ބެލުމަށް އަންގަވައިފަ އެވެ.\nމައުލޫމާތު ލިބޭ ގޮތުގައި، ލަންކާގެ ދެކުނުގައި އޮންނަ މަންނާރު ޑިސްޓްރިކްޓުގައި ވަކިން އޮންނަ ރަށެއް ކަމަށްވާ މަންނާރު އައިލެންޑުގައި ކޮވިޑުގައި މަރުވާ މީހުން ވަޅުލެވޭނެތޯ ބަލަމުން އަންނަ ކަމަށްވެ އެވެ.\nނަމަވެސް، އެކަމުގައި މާބޮޑު ކުރިއެރުމެއް ނުލިބި އުޅެނިކޮށް، ލަންކާގެ ބައެއް ނޫސްތަކުގައި މުޅިން އާ ވާހަކައެއް ވަނީ ކުއްލިއަކަށް ފެތުރިގެން ގޮސްފައި އެވެ.\nލަންކާގައި ކޮވިޑު ޖެހިގެން މަރުވާ މުސްލިމުންގެ ހަށިގަނޑުތައް ރާއްޖޭގެ ވަޅުލުމަށް ދިވެހި ސަރުކާރުން ރަސްމީކޮށް ހުށަހަޅާފައިވާ ކަމަށް ސަރުކާރުގެ އޮފިޝަލަކާ ހަވާލާދީ ލަންކާގެ މީޑިއާތަކުން ތިލަވުމާއެކު ދިވެހިންނަށް ވެސް ކުއްލި ހައިރާންކަމެއް ލިބިގެންދިއަ އެވެ.\nދިވެހި ސަރުކާރުގެ ހުށަހެޅުމާއެކު، އެކަން ކުރެވިދާނެ ގޮތުގެ އުސޫލުތަކެއް އެކުލަވާލަން ލަންކާގެ ހެލްތު މިނިސްޓްރީން އަންގާފައިވާ ކަމަށް ލަންކާގެ ޕަބްލިކް ހެލްތު ސާވިސަސްގެ ޑިރެކްޓާ ޖެނެރަލް ޑރ. ހޭމަންތަ ހޭރަތު ވިދާޅުވެފައިވެ އެވެ.\n"މިކަން ކޮށްދޭން ރާއްޖޭން ހުށަހަޅާފައި ވަނީ، އެއީ ޖަޒީރާ ގައުމަކަށްވެފައި، އަޅުގަނޑުމެންނަށް މި ދިމާވާ މައްސަލަ ރާއްޖެއަށް ދިމާ ނުވާތީ. ހަށިގަނޑުތައް ވަކި ރަށެއްގައި ވަޅުލައި ދޭން ދިވެހި ސަރުކާރުން ހުށަހަޅާފައި ވަނީ،" ޑރ. ހޭރަތު ވިދާޅުވި އެވެ.\nނަމަވެސް، އެއީ އެކަން ހިނގި ގޮތް ނޫން ކަމަށް ފަހުން ދިވެހި ފޮރިން މިނިސްޓްރީން ނެރުނު ބަޔާނަކުން ސާފުވި އެވެ.\nފޮރިން މިނިސްޓްރީން ނެރުނު އެ ބަޔާނުގައި ބުނީ، ކޮވިޑް-19 ޖެހިގެން ލަންކާގައި މަރުވާ މުސްލިމުންނަށް އިސްލާމީ އުސޫލުތަކާ އެއްގޮތަށް ޖަނާޒާގެ ކަންތައްތައް ފުރިހަމަކުރުމަށް ލަންކާ ސަރުކާރަށް ދަތިތަކެއް ކުރިމަތިވެފައިވާތީ، ރާއްޖޭގައި ލަންކާގެ މިފަދަ މުސްލިމުންނަށް ޖަނާޒާގެ ކަންތައްތައް ހަމަޖައްސައިދިނުމަށް އެހީތެރިކަން ހޯދުމަށް އެގައުމުގެ ރައީސް ގޮތާބޭ ރާޖަޕަކްސަ، ރައީސް އިބްރާހިމް މުހައްމަދު ސޯލިހަށް ސިޓީއެއް ފޮނުއްވި އެވެ.\nއަވަސް އަށް އެނގިފައިވާ ގޮތުގައި، ރައީސް ގޮތާބޭގެ ސިޓީ ފޮނުއްވުމާ އެކީގައި، މިކަން ކުރަން އުޅެނީ ދިވެހި ސަރުކާރުން އިސްވެ އެދިގެން ކަމަށް ބުނެ، އެވާހަކަ ލަންކާގެ މީޑިއާތަކަށް އޮތީ ލީކުކޮށްލައިފަ އެވެ. އެކަމުގެ ފަހަތުގައި އޮތީ، މުސްލިމުންގެ ހައްގުގައި ރާއްޖެއަށް ނޫނެކޭ ބުނުމުގެ ފުރުސަތު ހަނިކުރަންތޯ، ނޫނީ، އަމިއްލަ ރައްޔިތުންތަކެއް ހިތްހަމަޖެއްސުމަށްތޯ މިއީ ހަމައެކަނި އެކަން ކުރި ބަޔަކު ދެނަހުރި ސިއްރެކެވެ.\nކަން އެ ހިސާބަށް ނިއުޅިފައި އޮއްވާ، ރާއްޖޭން މިވަނީ ރަނގަޅަށްވެސް މި މައްސަލާގައި ދަލު ބޭރުން ޖެހިފައި އެވެ.\n"އިސްލާމީ އުހުއްވަތްތެރިކަން ދެމެހެއްޓުމުގެ މަތިވެރި ނިޔަތާއި މަގުސަދުގައި، އަދި ދިވެހިރާއްޖެއާ ސްރީލަންކާއާ ދެމެދު އޮތް ޒަމާންވީ ގުޅުމުގެ މައްޗަށް ރިޢާޔަތްކުރައްވައި، ސްރީލަންކާގެ މުސްލިމުންނަށް ފޯރުކޮށްދެވޭ ހައްސަ އެހީތެރިކަމެއްގެ ގޮތުގައި ސްރީލަންކާގެ ރައީސްގެ މި ހުށަހެޅުއްވުމުގައި އެދިވަޑައިގެންފައިވާ ކަންކަން އިންތިޒާމް ކުރެވޭނެ ގޮތެއް އޮތްތޯ ބެލުމަށް ރައީސުލްޖުމްހޫރިއްޔާ ގެންދަވަނީ ސަރުކާރުގެ ކަމާ ބެހޭ އިދާރާތަކުގެ މެދުގައި މަޝްވަރާކުރައްވަމުން،" މިއީ ފޮރިން މިނިސްޓްރީން ނެރުނު ބަޔާނުގައި އެންމެ ފަހުން ބުނި ވާހަކަ އެވެ.\nއެއާއެކު، އަވަށްޓެރި ގައުމެއްގައި ހިނގަމުންދާ ބޮޑު ޖަރީމާއެއް ވަނީ ދިވެހިންގެ މެދުގައި ބޮޑު ބަހުސަކަށް ބަދަލުވެފައި އެވެ. އެކަމުގައި އެންމެންގެ ރައުޔުވެސް ތަފާތެވެ. ސިޔާސީ ބޭފުޅުންނާއި، ދީނީ އިލްމުވެރިންނާއި ސަރުކާރުގެ އިސް ބޭފުޅުންވެސް ހިމެނޭ ގޮތަށެވެ.\nއެއް ކޮޅުގައި ތިއްބެވީ ކުރީގެ ރައީސް މައުމޫން އަބްދުލްގައްޔޫމް ފަދަ ބޭފުޅުންނެވެ. އެމަނިކުފާނުވެސް ތަކުރާރުކޮށް ވިދާޅުވާ ގޮތުގައި މުސްލިމުންނަށް އެހީވުމުގެ ނަމުގައި، މިއީ ކުރަން ހެޔޮވާ ވަރުގެ ކަމެއް ނޫނެވެ.\nދެން އޮތީ އަނެއް ކޮޅެވެ. ކޮންމެވެސް އަޑިނޭނގޭ ސަބަބަކާ ހެދި ސަރުކާރުން ދެކޭ ގޮތެވެ. މި ބަހުސް އެންމެ ހޫނުވި ދަނޑިވަޅު ބަލާފައި، އިސްލާމިކް މިނިސްޓްރީން ވަނީ މިކަމުގެ ރައުޔު ހާމަކޮށްފައި އެވެ.\n"ސްރީލަންކާގެ މުސްލިމުންގެ ތެރެއިން ކޮވިޑް-19 ބަލީގައި ނިޔާވާ ފަރާތްތައް ރާއްޖެ ގެނެސް ރާއްޖޭގައި ވަޅުމުގެ އިންތިޒާމް ހަމަޖެއްސުމަކީ މި ވަގުތަށް ވަރަށް މުހިންމު އަދި އެހާމެ ދަރުމައާ ސަވާބު ލިބޭނެ ކަމެއް،" އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވެފައިވެ އެވެ.\nނަމަވެސް، ގިނަ ބަޔެއްގެ ނަޒަރުގައި، އެންމެ ދެކޮޅު ނުޖެހޭ، އާދަޔާ ހިލާފު ހުއްޖަތް ދެއްކެވީ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ.\nއެމަނިކުފާނު ވިދާޅުވީ ލަންކާގެ ހުށައެޅުމާއި ގުޅޭގޮތުން ދެ ގައުމުން ވާހަކަ ދައްކަން ޖެހޭނެ ކަމަށެވެ. ލަންކާއަކީ އަބަދުވެސް ރާއްޖެއާ ވަރަށް ގާތް އެކުވެރި ގައުމެއް ކަމަށާ ކޮންމެ އަޑިގަނޑަކާއި އުސްގަނޑެއްގައިވެސް ރާއްޖެ-ލަންކާ އޮންނާނީ އެކުގައި ކަމަށެވެ.\nލަންކާގެ މުސްލިމުން ރާއްޖޭގައި ވަޅުލެވޭނެ ކަމަށް ވިދާޅުވެ ދިވެހިންގެ ހަތަރު ޖީލެއްގެ މީހުން ލަންކާގެ ގަބުރުސްތާނުތަކުގައި ވަޅުލާފައިވާ ކަމަށްވެސް އެމަނިކުފާނު ވިދާޅުވި އެވެ.\nރާއްޖޭން ބާރު އަޅަންވީ ލަންކާގެ މުސްލިމުންގެ ހައްގަށް\nއެއީ ހަގީގަތުގައިވެސް މި ބަހުސްގެ ތެރެއިން ފެންމަތިވެގެން އައި އެންމެ އާދަޔާ ހިލާފު ބަހަނާ އެވެ. ތެދެކެވެ. ލަންކާގެ ޖާވައްތަ ސަހާރާގައި އެތަކެއް ދިވެހިންނެއްގެ މާހަނާތައް އެބަހުއްޓެވެ. އެކަމަކު މިހާރު އުފެދިގެން މިއުޅެނީ މުޅިން ތަފާތު މައްސަލަ އެކެވެ. ލަންކާގައި ދިވެހިން ވަޅުލާފައިވަނީ، ރާއްޖޭން އެމީހުންގެ ހަށިތަކާ ހަވާލުވާން ދެކޮޅު ހަދައިގެންނެއް ނޫނެވެ. ނޫނީ އެ އާއިލާތަކުގެ ނުގަބޫލުގައި އެއް ނޫނެވެ.\nލަންކާއެކޭ އެއްގޮތަށް، ރާއްޖޭގައި ވެސް ވަޅުލާފައިވާ އެތަކެއް ބޭރު މީހުން ތިބޭނެ އެވެ. މި ދައްކަނީ އަވަށްޓެރި ގައުމެއްގައި ތިބި މުސްލިމުންތަކެއްގެ އަސާސީ ހައްގެއްގެ ވާހަކަ އެވެ. އެ ހައްގު ވަރަށް ފާޅުގައި ނިގުޅައިގަންނަން ހިންގާ ޖަރީމާއެއްގައި ރާއްޖޭން ބައިވެރިވާން ފަރިކުރާތީ އެވެ.\nމިކަން ކުރަން އުޅޭކަން ލަންކާގެ ކެބިނެޓަށްވެސް ނޭނގޭކަމަށް ބުނާއިރު، ލަންކާ ފަދަ ބިމުގެ ތަނަވަސްކަންއޮތް ގައުމެއްގައި، އެ ގައުމުގެ ރައްޔިތުންތަކެއް ވަޅުނުލެވޭނެ އެއްވެސް އުޒުރެއް ނެތެވެ.\nދުނިޔޭގެ ސިއްހަތު ޖަމިއްޔާގެ އިތުރުން، 2002 ވަނަ އަހަރު ސާސް ވައިރަސް އެންމެ ފުރަތަމަ ދެނެގަތް، މަޝްހޫރު ވައިރޮލޮޖިސްޓް މަލިކް ޕީރިސްވެސް ދާދި ފަހުން ވިދާޅުވި ގޮތުގައި، ވަޅުލާފައިވާ މައްޔިތެއްގެ ހަށިގަނޑުން ކޮވިޑް-19 ފެތުރުމުގެ ފުރުސަތު ވަރަށް ހަނި ކަމަށެވެ.\nއަދި އޭގެ ހަށިގަނޑަކުން، ފެން ފަށަލައާ ހަމައަށް ބަލި ފޯރިނަމަވެސް، ބިމުގެ ގުދުރަތީ ފިލްޓަރު ކުރުމުގެ އެތަކެއް މަރުހަލާއަކަށްފަހު، ބޯފެނުގެ ޒަރިއްޔާއިން އެ ބަލި ފެތުރުމަކީ ނުވާނެކަމެއް ކަމަށް އޭނާ ވަނީ ވިދާޅުވެފައި އެވެ.\nއެއާއެކު، ލަންކާ ސަރުކާރުގެ ތެރޭގައިވެސް އެ މައްސަލަ ހޫނުވެފައިވާކަމަށް މައުލޫމާތު ލިބެ އެވެ.\nކަން މިހެން އޮތް އިރު، އިސްލާމީ އުސޫލުތަކާ އެއްގޮތަށް ޖަނާޒާގެ ކަންތައްތައް ފުރިހަމަކުރުމަށް ލަންކާ ސަރުކާރަށް ދަތިތަކެއް ކުރިމަތިވެފައިވާކަމަށް ބުނެ މި ޖަރީމާ ދެކޮޅު ޖެއްސޭނެ ގޮތެއް ނޯންނާނެ އެވެ.\nސައިންސާއި އަދި ބުއްދީގެ ހަމަތަކުން ބެލި ނަމަވެސް، މިއުޅެނީ ލަންކާ ސަރުކާރަށް ދައްޗެއް ދިމާވެގެންނޫން ކަން ވަރަށް ސާފެވެ. ފެންނަން މިއޮތީ، އާބާދީގެ ބޮޑުބައެއް ރުއްސުމަށްޓަކައި، މައިނޯރިޓީގެ ހައްގުތައް ގުރުބާން ކުރާ މަންޒަރެވެ. އަމިއްލަ ފަސްގަނޑުގައި ވަޅުލެވުމުގެ އެންމެ އަސާސީ ހައްގަށް ފައިން އަރައި، ރައްޔިތުންތަކެއް އަމިއްލަ ގައުމަށް ބީރަށްޓެހިކުރާ ކުރުމެވެ.\nމިކަމުގެ ތެރެއަށް ރާއްޖޭން ވަދެގެން އުޅޭތީ، ލަންކާ މުސްލިމުންގެ ނުރުހުން މިހާރު ވަނީ ދިވެހިންނަށްވެސް އަމާޒުވާން ފަށައިފަ އެވެ. އެކަން އެގޮތަށް ނުކޮށްދިނުމަށް އެދި ލަންކާ މުސްލިމުންގެ ޖަމާއަތްތަކުންނާއި އާއްމުންގެ ތެރެއިން ގިނަ ބަޔަކު ވެސް އެދަނީ ރާއްޖެއަށް ގޮވާލަމުންނެވެ.\nކުރު ގޮތަކަށް އެ ބުނަނީ، އެ މީހުންގެ ހަށިތައް ރާއްޖެ ގެނެސް ވަޅުލާން އެމީހުން ބޭނުން ނުވާ ވާހަކަ އެވެ. އެ މީހުން ބޭނުންވަނީ އެ މީހުންގެ ހައްގު ހޯދައިށެވެ. އެކަމުން ލަންކާ ސަރުކާރު ރެކި ގަންނަން، ރާއްޖެ މެދުވެރިއަކަށް ނުވާށޭ އެވެ.\nއާއިލާތަކުގެ ނުގަބޫލުގައި ކޮވިޑް-19 ގައި މަރުވާ މީހުންގެ ހަށިތައް އަންދާލުމާ ދެކޮޅަށް، ލަންކާގެ މުސްލިމުންނާއި ތަމަޅައިން ގުޅިގެން، ލަންކާގެ އެކި ހިސާބުތަކުގައި ދަނީ މުޒާހަރާކުރަމުން. -- ފޮޓޯ: އޭއެފްޕީ\nއެއީ ލަންކާ މުސްލިމުންގެ އާދޭހަށްވާއިރު، އެ މީހުނަށް އެހީވެދިނުމުގެ ނަމުގައި ދިވެހި ސަރުކާރުން ކުރަން މިއުޅޭކަމަކާމެދު ސުވާލު އުފެދެ އެވެ. މުސްލިމުންތަކެއްގެ ހައްގަކަށް އަރައިގަތުމުގައި ރާއްޖޭން ބައިވެރިވާންޖެހޭ އެއްވެސް ސަބަބެއް ނެތެވެ. ބައިވެރިވުމެއް އޮތިއްޔާ، ބާރު އަޅަންވީ، ލަންކާ މުސްލިމުންގެ ހައްގުތައް ހޯދައި ދިނުމަށެވެ.\nއެ އެދުމަށް ނޫނެކޭ ބުނެ، ސިއްރުން ވިޔަސް، ވައި އަޑުން ނަމަވެސް، ލަންކާ ސަރުކާރު ގާތު އެދެންވީ، މުސްލިމުންނަށް އިހާނަތްތެރި ނުވުމަށެވެ. ސިޔާސީ ބަދަލުހިފުން ހުއްޓާލުމަށެވެ.\nއެކަން ކުރަން ނުކެރޭ ނަމަ، އަވަށްޓެރި އިންޑިއާގައި، ހާއްސަކޮށް ކަޝްމީރުގައި ހިނގާ ކަންކަމަށް ދިވެހި ސަރުކާރު ކަނުވެފައި ތިބި ގޮތަށް، މިކަމުގައި ވެސް މޫނު އަނެއް ފަރާތަށް ލައިގެން، ނުފެންނަ ކަމަށް ހަދައިގެން ތިބުންވެސް މާ ރަނގަޅުވާނެ އެވެ.\nރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް ރައީސް އިބްރާހިމް މުހައްމަދު ސޯލިހު + ސްރީލަންކާ ފޮރިން މިނިސްޓްރީ އަބްދުﷲ ޝާހިދު ދީނީ އިލްމުވެރިން ގޮތަބަޔާ ރާޖަޕްކަސާ މުސްލިމް ހަށިގަނޑުތައް އަންދާ މައްސަލަ


Modi ge huvaa kurumuge rasmeeyaathah dhuniyege isverin vadai nugannava!\nމޯދީގެ ހުވާކުރުމުގެ ރަސްމީޔާތައް ދުނިޔޭގެ އިސްވެރިން ވަޑައިނުގަންނަވާ!\nއިންޑިއާގެ ބޮޑު ވަޒީރު ނަރެންދްރަ މޯދީގެ ހުވާ ކުރުމުގެ ރަސްމީޔާތަށް އޭޝިއާގެ މަދު ޤައުމެއްގެ ފިޔަވައި ދުނިޔޭގެ މަތީ ފަންތީގެ ވެރިއަކު ވަޑައިގަންނަވައެވެ.\nމޯދީގެ ހުވާކުރުމުގެ ރަސްމީޔާތަށް ވަޑައިގެންނެވި ވެރިންނަކީ، ބަންގްލަދޭޝްގެ ރައީސް އަބްދުލް ހާމިދް، މޮރިސްސްގެ ބޮޑު ވަޒީރު ޕްރަވިންދް ކުމާރު، ބޫޓާންގެ ބޮޑުވަޒީރު ލޯޓޭ، މިޔަންމާގެ ރައީސް ވިން، ލަންކާގެ ރައީސް ސިރިސޭނާ، ކިރިގިސްތާންގެ ރައީސް ސޫރޮންބޭ އަދި ނޭޕާލްގެ ބޮޑުވަޒީރު ކޭޕީ ޝަރުމާއެވެ.\nދުނިޔޭގެ އެންމެ ބޮޑު ޑިމޮކްރެސީކަމުގައިވާ އިންޑިއާގެ ބޮޑުވަޒީރުކަމުގެ ހުވާ ކުރުމުގެ ރަސްމީޔާތައް ދުނިޔޭގެ ބޮޑެތި ޤައުމުތައް ވެރިިން ބައިވެރި ނުވި މައިގަނޑު ސަބަބަކީ މޯދީގެ ހިނދޫ ނޭޝަނަލިސްޓު ފިކުރާއި ނިމުނު ފަސް އަހަރުގެ ރިކޯޑުގެ ނަތީޖާކަމަށް އެނަލިސްޓުން ބުނެއެވެ.\nނިމުނު ފަސް އަހަރުކަޝްމީރުގައި މުސްލިމުން ނާއި ދެކޮޅަށް ހިންގަމުން ދިޔަ އުދުވާންތައް ވަނީ ދިހަ ގުނަ އިތުރުވެފައިއެވެ. އަދި އިންޑިއާ ތެރޭގައި މުސްލިމުން ނާއި ދެކޮޅަށް ހިންދޫން ހިންގާ މާރާމާރީ 500 ގުނަ އިތުރު ވެފައިވާ ކަމަށް ބައެއް ރިޕޯޓު ތަކުން ބުނެއެވެ. މީގެ އިތުރުން ގެރި މަސް ކާ މީހުންނާއި ދެކޮޅަށް ހިންގަން ފެށި އުދުވާންތައް ވަނީ ދުވަހަކުވެސް އިތުރު ނުވާ ވަރަށް އިތުރު ވެފައިއެވެ.\nމޯދީގެ ސަރުކާރުގައި ވަނީ ހިންދޫ ހަރުކަށި ފިކުރު އެތައް ބަޔަކަށް މިނިވަންކަން ލިބި ބާރު ލިބިފައިއެވެ. ހިންދޫ ފާދިރީން ސިޔާސީ މަގާމު ތަކަށް ގެނެސްފައި ވާއިރު، އިންޑިއާ ތާރީހުގައި ދުވަހަކުވެސް ނުވާވަރަށް ހިނދޫ ހަރުކަށި ފިކުރުގެ މީހުންގެ ބާރު މިހާރު ވަނީ ގަދަވެފައިއެވެ.


2017 ވަނަ އަހަރަށް ޝިޢާރެއް ކަނޑައެޅުއްވުމާއި، ޝިޢާރު ބޭނުންކުރެއްވުން - The President's Office\n2017 ވަނަ އަހަރަށް ޝިޢާރެއް ކަނޑައެޅުއްވުމާއި، ޝިޢާރު ބޭނުންކުރެއްވުން\n30 ޖަނަވަރީ 2017، ރިފަރެންސް: 2017/1\nމި ސަރުކާރުގެ އިޤްތިޞާދީ ތަޞައްވުރުގައިވާ ފަދައިން ދިވެހިރާއްޖެއަކީ ފުދުންތެރި ވިޔަފާރިއަށް ފަހި މާޙައުލެއް އޮތް ޤައުމަކަށް ހެއްދެވުމަށް ކުރައްވަމުންދާ މަސައްކަތްތައް ޤައުމީ ފެންވަރެއްގައި ފާހަގަކުރެއްވުމުގެ ގޮތުން، އަންނަ ފެބުރުވަރީ މަހުގެ 15 ވާ ބުދަދުވަހުން ފެށިގެން ސަރުކާރުގެ ރަސްމީ ސިޓީތަކާއި، އެކިއެކި ލިޔުންތަކުގައި ތިރީގައި މިވާ ޝިޢާރު ބޭނުންކުރައްވާގޮތަށް ހަމަޖައްސަވައިފި ކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\n[އިޤްތިޞާދީ ފުދުންތެރިކަން – އިޖުތިމާޢީ ހަމަޖެހުން]\nވީމާ، ސަރުކާރުގެ ރަސްމީ ސިޓީތަކާއި އެކިއެކި ލިޔުންތަކުގައި މި ޝިޢާރު ބޭނުންކުރެއްވުމަށްޓަކައި، މި ޝިޢާރުގެ ތައްގަނޑެއް ހެއްދެވުމާ ބެހޭގޮތުން މިނިސްޓްރީ އޮފް އިކޮނޮމިކް ޑިވެލޮޕްމަންޓުން ސަރުކާރުގެ އޮފީސްތަކަށް މަޢުލޫމާތު ދެއްވާނެ ކަމަށާއި، އެ މަޢުލޫމާތު ލިބިވަޑައިގަތުމުން، އެ ޝިޢާރުގެ ތައްގަނޑު ހައްދަވައި، މި އަހަރުގެ ތެރޭގައި ރަސްމީ ލިޔުންތަކުގައި އެ ތައްގަނޑު ޖައްސަވަމުން ގެންދެވުމަށް ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nއިނގިރޭސިބަހުން މި ޝިޢާރު ބޭނުންކުރައްވާނީ ތިރީގައި މިވާގޮތަށް ކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\n[Economic Prosperity – Social Harmony]


BREAKING: Eesa Hayyaru Nukuri Amuru Isthiunaaf Nukuran Ninmaifi - Vaguthu\nއީސަ ހައްޔަރު ނުކުރި އަމުރު އިސްތިއުނާފް ނުކުރަން ނިންމައިފި\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހްމަދު އީސަ ތަހުގީގަށް ބަންދު ނުކުރަން ކްރިމިނަލް ކޯޓުން ކަނޑައެޅި އަމުރު ހައި ކޯޓުގައި އިސްތިއުނާފް ނުކުރަން ޕްރޮސެކިއުޓާ ޖެނެރަލް (ޕީޖީ) އޮފީހުން ނިންމައިފިއެވެ.\nޕަބްލިކް ޕްރޮސެކިއުޓަރު އަދި ޕީޖީ އޮފީހުގެ މީޑިއާ އޮފިޝަލް އަހްމަދު ޝަފީއު ވިދާޅުވި ގޮތުގައި، އެ ގޮތަށް އެ އޮފީހުން ނިންމީ މައިގަނޑު ތިން ސަބަބެއްގެ މައްޗަށެވެ.\nފުރަތަމަ ސަބަބެއްގެ ގޮތުގައި ފާހަގަކުރެއްވީ މި މައްސަލައަކީ ތަހުގީގުގެ މައިގަނޑު މަސައްކަތްތައް ނިމިފައިވާ މައްސަލައަކަށް ވުމުން، ދައުވާ ކުރުމާ މެދު ގޮތެއް ނިންމަން އޮފީހަށް ވަރަށް އަވަހަށް ފޮނުވި އެ ކަމާ މެދު ވަރަށް އަވަހަށް ގޮތެއް ނިންމޭނެ މަރުހަލާއެއްގައި އޮތް މައްސަލައަކަށް ވުމުންނެވެ.\nދެވަނަ ސަބަބަކީ، ތަހުގީގަށް ބޭނުންވާ ހެކީގެ ގޮތުގައި ނަގަން ޖެހޭ ބަޔާންތައް ނަގާ ނިމިފައިވާތީވެ ތަހުގީގަށާއި ހެއްކަށް ނުފޫޒު ފޯރުވުމުގެ ފުރުސަތު ކުޑަވުން ކަމަށް ޝަފީއު ވިދާޅުވިއެވެ.\nތިންވަނަ ސަބަބަކީ އަނިޔާ ލިބިފައިވާ ފަރާތަށް ރައްކާތެރިކަން ކަށަވަރު ކުރެވިފައިވާތީއާއި ހައްޔަރު ކުރުމުގެ އަމުރަކަށް ފުރަތަމަ އެދުނުއިރު އޮތް ހާލަތާއި މިހާރު އޮތް ހަލާތު ބަދަލުވެފައިވުން ކަމަށް އޭނާ ވިދާޅުވިއެވެ.\nމެންބަރު އީސަގެ މައްޗަށް ކުރަނީ އޭނާގެ ކުރީގެ އަނބިކަނބަލުން އަސްރާ ނަސީމަށް ގެވެށި އަނިޔާ ކުރި ކަމުގެ ތުހުމަތެވެ. ނައިބު ރައީސް ފައިސަލް ނަސީމްގެ ކޮއްކޯފުޅު އަސްރާ ވަނީ އީސައާ ދެކޮޅަށް ފުލުހުންނަށް ބަޔާން ވެސް ދެއްވައިފައެވެ.\nމި ތުހުމަތާއެކު މަޖިލީހުގެ އިޖުތިމާއީ ކޮމިޓީގެ މުގައްރިރު ކަމުން އީސަ ވަނީ އިސްތިއުފާ ދެއްވައިފައެވެ. އަދި އެ މައްސަލައިގެ ތަހުގީގު ނިމެންދެން އެމްޑީޕީގައި އީސަ އަދާ ކުރައްވާ މަގާމުތަކުން އެ ޕާޓީން ވަނީ އޭނާ ސަސްޕެންޑްކޮށްފައެވެ.\nއީސަ ވިދާޅުވަނީ ގާނޫނާ ޚިލާފު އެއްވެސް ކަމެއް އޭނާ ނުކުރައްވާ ކަމަށެވެ. އަދި އޭނާއަކީ ސިޔާސީ ބޭފުޅަކަށްވާއިރު ސިޔާސީ ބޭފުޅުންނަށް ތަފާތު ތުހުމަތުތައް ކުރައްވާނެ ކަމަށް އީސަ ވިދާޅުވެއެވެ. މަޖިލީހުގެ ކޮމިޓީންނާއި އެމްޑީޕީން ވެސް އޭނާއަށް ދިފާއުގައި ވާހަކަ ދައްކަވާނެ ފުރުސަތު ނުދެއްވުމުން ވެސް އީސަ ކަންބޮޑުވުން ފާޅުކުރެއްވިއެވެ.\nއީސަ ކޮމިޓީގައި، ވިދާޅުވަނީ ސިޔާސީ މީހުނަށް ތުހުމަތުތައް ކުރާނެ ކަމަށް\nއީސަގެ މައްސަލަ ދިރާސަކުރާ ކޮމިޓީ ސިއްރުކޮށްފި\nމެއި 24, 2021 16:30\nއާ ކުރާނެކަމެއްނެތް ، ތިއަށްވުރެ މަތީ މަގާމެއްދީ\nމެއި 24, 2021 17:54\nޑްރާމާ މިހިސާބަށް ނިމުނީ ، ޖަންގަލީގެ ޤާނޫނު ތަންފީދުކޮށް ނިމުނީ . ނިކަމެއްޗެއްނަމަ ނޮޅާ ކައި ހުސްކުރާނެކަން ޔަޤިން މުޖައްރިބު\nމެއި 24, 2021 18:40\nތިޔަހުރީ ޒީރޯ ޓޮލަރެންސް ގެ ދަށުން ހިނގާނެކަންކަން ކުރިން ވެސް އެނގޭ ރައްޔިތުން ނަށް. ރޯޔަލް ރޭޕް ވެސް ވީއެހެންނު. އިބްރާހީމާ ބަހާއި ޢަމަލު ދިމާނުވޭ\nމެއި 24, 2021 18:44\nމެއި 24, 2021 19:42\nމީ އޮޅު ރައްޔަތުން ނައް އޮޅު ވާލުމުގެ ސަރު ކާރެއް . ހުރި ހާ ކަމެއް ވެސް ކުރާނީ އޮޅު ބަލައިގެން މަ ކަރުން. ހީނު ކުރާތި ރައްޔަތުން މީ ގަމާރުން މައް\nމެއި 24, 2021 22:06\nނުކުރެވޭނެ ސަރުކާރުގަ މިތިބެނީ ކޮންމެވެސް ކަމެއްވެގެނޭ ދިފާއީނިޒާމު ވަރުގަދަވާނެ ދެން ލަލަލަ


Nasheed ge faige operation eh koffi | Mihaaru\nނަޝީދުގެ ފައިގެ އޮޕަރޭޝަނެއް ކޮށްފި\nކުރިން ބޭއްވި މީޑިއާ ބްރީފިންއެއްގައި ނަޝީދު ވާހަކަފުޅު ދައްކަވަނީ.---ފައިލް ފޮޓޯ: މިހާރު\n11 ޖޫން 2021 - 20:59\nމިދިޔަ މަހުގެ ހަ ވަަނަ ދުވަހުގެ ރޭ ދިން ޓެރަރިސްޓް ހަަމަލާގައި ލިބުނު ޒަހަމްތަކަށް ޖަރުމަނުގައި އިތުރު ފަރުވާ ހޯއްދަވަމުން ގެންދަވާ ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ފައިގެ އޮޕަރޭޝަނެއް މިއަދު ކޮށްފި އެވެ.\nއެ މަނިކުފާނުގެ ކޮއްކޯފުޅު ނާޒިމް ސައްތާރު "މިހާރު" އަށް ވިދާޅުވީ، ނަޝީދު ހެއްދެވީ ފައިގައި ޒަހަމް ވެފައި ހުރި ތަނުގެ ސާޖަރީއެއް ކަމަށެވެ. އެ އޮޕަރޭޝަނަށް ފަހު، އެ މަނިކުފާނު ގެއަށް ދޫކޮށްލާފައިވާ ކަމަށް ނާޒިމް ވިދާޅުވި އެވެ.\nގެކޮޅު ގ. ކެނެރީގެ އިން ނުކުމެވަޑައިގެން ކާރުކޮޅަށް އަރުއްވަން ވަޑައިގަންނަވަނިކޮށް، ނީލޯފަރު ހިނގުމާއި މަޖީދީ މަގާ ގުޅޭ ހިސާބުން ބޮމެއް ގޮއްވައިލުމުގެ ސަބަބުން ލިބުނު އަނިޔާތަކަށް އެންމެ ފުރަތަމަ ނަޝީދަށް ފަރުވާ ދިނީ އޭޑީކޭ ހޮސްޕިޓަލުގަ އެވެ. އެ ހޮސްޕިޓަލުގެ ސްޕެޝަލިސްޓު ޓީމަކުން ވަނީ ނަޝީދުގެ ބޮޑެތި އޮޕަރޭޝަންތަކެއް ކޮށްފަ އެވެ.\nއޭޑީކޭގެ ޑޮކްޓަރުންގެ ޓީމުގެ 16 ގަޑިއިރުގެ އޮޕަރޭޝަނަށް ފަހު، ނަޝީދު ޖަރުމަނަށް ގެންދިޔައީ އިތުރު ފަރުވާ އަށާއި ބައެއް ތެރަޕީތައް ހެދުމަށެވެ. އެ ގައުމުގެ މިލިޓަރީ ހޮސްޕިޓަލެއްގައި ފަރުވާ ދިނުމަށް ފަހު ނަޝީދު ހޮސްޕިޓަލުން ދޫކޮށްލީ މިދިޔަ މަހުގެ 21 ގަ އެވެ.\nނަޝީދަށް ދިން ހަމަލައާ ގުޅިގެން މިހާތަނަށް ވ. ތިނަދޫ ހިޔާ، އަދުހަމް އަހުމަދު ރަޝީދާއި މއ. ފޭރުގޭ މުޖާޒް އަހުމަދާއި ގޮއްވައިލި ސައިކަލުގެ ވެރިފަރާތް ގއ. ކޮނޑޭ، ފޮޅޭމާ ތަހުމީން އަހުމަދާއި ލ. ގަން ދުންފިނިއުފާ އަހްމަދު ފާތިހް ވަނީ ހައްޔަރުކޮށްފަ އެވެ. އޭގެ އިތުރުން އެހެން މީހަކު ހައްޔަރުކޮށްފައިވީ ނަމަވެސް އޭނާގެ ވަނަވަރު ފުލުހުން އަދި ހާމައެއް ނުކުރެ އެވެ.\nރައީސް މުހައްމަދު ނަޝީދު ޓެރަރިޒަމް ޓެރަރިސްޓް ހަމަލާ\nޑިމޮ ކްރެސީގެ ދޮންބަފާބެ\nޑިމޮ ކްރެސީގެއައްޕައަށް ސެ ކިޔުރިޓީ ދީ އަދި ބޮޑުވަޒީރު ކޮށްނުދީގެން ދޭދުއްތުރާ ތަހައްމުލުކޮށް ރައްޔިތުން ހަނާވަނީ. ރޯގާގައި ހައްޔަރުވެ އާމްދަނީ ނެތި ހުރިފައިސާ ކޮޅު ހުސްވަނީ. އައްޕަފައިން ލަ ކުނުފިލުވަން ޖަރުމަނުގަ ތިއްތިކޮށް މަޑު ކޮށްލާ. ޒަޚަމްވީ އަނެއްސޮރު އަދި އޮތީ ފަތްޖެހި އެނދުޔޯ ކިޔާއަޑުއިވޭ.\nކޮންމެ ދުވަހަކުވެސް ނޫސްތަކުގައި މި މަނިކުފާނުގެ ހަބަރެއް ޖަހާލާތި. އޭރުން އިންޑިޔާއިން މިގައުމުގައި ވަކިހިއްޕަން ފުރުސަތު ފަހިވާނެ.\nދެން ތިޔަބޭފުޅާ އައް ގައުމުގަ އޮތް ހާ ފާއިސާ ޙަރަދުކަޮއްލާ\nމިފަހަރު ފޮޓޯއެއް ނެތްތަ؟\nރައީސް ނަސީދަށް އަވަސް ސިފާއަކަށް އެދެށް\nތީވަރުގަދަ ކޮއްކޯފުޅަކާއި ގެކޮޅަކާއި ،،،،،،،،،،\nކޮވިޑް ގަ އާއްމުރައްޔިތުން އުޅެނީ ވ ހާލުގަ އެވެ. އެކަމު އެވާހަކަ ތައްނޫހުގަ ނުޖަހާ މުޅިން ސިޔާސީ ވާހަކަ އެވެ. ބައެއް މީހުން ކަރަންޓް ބިލް ފެން ބިލް ނުދެއްކި އެވެ. އަނެއްބަޔަކު ކުލިނުދެއްކިއެވެ. އަނެއް ބަޔަކު ނަފްސާނީމައްސަލަތަކުގަ އެވެ.\nއަވަސް ޝިފާއަކަށަ އެދެން. ވެރިމީގޭ ފައިއޮޕަރޭޝަން ޖަރުމަނުން ކުރެވޭ. ނިކަމެތި ރައްޔިތުމީހާ ފައިދަމަމުން ސަލާންޖަހަން ދުވަންޖެހުނީ. ރައީސް ނަޝީދު ހަރުމަނަށް އުދުހޭބޯތުގަ. ނިކަމެތިނރައްޔިތުމީހާ އިންޖީނު ބޯޓުގައި ރަށަށް. މިއީމިމީހުންގެ ހަގީގަތަކީ\nރަނގަޅު.. ތީ ހަގީގަތަކީ.. ތީ އެކަމަކު މީގެ އެތައް ޒަމާނެެއް ކުރިން ފެށިގެން އަދި ކުރިޔަށް އޮތްތަނުގަވެސް ތިކަން އޮންނާނެ ގޮތް. ރައީސުންނާއި އާދައިގެ މީހުންނާ ތަފާތުވާނެ. ކޮންމެހެން ނަފުރަތު އުފެދޭ ފާޑަށް މިއަދު އެކަނި ވީގޮތެއްކަމަށް ދައްކަން ވާހަކަ ދައްކާނެ ކަމެއް ނެތް\nއަވަސް ޝިފާއަކަށް އެދެން. އުއްމީދަކީ އެބުރިވަޑައިގެން "ޤާނޫނުހަދާ ސަރުކާރު ޒިންމާދާރުކުރުވުމުގެ މަސްއޫލީއްޔަތު ހަވާލުވެފައިވާ" މަޖިލީހުގެ ރައީސްގެޙައިސީއްޔަތުން އުފުއްލަވާންޖެހޭ ޤާނޫނީޒިންމާތަކާއިގެން ކުރިއަށްވަޑައިގަތުން. # ޙާއްސަކޮށް ޔާމީނުގެވެރިކަމުގައި "ދައުލަތުގެ ޙަޒާނާ ކަޅާކޮށްލި ވަގުންގެމައްސަލަ" ތަފާތުކުރުމެއްނެތި ޝާމިލްވިއެންމެން ފަނޑިޔާރުގެކުރިމަށްޗަށްގެންދަން ޕްރޮސިކިއުޓަރ އަށް އަންގަވާ އެކަންކުރައްވަވާ ރައްޔިތުން ބާރުވެރިކުރެއްވުން.\nދިވެހިންގެ އެއަރޕޯޓް ނުއަގުގައި ވިއްކާފަހޯދި 78 މިލިއަން ޑޮލަރު ކޮބައިތޯ އަހާބަލަ ނަޝީދު ކައިރީ.


Yameen ah vakeelunnaa bahdhalu kureveyne goiy hadhaidheyn anekkaa ves edhijje | Mihaaru\nހޯމް މިނސްޓަރު އިމްރާން އަދި ޕޮލިސް ކޮމިޝަނަރު ހަމީދާއެކު މިއަދު ބޭއްވި ބައްދަލުވުމުގައި އިދިކޮޅު ކޯލިޝަންގެ އިސްބޭފުޅުން ބައިވެރިވެވަޑައިގަންނަވަނީ.-- ފޮޓޯ: ހޯމް މިނިސްޓްރީ\nޔާމީނަށް ވަކީލުންނާ ބައްދަލުކުރެވޭނެ ގޮތް ހަދައިދޭން އަނެއްކާ ވެސް އެދިއްޖެ\n13 އޯގަސްޓް 2020 - 18:03\nހޯމް މިނިސްޓަރު އިމްރާން އަބްދުﷲ އާއި އެ މިނިސްޓްރީގެ އިސްވެރިން އަދި ޕޮލިސް ކޮމިޝަނަރު މުހައްމަދު ހަމީދާ ބައްދަލުކުރެއްވުމަށްފަހު ނެރުނު ބަޔާނުގައި ވަނީ، ވަކީލުންނާ ބައްދަލުކުރުމުގެ ފުރުސަތު ދިނުމަށް ހައި ކޯޓުން އަމުރުކުރިތާ މަހަކަށް ވުރެ ގިނަ ދުވަސް ވީއިރު ވެސް ޔާމީނަށް އެ ފުރުސަތު ފަހިކޮށްދީފައިނުވާތީ ކަންބޮޑުވުން ފާޅުކޮށްފަ އެވެ.\nއެ ކޯޓުން އެގޮތަށް އަމުރުކުރީ، ޔާމީންގެ އިސްތިއުފާނު މައްސަލައިގެ އަޑުއެހުންތައް އެއްކޮށް ނިންމައިލަން އެންމެ ފަހުން ބޭއްވި އަޑުއެހުމުގައި ޖަލުގައި ހުންނަވައިގެން ވަކީލުންނާ މަޝްވަރާ ކުރެއްވުމަށް އެކަށީގެންވާ ފުރުސަތެއް ލިބިވަޑައިނުގަންނަވާތީ ޔާމީން އެކަމަށް އެދިވަޑައިގަތުމުންނެވެ.\nއެ ދުވަހުގެ އަޑުއެހުން ނިންމައިލީ އެ ފުރުސަތު ޔާމީނަށް ދޭން ދައުލަތާއި މޯލްޑިވްސް ކަރެކްޝަނަލް ސާވިސް އަށް ކޯޓުން އެންގުމަށް ފަހު އެވެ.\nނަމަވެސް އިދިކޮޅު ކޯލިޝަންގެ ތުހުމަތުތައް ކަރެކްޝަންސް އިން ދޮގުކުރެ އެވެ. ކަރެކްޝަންސް އިން މީގެ ކުރިން ނެރުނު ބަޔާނެއްގައި ވަނީ ހަމަޖެހިފައިވާ އުސޫލުގެ ތެރެއިން ވަކީލުންގެ ބައްދަލުވުމަށް އެދުމުން އެ ފުރުސަތު ހަމަޖައްސައިދޭނެ ކަމަށް ޔާމީންގެ ވަކީލުންނަށް އަންގާފައިވާނެ ކަމަށެވެ. އަދި ވަކީލުން އެމަނިކުފާނާ ބައްދަލު ކުރަން އެދި ހުށަހެޅި ފޯމާ ގުޅިގެން އަމަލު ކުރަންޖެހޭ ގޮތް ވަކީލުންނަށް ސާފުކޮށް ދީފައިވާނެ ކަމަށް ވެސް އެ އިދާރާއިން ބުންޏެވެ.\nޕީޕީއެމް/ޕީއެންސީ ކޯލިޝަންގެ ބަޔާނުގައި ބުނީ ޔާމީނާ ބައްދަލުކުރަން އެމަނިކުފާނުގެ ވަކީލުން ކަރެކްޝަންސްގައި އެތައް ފަހަރެއްގެ މަތިން އެދިފައިވާ ކަމަށެވެ. ނަމަވެސް އެކަން ހަމަޖައްސައި ނުދީ ދިގު ދަންމަމުންދާ ކަމަށް ބުންޏެވެ.\n"ރަައީސް އަބްދުﷲ ޔާމީން އަބްދުލްގައްޔޫމަށް ލިބިވަޑައިގަންނަވަންޖެހޭ ހައްގުތަކަކުން އެމަނިކުފާނު މަހުރޫމްކޮށް އެމަނިކުފާނަށް ދެމުން ގެންދާ އަނިޔާތައް ހުއްޓާލުމަށް ވެސް ވަނީ އެދިފަ އެވެ،" ބަޔާނުގައި ބުންޏެވެ.\nނަމަވެސް އެ ބައްދަލުވުމާ ގުޅޭ ގޮތުން ހޯމް މިނިސްޓްރީން ބުނީ މަޝްވަރާކުރީ ޔާމީނަށް ޖަލުން ލިބޭ ހިދުމަތްތައް އިތުރުކުރުމާ ގުޅޭގޮތުން ކަމަށެވެ. ޕީޕީއެމުން ވަނީ ހޯމް މިނިސްޓްރީން ދޮގު ޓްވީޓެއް ކޮށް ކަމުގެ ހަގީގަތް އޮޅުވާލާފައިވާ ކަމަށް ބުނެ އެކަން ކުށްވެރިކޮށްފަ އެވެ. އެފަދަ ދޮގު ހަބަރުތައް ފަތުރައިގެން ރައްޔިތުންނަށް އޮޅުވާލަން ހޯމް މިނިސްޓަރު އިމްރާން އަބްދުﷲ ކުރައްވާ މަސައްކަތް ހުއްޓާލަން ވެސް ގޮވާލާފައި ވެ އެވެ.\n"ރައީސް ޔާމީންއާ އެމަނިކުފާނުގެ ލޯޔަރުންނާ ބައްދަލުކުރެވޭނެ އިންތިޒާމު ހަމަނުޖެހި ތަފާތު ބަހަނާތައް ދައްކަަވައިގެން ދިގު ދެންމުމުގެ ބަދަލުގައި ހައި ކޯޓު ފަނޑިޔާރުން އަމުރުކުރައްވާފައިވާ ގޮތަށާއި އަދި އެއީ ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގެ 53 ވަނަ މާއްދާގެ (ހ) އިން ވެސް ކަށަވަރުކޮށްދޭ ހައްގަކަށްވާތީ ރައީސް ޔާމީނާއި އެމަނިކުފާނުގެ ލޯޔަރުންނާއި ބައްދަލުކުރެވޭނެ އިންތިޒާމްތައް މިހާރުން މިހާރަށް ހަމަޖައްސަވައިދެއްވުމަށް ވެސް ގޮވާލަމެވެ،"\nމަނީ ލޯންޑްރިންގެ އިތުރު ދެ ދައުވާއެއް ވެސް ޔާމީންގެ މައްޗަށް ދައުލަތުން ވަނީ ކްރިމިނަލް ކޯޓުގައި އުފުލައިފަ އެވެ. އެކަމަކު އެ މައްސަލަތަކުގެ ޝަރީއަތް އަދި ނުފަށަ އެވެ.\nއިތުރު ލިޔުންތައް ފުލުހުން ހޯމް މިނިސްޓްރީ އިދިކޮޅު ފަރާތްތައް އިމްރާން އަބްދުﷲ، ހޯމް މިނިސްޓަރު ރައީސް އަބްދުﷲ ޔާމީން ކަރެކްޝަނަލް ސާވިސް


Nepal, bangladesh gai thi dharivarun raajje gennanee\nނޭޕާލް، ބަންގްލަދޭޝްގައި ތިބި ދަރިވަރުން ރާއްޖެ ގެންނަނީ\nބަންގްލަދޭޝް ސަރުކާރުން ރާއްޖެއަށް ކަނޑައެޅުއްވާފައި ހުންނަ ސަފީރު، ހިޒް އެކްސެލެންސީ ރިއަރ އެޑްމިރަލް އަޚްތަރު ޙަބީބު އަދި ފޮރިން މިނިސްޓަރު މަޝްވަރާ ކުރައްވަނީ -- އަބްދުﷲ ޝަފީއު (އަބޯ) | އަވަސް\nނޭޕާލް އަދި ބަންގްލަދޭޝްގައި ކިޔަވަން ތިބި ދިވެހި ދަރިވަރުންގެ ތެރެއިން ރާއްޖެއަށް އައުމަށް ސަރުކާރުގެ އެހީތެރިކަމަށް އެދިފައިވާ ދަރިވަރުން މިމަހުގެ 20 ވަނަ ދުވަހު ރާއްޖެއަށް ގެނައުމަށް މަސައްކަތް ކުރަމުންދާ ކަމަށް ފޮރިން މިނިސްޓްރީން ބުނެފި އެވެ.\nމީގެ ތެރޭގައި ހިމެނެނީ ނޭޕާލުން އަންނަ 18 ދިވެހިންނާއި، ބަންގްލަދޭޝްއިން އަންނަ 51 ދިވެހިންނެވެ.\nމި ކުދިން ރާއްޖެއަށް ގެންނަނީ ދިވެހި ސަރުކާރާ ބަންގްލަދޭޝްގެ ސަރުކާރާއެކު ކުރެވުނު މަޝްވަރާތަކަށްފަހު، އެ ގައުމުގެ އަސްކަރީ މަތިންދާބޯޓެއްގައެވެ. މި މަތިންދާބޯޓުން ރާއްޖެއަށް ގެނައުމަށްޓަކައި، ނޭޕާލުގައި ތިބި 18 ދިވެހިން އާދިއްތަ ދުވަހު ނޭޕާލުން ބަންގްލަދޭޝްގެ ވެރިރަށް ޑާކާއަށް ދަތުރުކުރާނެއެވެ. އަދި މި ފްލައިޓުން ރާއްޖެއަށް އަންނަ ދިވެހިން ތިބީ ބަންގްލަދޭޝްގެ އެކި ހިސާބުތަކުގައިކަމުން، އެމީހުން ވެރިރަށް ޑާކާއަށް ގެންދިޔުމުގެ މަސައްކަތް އިއްޔެއިން ފެށިގެން ބަންގްލަދޭޝްގެ އަސްކަރިއްޔާއިން ކުރަމުންދާ ކަމަށްވެސް ފޮރިން މިނިސްޓަރު ވިދާޅުވިއެވެ.\nމިކަމަށް މަގުފަހިކުރުމަށްޓަކައި ބަންގްލަދޭޝްގެ ސަރުކާރާ ދިވެހި ސަރުކާރާ ދެމެދު ގިނަ މަޝްވަރާތަކެއް ވަނީ ކުރެވިފައެވެ. އަދި ފޮރިން މިނިސްޓަރު އަބްދުﷲ ޝާހިދު، ބަންގްލަދޭޝްގެ ފޮރިން މިނިސްޓަރަށް ދެ ފަހަރެއްގެ މަތިން ގުޅުއްވައި، މަޝްވަރާ ކުރައްވާފައިވެއެވެ.\nބަންގްލަދޭޝްއިން އަންނަ ފްލައިޓްގައި ރާއްޖެއިން ކޮވިޑް-19 އާ ދެކޮޅަށް ކުރާ މަސައްކަތުގައި އެހީތެރިވުމަށް އެ ގައުމުގެ މެޑިކަލް ޓީމެއްވެސް ރާއްޖެއަށް އަންނާނެއެވެ. މި ޓީމަކީ 10 މެމްބަރުންގެ މައްޗަށް އެކުލެވޭ ޓީމެކެވެ. މީގެ އިތުރުން ބަންގްލަދޭޝްއިން ރާއްޖެއަށް 100 ޓަނުގެ އެހީގެ ތަކެތި ހިފައިގެން އަންނަ އެގައުމުގެ އަސްކަރީ މަނަވަރު މިފެށޭ ހަފްތާގެ ތެރޭގައި މާލެއަށް ބަނދަރު ކުރާނެއެވެ.\nބަންގްލަދޭޝް ނޭޕާލް ކޮވިޑް-19\nބަންގަލްދޭޝްގެ އެހީގައި 71 ދިވެހިން ގެނެސްފި\nވެކްސިން ކެންޕެއިނަށް އެހީތެރިވާން ބަންގްލަދޭޝްގެ ޓީމެއް\nކޮވިޑުގެ ނެގެޓިވް ނަތީޖާ ނެތިގެން މޯލްޑިވިއަން ޖޫރިމަނާކޮށްފި


ސުވަރުގެ ވަށާލެވިގެންވަނީ ހިތް ނޭދޭ ކަންތައްތަކުން – Sheikh Fikree Sheikh Fikree\nމާރިޗު 15، 2022\nސުވަރުގެ ވަށާލެވިގެންވަނީ ހިތް ނޭދޭ ކަންތައްތަކުން\nއިންސާނާގެ ނަފްސު އަބަދުވެސް އެދި ގޮވަނީ ލުއިފަސޭހަ ކަމަށެވެ. ހިތް އެދޭފަދަ ކަންކަމަށެވެ. ހަވާ ނަފްސުގެ އެދުންތަކަށެވެ. އޭގެ ތެރެއިން ގިނަ ކަންކަމަކީ މާތްވެގެންވާ އިސްލާމް ދީނުގައި ނަހީކުރައްވާފައިވާ ފާހިޝް ޢަމަލުތަކެވެ. ތިމާއަށް ދެދުނިޔޭގައި ނަފާކުރަނިވި ކަންތައްތަކަކީ ބުރައަކާއެކު މެނުވީ ހާސިލު ކުރެވޭނޭ ކަމެއް ނޫނެވެ.\nޣައިރު ދީންތަކުގެ އަހުލުވެރީންގެ ތެރެއިންވެސް، ދުނިޔޭގެ ކާމިޔާބީއާ ހަމައަށް ވާސިލުވެފައިވާ އެތައް ބަޔަކުވަނީ އެމީހުންގެ ކާމިޔާބީގެ ދަތުރުގައި އުފުލި ބުރަޔާއި، ވީ ގުރުބާނީގެ ވާހަކަތައް ކިޔައިދީފައެވެ. އޭގެ ތެރެއިން އެތައް ބަޔަކުގެ ވާހަކަތަކުގައި، ފަތިހާ ހޭލުމާއި، މުރާލިކަމުގެ ވާހަކަ ހިމެނެއެވެ. އަދި ބޭކާރު ގޮތުގައި ވަގުތުތައް ނަގާނުލުމާއި، ވަކި ރޫޓީން އަކުން، ވަކި އުސޫލުތަކެއްގެ މަތީގައި ދިރިއުޅުން ބިނާންކުރަންޖެހޭ ކަމުގައި އެމީހުން ހާމަ ކުރެއެވެ. ސޯޝަލް މީޑިޔާގައި މިފަދަ ވާހަކަތަކާއި، ވީޑިޔޯތައް ފެންނާ އެހުރީއެވެ.\nމި ދަންނަވާލީ ދުނިޔޭގެ ކާމިޔާބީ އެދޭ މީހުންގެ ވާހަކަތަކެވެ. ދެން، ދުނިޔެއާއި އާޚިރަތުގެ ބާއްޖަވެރިކަމާއި ކާމިޔާބީއަށް އެދޭ، އީމާންކަމުގެ އަހުލުވެރީންގެ އަމަލުތައް ބަހައްޓަންވީ ގޮތަކީ ކޮބައިކަން ބަލަމާ ހިނގާށެވެ. މާތް ވެގެންވާ އިސްލާމް ދީނުގައި އަޅުގަނޑުމެންނަށްދޭ ތަރުބަވީ އިރުޝާދުތަކަކީ ކޮބައިތޯ ބަލައިލަމާތޯއެވެ.\nމުސްލިމެއްގެ ޙަޔާތުގެ މަގްސަދަކީ، ފާހިޝް ޢަމަލުތަކާއި މުންކަރތްތަކުން ނަފްސު ސަލާމަތްކޮށް، މާތް ﷲ އެނގެވި ގޮތުގައި، ހެޔޮ ޢަމަލު ކުރުންމަތީ ދެމިހުރުމެވެ. އަދި އާޚިރަތުގައި ސުވަރުގެ ވަންތަވެރީންކަމުގައިވުމަށް އެދޭ މީހާއަށް އޮތް މަގަކީވެސް އެއީ އެވެ. ހެޔޮ ޢަމަލު ކުރުންމަތީ ނަފްސު ދެމެހެއްޓުމެވެ. ނަމަވެސް ގިނަފަހަރު މިކަން ހާސިލުވާނީ ކެތްތެރިކަމާއި، ބުރަ އުފުލުމުގެ ތެރެއިންނެވެ. ސ\nނަރަކައިގެ ވަށައިގެންވަނީ އެކަންކަމަށް އިންސާނާ ހިތްއެދޭހައި ނުބައި އެދުންތަކާއި ނުރަނގަޅު ޢަމަލުތަކުންނެވެ. އަދި ސުވަރުގެ ވަށައިލެއްވިގެންވަނީ އެކަންކަން ކުރުމަށް އިންސާނާގެ ނަފްސަށް އުނދަގޫވެ ބުރަވެގެންވާ ކަންތައްތަކުންނެވެ. މިކަން ބަޔާންކުރައްވައި ކީރިތ ރަސޫލާ صلى الله عليه وسلم ޙަދީޘް ކުރައްވާފައިވެއެވެ. «حُجِبَتِ النَّارُ بالشَّهَواتِ، وَحُجِبَتِ الجَنَّةُ بِالمَكَارِهِ». مُتَّفَقٌ عَلَيهِ މާނައީ: “ނަރަކަ ވަށައިލެވިގެންވަނީ ޝަހުވަތްތަކުންނެވެ. އަދި ސުވަރުގެ ވަށައިލެވިގެންވަނީ، ހިތްނޭދޭހާ ކަންތައްތަކުންނެވެ.”\nދަންނަބޭކަލުން ވިދާޅުވާ ގޮތުގައި މި ޙަދީޘަކީ ކީރިތި ރަސޫލާ صلى الله عليه وسلم އަށް ދެއްވިގެންވާ “ޖަވާމިޢުލް ކަލިމް”ގެ ތެރެއިން (އެބަހި: މަދު ޢިބާރާތް ކޮޅަކުން ފުން މާނަތަކެއް ދޭހަވާ ބަސްފުޅުތަކުގެ ތެރެއިން) ހިމެނޭ މަތިވެރި ބަސްފުޅެކެވެ. މިބަސްފުޅުގައި މިވަނީ އިންސާނާގެ ޝަހުވަތްތަކާއި، ހިތް ލެބޭފަދަ ދީން ނަހީކުރައްވާފައިވާ ކަންތައްތަކުން އެއްކިބާވުމަށް ދެއްވާފައިވާ އިރުޝާދެކެވެ. އަދި ހެޔޮ ޢަމަލުތަކަކީ، ނަފްސަށް ބުރަ، އަދި ބައެއްފަހަރު އެކަންކަން ކުރުމަށް ނޭދެވޭފަދަ ކަންތައްތަކެއް ކަމުގައިވީނަމަވެސް، ހެޔޮ ޢަމަލު ކުރުންމަތީ ދެމިހުރުމުގެ މުހިންމުކަން ބަޔާންކުރައްވާފައެވެ.\nސުވަރުގެއާ ހަމައަށް ވާސިލުވެވޭނީ އެ ސުވަރުގެ ވަށައިގެން ލެވިފައިވާ ހިތް ނޭދޭ ނުވަތަ ނަފްސަށް ބުރަވާ ކަންތައްތަކުގެ ފަރުދާ ހުރަސްކުރުމަށް ފަހުގައެވެ. އަދި ނަރަކައަށް ވަންނަ މީހާ އެތަނަށް ވާސިލުވަނީ ދީންނަހީކުރައްވާފައިވާ، އެހެނެއްކަމަކު އިންސާނާގެ ހިތްކިޔާފަދަ ފާހިޝް ޢަމަލުތަކާއި މުންކަރާތްތަކުގެ ފަރުދާ ހުރަސް ކުރުމަށް ފަހުގައެވެ.\nސުވަރުގެ ވަށައިލެވިގެންވާ، ހިތް ނޭދޭފަދަ ނުވަތަ ނަފްސަށް އެކަންތައްތަކަކީ ބުރައެއްކަމުގައިވާ ކަންތައްތަކުގެ ތެރޭގައި، އަޅުކަމުގައި ހީވާގިވުމާއި، އެ އަޅުކަމެއްގެ ވަގުތުގައި އެކަން އަދާކުރުމާއި، އަޅުކަން އަދާކުރުމުގައި އުފުލަންޖެހޭ ބުރަތަކަށް ކެތްތެރިވުމާއި، ރުޅިއާދެވޭފަދަ ދަނޑިވަޅުތަކުގައި ރުޅި މައިތިރި ކުރުމާއި، މީސްތަކުންނަށް މާފްކުރުމާއި، ހުލުމިވެރިކަމާއި އޯގާވަންތަކަމާއެކު އެބައިމީހުންނާ މުޢާމަލާތް ކުރުމާއި، ތިމާއަށް ނުރަނގަޅުކޮށްހިތި މީހާއަށްވެސް އިހުސާންތެރިވުމާއި، ތިމާގެ ނަފްސު އެދޭ ޝަހުވަތްތަކަށް ކެތްތެރިވެ، ދީނުގައި ނަހީކުރެއްވިހައި ކަމަކަށް އަރައިނުގަނެ ނަފްސު ހިފެހެއްޓުމާއި، އެންމެހައި ރިވެތި އަޚުލާޤުގެ ސިފަތަކުގެ މަތީގައި ދެމެހިރުން ހިމެނެއެވެ.\nހަމައެފަދައިން، ނަރަކަ ވަށައިލެވިގެންވާ، ހިތް އެދޭ ނުވަތަ ހިތްކިޔާފަދަ ކަންތައްތަކަކީ، ނަފްސުގެ އެދުންތަކުގެ ތެރައިން ދީން ނަހީކުރައްވާފައިވާ ފާހިޝް ޢަމަލުތަކެވެ. އޭގެ ތެރޭގައި، މީސްތަކުންނަށް އަނިޔާވެރިވުމާއި، ޙައްޤަކާ ނުލައި މީހަކު ޤަތުލުކުރުން ނުވަތަ ލޭ އޮހޮރުވައިލުމާއި، ބަނގުރާ ބުއިމާއި، މަސްތުވާތަކެތި ބޭނުންކުރުމާއި، ފާހިޝް އެންމެހައި ޢަމަލުތަކަށް އަރައިގަތުމާއި، ރިބާ ކެއުމާއި، ޣީބަ ބުނުމާއި، ދެބައޮޑުވެ ދޭތެރެޖެއްސުމާއި، ފިތުނަ ފަސާދަ އުފެއްދުމާއި، ވިޔާނުދާ ނުވަތ ނުރުހެވޭފަދަ އެންމެހާ އަޚުލާޤީ ސިފަތައް ހިމެނެއެވެ.\nދީނުގައި ނަހީކުރައްވާފައި ނުވާ، އެހެނެއްކަމަކު ހިތް އެދޭފަދަ ޝަހުވަތްތަކަކީވެސް، އެކަމުގެ ތެރޭގައި ތިމާގެ މުދަލާއި ވަގުތު ނަގައިލުން ނުރުހެވޭކަމެކެވެ. އޭގެ ތެރޭގައި ކުޅިވަރާއި ޣާފިލުކަމުގައި ވަގުތު ހޭދަކުރުމާއި، ވާކީން ޚާއްޞަކޮށް އަޅުކަމަށް ހުރަސް އެޅޭ ގޮތުގައި ކުޅިވަރުގެ ތެރޭގައި އުޅުން ހިމެނެއެވެ. އަދި ބޭކާރު ކަންކަމުގައި މުދާ ހޭދަކުރުން ހިމެނެއެވެ.\nއިސްވެ ދެންނެވުނު ޙަދީޘްގައިވާ ވާހަކަތައް ބަޔާންކޮށްދޭ އެހެން ޙަދީޘެއްވެސް އެބައޮތެވެ. އަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “މާތް ﷲ ސުވަރުގެ ޚަލްޤު ކުރެއްވުމަށްފަހު ޖިބްރީލްގެފާނަށް ވަޙީކުރެއްވިއެވެ. “އޭ ޖިބްރީލްއެވެ! ވަޑައިގެން ސުވަރުގެ ބައްލަވާށެވެ!” ޖިބްރީލްގެފާނު ސުވަރުގެ ދެކެވަޑައިގެންފައި ދެންނެވިއެވެ. “އޭ އަޅުގެވެރި ރައްބެވެ! އިބަ ރަސްކަލާނގެ ޢިއްޒަތް ގަންދީ ދަންނަވަމެވެ. އެ ސުވަރުގޭގެ މަތިވެރި ނިޢްމަތްތަކުގެ ވާހަކައިގެ އަޑު އެހި ކޮންމެ މީހަކު އެތަނަށް ވަންނާނެތެވެ.” ދެން ސުވަރުގޭގެ ވަށައިގެން ހިތް ނުރުހޭފަދަ ކަންތައްތައް ލެއްވުމަށްފަހު ވަޙީކުރެއްވިއެވެ. “(އޭ ޖިބްރީލްއެވެ!) ސުވަރުގެ ބައްލަވާށެވެ!” އެހިނދު ޖިބްރީލްގެފާނު ސުވަރުގެ ދެކެއްވަޑައިގެންފައި ދެންނެވިއެވެ. “އޭ އަޅުގެވެރި ރައްބެވެ! އިބަ ރަސްކަލާނގެ ޢިއްޒަތް ގަންދީ ދަންނަވަމެވެ. އެތަނަށް އެއްވެސް މީހަކު ނުވަދެފާނޭކަމަށް ބިރުވެތިވަމެވެ.” ދެން ނަރަކަ އުފެއްދެވުމަށްފަހު ވަޙީކުރެއްވިއެވެ. “އޭ ޖިބްރީލެވެ. ވައިޑިގެން ނަރަކަ ބައްލަވާށެވެ!” އެހިދނު ޖިބްރީލްގެފާނު ނަރަކަ ބެއްލެވުމަށްފަހު ދެންނެވިއެވެ. “އޭ އަޅުގެވެރި ރައްބެވެ! އިބަ ރަސްކަލާނގެ ޢިއްޒަތް ގަންދީ ދަންނަވަމެވެ. އެތަނުގެ ބިރުވެރިކަމުގެ ވާހަކައިގެ އަޑު އިވޭ އެކަކުވެސް އެތަނަކަށް ނުވަންނާނެތެވެ.” އެހިނދު ނަރަކަ ވަށައިގެން ހިތް ރުހޭފަދަ ޝަހުވަތްތައް ލެއްވުމަށްފަހު ވަޙީކުރެއްވިއެވެ. “އޭ ޖިބްރީލް އެވެ! ނަރަކަ ބައްލަވާށެވެ!” އެހިނދު ޖިބްރީލްގެފާނު ނަރަކަ ބެއްލެވުމަށްފަހު ދެންނެވިއެވެ. “އޭ އަޅުގެވެރި ރައްބެވެ! އިބަ ރަސްކަލާނގެ ޢިއްޒަތް ގަންދީ ދަންނަވަމެވެ. އެއްވެސް މީހަކު އެތަނަށް ނުވަދެ ސަލާމަތުން ހުރެދާނެކަމާމެދު ތިމަންކަލޭގެފާނު ބިރުވެތިވަމެވެ.” (ރިވާކުރެއްވީ އަލްއިމާމު އަބޫ ދާވޫދެވެ.)\nސުވަރުގެ ވަށައިލެވިގެންވާ ހިތް ނުރުހޭފަދަ ކަންކަމުގެ ވާހަކަ އަންނިވި ޙަދީޘްގައިވަނީ ބަޔާންކުރައްވާފައެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. «ألاَ أَدُّلُكُمْ عَلَى مَا يَمْحُو اللهُ بِهِ الخَطَايَا، وَيَرْفَعُ بِهِ الدَّرَجَاتِ؟» قالوا: بَلَى يَا رسول الله، قَالَ: «إسْبَاغُ الوُضُوءِ عَلَى المَكَارِهِ، وَكَثْرَةُ الخُطَا إِلَى المَسَاجِدِ، وَانْتِظَارُ الصَّلاَةِ بَعْدَ الصَّلاَةِ؛ فَذلِكُمُ الرِّبَاطُ؛ فَذَلِكُمُ الرِّبَاطُ». رواه مسلم މާނައީ: “ﷲ ތަޢާލާ، އެކަމަކަކުން ފާފަތައް ފުއްސަވައިދެއްވާ ދަރަޖަ އުފުއްލަވާ ކަންކަން ތިމަންކަލޭގެފާނު ތިޔަބޭކަލުންނަށް ވިދާޅުވެދެއްވަންތޯއެވެ؟” ޞަހާބީން ދެންނެވިއެވެ. “ވިދާޅުވެދެއްވާށެވެ! އޭ ﷲ ގެ ރަސޫލާއެވެ!” ޙަދީޘްކުރެއްވިއެވެ. “އެއީ އުނދަގޫކަމާއި ދަތިކަމާއެކުވެސް ފުރިހަމައަށް ވުޟޫ ކުރުމެވެ. (އެބަހީ: ގަދަފިނީގެ ވަގުތުގައި، ނުވަތަ ބަލިގެން ވުޟޫ ކުރަން އުނދަގޫވެފައިވާ ޙާލުގައިވެސް ފުރިހަމައަށް ވުޟޫ ކުރުމެވެ.) އަދި މިސްކިތަށް ނަމާދަށް ދިޔުމަށްޓަކައި ގިނަ ފިޔަވަޅުތަކެއް އެޅުމެވެ. (އެބަހީ: ގިނަގިނައިން މިސްކިތަށް ދިޔުމެވެ. ނުވަތަ ގެޔާ މިސްކިތް ކިތަންމެ ދުރަސް މިސްކިތަށް ދިޔުމެވެ.) އަދި އެއް ނަމާދަށްފަހު އަނެއް ނަމާދަށް އިންތިޒާރު ކުރުމެވެ. ދީނުގެ ރައްކާތެރިކަމުގައި ދެމިތިބުމުގެ އަސްލަކީ އެއީ އެވެ.”\nމި ޙަދީޘްގައި ކީރިތި ރަސޫލާ صلى الله عليه وسلم އެވަނީ މަތިވެރިވެގެންވާ އަޅުކަމުގެ ޢަމަލުތަކެއް ބަޔާންކޮށްދެއްވާފައެވެ. އޭގެ ތެރޭގައި ހިމެނޭ ކަންކަމަކީ ނަފްސަށް ބުރަކަމާއެކުގައި މެނުވީ ޙާޞިލު ކުރެވޭނޭ ކަމެއް ނޫނެވެ. އެއީ ގަދަ ފިނީގައި ފިނިފެންނުން ވުޟޫ ކުރަންޖެހުން ނުވަތަ ގަދަ ހޫނުގައި ހޫނުފެނުން ވުޟޫ ކުރަންޖެހުފަދަ ހިތް ރުހޭ ވަގުތުތަކުގައި ވުޟޫ ކުރުމެވެ. ފިނިކަންގަދަ ގައުމެއްގައި އުޅޭ މީހަކުނަމަ، ނުވަތަ ހޫނު ސަހަރާއެއްގައި އުޅޭ މީހެއްނަމަ މިފަދަ ޙާލަތެއް ކުރިމަތިވުން ގާތެވެ.\nހަމައެފަދައިން، ހުން އައިސްގެން ނުވަތަ އެނޫން ސަބަބަކާހުރެ ނަމަވެސް ފެނުގައި ޖެހުމަކީ ބުރައަކަށް ވެފައިވާ މީހާ ފުރިހަމައަށް ވުޟޫ ކުރުމަކީ ނުހަނު މަތިވެރި އަޅުކަމެކެވެ. ވުޟޫ ފުރިހަމަ ކުރާ މީހާގެ ވުޟޫގެ ގުނަވަންތަކުގައި، ޤިޔާމަތް ދުވަހުން ނޫރެއް ލައްވައި، އެ ގުންވަންތައް ދިއްލިގެންވާނޭ ކަމުގައި ވަނީ ޙަދީޘް ކުރައްވާފައެވެ.\nހަމަ އެފަދައިން، މިސްކިތަށް ހިނގާފައި ދިޔުމަކީވެސް ކެތްތެރިވާންޖެހޭ ކަމެކެވެ. ބިމުގެ ގޮތުން ތަނަވަސް ގައުމުތަކުގައި މިސްކިތް ތަންކޮޅެއް ދުރުގައި ހުރުމަކީ އެކަށީގެންވާ ކަމެކެވެ. އެއާ އެކުގައިވެސް، މިސްކިތަށް ދިޔުމަށް އަޅާ ކޮންމެ ފިޔަވަޅަކީ ފާފަ ފުއްސަވައިދެއްވާ އަދި ދަރަޖަ އުފުއްލަވައި ދެއްވާ ކަމެއް ކަމުގައިވަނީ ޙަދީޘް ކުރައްވާފައެވެ.\nއެއް ނަމާދުން އަނެއް ނަމާދަށް އިތިޒާރު ކުރުމާއި، ބަންގީގެ ވަގުތު ޖެހުމުގެ ކުރިން ނަމާދަށް ތައްޔާރުވުމާއި، ފަރުޟު ނަމާދުގެ އިސްފަހުގައި އޮންނަ ރަވާތިބު ސުންނަތްތައް ކުރުމަކީވެސް އެކަމުގައި ނަފްސު ކެތްތެރި ކުރުވައިގެން މެނުވީ ހާސިލުކުރެވޭނޭ ކަމެއް ނޫނެވެ. ރެޔާއި ދުވާލު ރަވާތިބު ސުންނަތުގެ ބާރަ ރަކުޢަތް ކުރާ މީހަކަށް ސުވަރުގޭގައި ގަނޑުވަރެއް ބިނާކޮށްދެއްވާނޭ ކަމުގައި ޙަދީޘްތަކުގައިވަނީ ބަޔާންކުރައްވާފައެވެ. ހަމައެފަދައިން، އިޝާ ނަމާދުގެ ޖަމާޢަތާއި، ފަތިސް ނަމާދުގެ ޖަމާޢަތުގައިވާ މަތިވެރި ދަރުމަޔާއި ސަވާބު އެނގޭކަމުގައިވާނަމަ، މީސްތަކުން ފިރުކިފައި ނަމަވެސް އެ ނަމާދުގެ ޖަމާޢަތަށް ހާޒިރު ވާނޭކަމުގައިވެސް ޙަދީޘްކުރައްވާފައިވެއެވެ. މިފަދަ މަތިވެރި އަޅުކަންތަކަކީ، ނަފްސަށް ބުރަކަން ގުނުވާ ކަމެކެވެ.\nދުނިޔޭގެ މަސައްކަތުގައި ބުރަކޮށް އުޅޭ ވަގުތުތަކުގައި ނުވަތަ ކޮންމެހެންވެސް ކުރަންޖެހިފައިވާ ކަންތައްތަކެއް އޮވާ، ނުވަތަ ދާންޖެހިފައިވާ ތަނަކަށް ގަޑިޖެހެން ކައިރިވާތީ، އަޅުކަމާއި ނަމާދު ފަސްކޮށްލުމަށްފަހު، ދުނިޔެވީ ކަންކަން އިސްކުރުމަކީ މިއަދު އަޅުގަނޑުމެންގެ ހާލަތެވެ. އަދި ބައެއް މީހުންނަށް ވިސްނިފައި އޮންނަނީ ދިރިއުޅުމަށް މަސައްކަތް ކުރުމާއި، އަނބިދަރީންނަށް ކާންބޯންދޭނޭ މިންވަރު ހޯދުމަކީވެސް ވާޖިބެއް ކަމުގައެވެ. މިފަދަ އުޒުރަކާ މަތިކޮށް ނަމާދުގެ ޖަމާޢަތަށް ހާޒިރުނުވާ މީހުންނާއި ނަމާދު އަޅާފައި ދުނިޔެވީ މަސައްކަތުގައި ވަގުތު ހޭދަކުރާ އެތައް ބަޔަކު އުޅެއެވެ.\nހަމައެފަދައިން، ހެޔޮ ކަންތައްތަކަށް އަމުރުކޮށް މުންކަރާތްތައް ނަހީކުރުމަކީވެސް ނަފްސަށް ބުރައެއްކަމުގައި ނޫނީ ނުވެއެވެ. ހެޔޮ ކަންތަކަށް އަމުރުކޮށް މުންކަރާތްތައް ނަހީކުރުމަކީ މީސްތަކުންގެ ނުރުހުމާއި، ފުރައްސާރަ ރައްދުވާ ކަމެކެވެ. މިކަން ބަޔާންކުރައްވައި، ލުޤްމާނުގެފާނު އެކަލޭގެފާނު ދަރިކަލުންނަށް ދެއްވި ހެޔޮ ނަޞީޙަތުގެ ތެރެއިން ހިމެނޭ، އަންނިވި ބަސްފުޅު މާތް ﷲ ވަޙީކުރެއްވިއެވެ. ﴿ يَا بُنَيَّ أَقِمِ الصَّلَاةَ وَأْمُرْ بِالْمَعْرُوفِ وَانْهَ عَنِ الْمُنْكَرِ وَاصْبِرْ عَلَى مَا أَصَابَكَ إِنَّ ذَلِكَ مِنْ عَزْمِ الْأُمُورِ﴾ [لقمان: 17] މާނައީ: “އޭ ދަރިފުޅާއެވެ! ތިބާ ނަމާދު ޤާއިމު ކުރާށެވެ! އަދި ހެޔޮކަންތަކަށް އަމުރު ކުރާށެވެ! އަދި ނުބައިކަންތައް ނަހީކުރާށެވެ! ތިބާޔަށްޖެހޭ މުޞީބާތަށް ކެތްކުރާށެވެ! ހަމަކަށަވަރުން، އެކަންވަނީ، ގަދަ އަޒުމެއް ކަނޑައަޅަންޖެހޭ ކަންތައްތަކުގެ ތެރެއިންނެވެ.” ވީމާ، ހެޔޮ ކަންތައްތަކަށް ނަފްސު ހޭނުވުމަކީ އެކަންކަމުގައި ގަދަ ހިތްވަރާއި އަޒުމަކާއެކު މެނުވީ ހާސިލުކުރެވޭނޭ ކަމެއް ނޫނެވެ. އަދި އެކަންކަމަކީ ގިނަފަހަރު ނަފްސަށް ބުރައެއް ކަމުގައިވެއެވެ. އެބުރައިގާވެސް ހެޔޮ ކަމުގައި ނަފްސު ދަމަހައްޓައިފި މީހަކަށް އާޚިރަތުގައި އޮތީ ސުވަރުގޭގެ މަތިވެރި ނިޢުމަތެވެ.


America Ge Muzaaharaa Eh Therein Ramos Aai Vahtharu Meeheh Fenijje - Vaguthu\nރާމޮސް އާއި ވައްތަރު ކަމަށްބުނެ މީސްމީޑިއާގައި ފޮޓޯ ދައުރު ވަމުންދާ މީހާ\nއެމެރިކާގެ ރިޔާސީ އިންތިހާބުގައި އެމެރިކާގެ އެކި ސްޓޭޓްތަކުގެ އިލެކްޓޯރަލް ކޮލެޖް ވޯޓު ލިބޭ ގޮތް އިއުލާންކޮށް، ނަތީޖާތަކުގެ ޤާނޫނީ ސައްހަކަން އިއުލާން ކުރަން ބޭއްވި ޖަލްސާ އާއި ދިމާކޮށް ވެރިރަށް ވޮޝިންޓަން ޑީސީގައި ކުރިއަށް ގެންދިޔަ މުޒާހަރާއެއްގެ ތެރެއިން ރެއާލް މެޑްރިޑް އަދި ސްޕެއިންގެ ފުޓުބޯޅަ ޓީމުގެ ކެޕްޓަން ސާޖިއޯ ރާމޮސް އާއި ވައްތަރު މީހެއް ފެނިއްޖެއެވެ.\nމި މީހާ ފެނިގެން ގޮސްފައިވަނީ މުޒާހަރާގެ ތެރެއިން އެމެރިކާގެ މީޑިއާއެއް ކަމުގައިވާ "ޔޫއެސް ޓީވީ" އިން ނަގަމުންދިޔަ އިންޓަވިއު ތަކެއްގެ ތެރެއިންނެވެ. މިމީހާގެ ފޮޓޯ މީސްމީޑިއާގައި ދައުރުވާން ފަށާފައިވަނީ މުޒާހަރާގެ މަންޒަރުތައް ބަލަމުންދިޔަ ބެލުންތެރިއަކަށް ރާމޮސް އާއި ވައްތަރު މީހާ ފެނުމުން ފޮޓޯ ނަގާ ޓުވިޓާގައި އާންމުކުރި ހިސާބުންނެވެ.\nޖޯޖް ސެގޫރާ ނަމަކަށް ކިޔާ މިމީހާ ކުރި ޓުވީޓުގައި މި ފޮޓޯ އެޓޭޗް ކުރުމަށްފަހު މަޖާޒީ ގޮތަކަށް ބުނެފައިވަނީ ރެއާލް އާއިއެކު ހަދާފައިވާ އެއްބަސްވުން އައު ކުރުމުގެ މައްސަލަ މިހާރު އަތުނުވާ ހިސާބަށް ދިޔައީ ކަމަށެވެ.\nޖޯޖް ސެގޫރާ ކޮށްފައިވާ ޓުވީޓް\nމުޒާހަރާ ތެރެއިން ރާމޮސް އާއި ވައްތަރު މީހެއް ފެނިފައިވީނަމަވެސް ރާމޮސް މިވަގުތު ހުރީ ރެއާލް މެޑްރިޑުގައެވެ. އޭނާވަނީ ރެއާލްގެ ފަރިތަކުރުން ތަކުގައި ބައިވެރިވެ ވީޑިއޯއެއްވެސް މީސްމީޑިއާގައި އާންމު ކޮށްފައެވެ.\nރެއާލް މެޑްރިޑުން އެޓީމުގެ ކެޕްޓަން ސާޖިއޯ ރާމޮސް އަށް ހުށަހެޅި އައު ކޮންޓްރެކްޓަށް ނޫނެކޭ ބުނެފައިވާ ކަމަށް ސްޕެއިންގެ ކުޅިވަރު މީޑިއާތަކުން ވަނީ ރިޕޯޓް ކޮށްފައެވެ. ރެއާލް މެޑްރިޑާއި އެކު ގިނަ ކާމިޔާބީތަކެއް ހޯދާފައިވާ އެޓީމުގެ އެންމެ މުހިންމު އަދި އެންމެ އިތުބާރު ޑިފެންޑަރު ރާމޯސް އެޓީމާއެކު ހަދާފައިވާ އެއްބަސްވުމުގެ މުއްދަތު މިއަހަރުގެ ހޫނު މޫސުމުގެ ޓްރާންސްފަރ ވިންޑޯ އަށް ހަމަވާއިރު ތަކުރާރުކޮށް ކުލަބުގެ އިސްވެރިންނާއި ރާމޮސް އާއި ދެމެދު ބޭއްވުނު ބައްދަލުވުންތަކުން ދެފަރާތް ބޭނުންވާ ގޮތަކަށް އެއްބަސް ވެވިފައެއް ނުވެއެވެ.\nމީޑިއާ ރިޕޯޓްތައް ބުނާގޮތުން ރާމޮސް އާއިއެކު ރެއާލް އަށް އެއްބަސްވުމަކާއި ހަމައަށް ނާދެވިއްޖެ ކަމުގައިވާނަމަ އޭނާ ދިޔުން އެންމެ ގާތީ ފްރާންސްގެ ޗެމްޕިއަން ޕީއެސްޖީ އަށެވެ. ސްޕެއިންގެ ބައެއް މީޑިއާ ތަކުން ހާމަކޮށްފައިވާ ގޮތުގައި މިހާރުވެސް ޕީއެސްޖީ އިން ދަނީ ރާމޮސް އާއިއެކު މަޝްވަރާތައް ކުރަމުންނެވެ.\nޖެނުއަރީ 10, 2021 12:49


Cinemale' Bridge ge Veligadah Bodu Vela eh Araifi ސިނަމާލެ ބްރިޖްގެ ވެލިގަނޑަށް ބޮޑު ވެލައެއް އަރައިފި – Huvadhoo News Cinemale' Bridge ge Veligadah Bodu Vela eh Araifi Huvadhoo News\nސިނަމާލެ ބްރިޖްގެ ވެލިގަނޑަށް ބޮޑު ވެލައެއް އަރައިފި\nސިނަމާލެ ބްރިޖް ކައިރީ އޮންނަ ވެލިގަނޑަށް ރޭ ފަތިހު އެރި ވެލާ - ފޮޓޯ: ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު (މޯޑް)\nމާލެއިން ސިނަމާލެ ބްރިޖަށް އަރާ ސަރަހައްދުގައި އޮންނަ ވެލިގަނޑަށް ރޭ ފަތިހު ވެލައެއް އަރާ އޮތްވާ ފެނިއްޖެއެވެ.\nވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގު (މޯޑް) މިއަދު ފަތިހު ކަސްރަތުކުރަން ނުކުމެ އުޅުއްވަނިކޮށް ސިނަމާލެ ބްރިޖްގެ ވެލިގަނޑުގައި ވެލައެއް އޮތްވާ ފެނިގެން މޯޑްވަނީ އެވެލާގެ ވީޑިޔޯއެއް ނެގުމަށްފަހު ޓްވީޓްކޮށްފައެވެ.\nބާއްޖަވެރި ހެނދުނެއް. މާލޭ ބްރިޖް ކައިރިން ބޮޑު ވެލައެއް pic.twitter.com/OKLp6TuMcN\n— Mohd Abdulla Shafeeg (@mashafeeg) February 27, 2022\nވެލާގެ ވީޑިޔޯ ޓްވީޓް ކުރަމުން މޯޑް ވިދާޅުވަނީ ދެފޫޓު ބައިގެ ވެލައެއް ވެލިގަނޑުމަތީގައި އޮތްވާ ފެނިފައިވަނީ ފަތިހު 5:55 ގައި ކަމަށާއި ދުވެ ނިންމާފައި ގޮސް ބަލާލިއިރު އެވެލާ ނެތް ކަމަށެވެ. އެވީޑިޔޯގައި ފެންނަ ވެލައަކީ ވެލާގެ ބާވަތްތަކުގެ ތެރެއިން މުސިންބީއެކެވެ.\nމެމްބަރު ހިއްސާކޮށްފައިވާ ވީޑިޔޯއިން ފެންނަ ގޮތުގައި އެވެލާ އޮތީ ބިސް އަޅާންވެގެން ފަސްގަނޑު ކޮންނާށެވެ. މާލޭގައި މީގެ ކުރިން ވެލާ އަރައި އުޅުނީ މާލެ ވަށައިގެން ލާފައިވާ ތޮށި ކައިރީ ޤުދުރަތީ ގޮތުން އުފެދިފައިވާ ވެލިކޮޅަކަށެވެ.\nވެލާ ކަހަނބަކީ ރާއްޖޭގައި ހިމާޔަތްކޮށްފައިވާ ތަކެއްޗެވެ. އެއެއްޗެހި ހިފާ ގެންގުޅުމަކީ މަނާ ކަމެކެވެ. އެހެންނަމަވެސް ރާއްޖޭގެ އެކި ކަންކޮޅުތަކުގައި ވެލާ ހިފައި ވެލާ ބިސް ނަގައި ހަދައެވެ.


ދިވެހިބަހުގެ ދުވަސް 2018 – Faanooz\nދިވެހިބަހުގެ ދުވަސް 2018\nApril 14, 2018 | އަޙުމަދު އުނައިސް\nކޮންމެ ބައެއްގެ ބަހަކީވެސް އެ ބަޔަކަށް އެންމެ މުހިންމު އެއް އަސާާސެވެ. ބަސް ހިމާޔަތް ކުރުމަކީ އެބަހެއް ބޭނުންކުރާ ބައެއްގެ ޒިންމާއެކެވެ. އެގޮތުން އަހަރެމެންގެ ދިވެހިބަސް ހިމާޔަތް ކުރުމަކީ އަހަރެމެންގެ ޒިންމާއެކެވެ. މިއަދަކީ ދިވެހިބަހުގެ ދުވަހެވެ. ރަސްމީ ސިފައެއްގައި ދިވެހިބަހުގެ ދުވަހުގެ ގޮތުގައި 14 އެޕްރީލް ފާހަގަ ކުރެވެން ފަށްޓަވައިފައި ވަނީ 2015 ވަނަ އަހަރުން ފެށިގެންނެވެ. ދިވެހި ބަހުގެ ދުވަހުގެ ޝިޢާރެއް ކަމުގައި މިއަހަރު ދިވެހި ބަހުގެ އެކެޑަމީން ކަނޑައަޅުއްވައިފައި ވާ ޝިއާރަކީ “ދިވެހި ފޮތް ކިޔަމާ : ދަރިވަރުން ބެލެނިވެރިން، އަހަރެމެން އެންމެން” މިއެވެ.\nމިއަހަރުގެ ޝިއާރުގެ ދަށުން ދިވެހި ބަހުގެ އެކެޑަމީން ހަމަޖައްސަވައިފައި ވަނީ ކުދިންނާއި، ޒުވާނުންނާއި ބެލެނިވެރިންނަށް ޚާއްޞަކުރައްވައިގެން “ފަތްތޫރަ” ނަމުގައި މޯބައިލް އެޕްލިކޭޝަނެއް ތަޢާރަފް ކުރެއްވުމެވެ. ދިވެހިބަހުގެ ދުވަހުގެ މުނާސަބަތުގައި ބާއްވަވާ ޚާއްޞަ ރަސްމިއްޔާތުގައި މި އެޕްލިކޭޝަން ނެރުއްވަން ހަމަޖައްސަވައިފައިވާ ކަމުގައި ދިވެހިބަހުގެ އެކެޑަމީގެ ރައީސް އަޝްރަފް އަލީ ވިދާޅުވެފައެވެ. މި އެޕްލިކޭޝަނުގައި ގާތްގަނޑަކަށް 300 އެއްހައި ފަތްތޫރަ ހުންނާނެއެވެ. މި ރަސްމިއްޔާތުގައި ނެރުއްވަނީ އެންޑްރޮއިޑް އެޕްލިކޭޝަނެވެ. ކައިރި މުސްތަޤުބަލެއްގައި އައިއޯއެސް އެޕްލިކޭޝަނާއި ވެބް އެޕްލިކޭޝަން ވެސް ނެރުއްވާނެ ކަމަށް އަޝްރަފް ވިދާޅުވިއެވެ.. މިކަމަކީ ރާއްޖޭގެ ގިނަބަޔަކަށް ފަތްތޫރަ ފަސޭހަކަމާއެކު ކިޔައިލެވޭނެ ކަމެއް ކަމުގައި ވާނެކަން ކަށަވަރެވެ.\nދިވެހިބަހުން ތުއްތުކުދިންނަށް ވާހަކަދެއްކުމުގެ ފުރުސަތު ހޯއްދަވައި ދެއްވުމުގެ ގޮތުން ވާހަކަ ދެއްކުމުގެ މަހާސަމާއެއް ފަށްޓަވަން ވެސް އެކެޑަމީން ވަނީ ހަމަ ޖައްސަވައިފައެވެ. މިއީ ޕްރީސްކޫލް ކުދިންގެ ވާހަކަދެއްކުމުގެ މަހާސަމާއެކެވެ. ފެސްޓިވަލެއްގެ ގޮތުގައި ކުރިއަށް ގެންދާ މި ޙަރަކާތުގައި އެ ކުދިން ކުދިކުދި މައުޟޫޢުތަކަށް ވާހަކަ ދައްކާނެއެވެ. ކުދިންނަށް އެންމެ ކުޑައިރުއްސުރެ މިކަން ދަސްކޮށްދިނުމުގެ ބޭނުމަކީ ބަސް ކުރިއަރައިގެން އަންނާނީ ބަހުން ގިނައިން ވާހަކަދެއްކި ވަރަކަށް ކަމުގައި އަޝްރަފް އަލީ ވިދާޅުވިއެވެ. ހަމައެހެންމެ މިކަމަކީ ކުދިންގެ ހިތްތަކުގައި ދިވެހިބަހަށް އޮންނަ ލޯބި އިތުރުވާނެ ކަމެއްކަމުގައި ޔަޤީނެވެ.\nކުރީ އަހަރެކޭވެސް އެއްގޮތަށް މި އަހަރުވެސް އޮފީސްތަކުގެ މެދުގައި ތާނަ އަތުންލިޔުމުގެ މުބާރާތެއް ކުރިއަށް ދާނެއެވެ. މި މުބާރާތުގައި ބައިވެރިވެފައިވާ ފަރާތްތަކުގެ ތެރެއިން ވަނަވަނައަށް އަންނަ ފަރާތްތަކަށް އިނާމު ދެއްވާނެ ކަމުގައި ދިވެހިބަހުގެ އެކެޑަމީން މަޢުލޫމާތު ދެއްވައެވެ.\nދިވެހިބަހުގެ ދުވަހުގެ މުނާސަބަތުގައި އަންނަ އާދީއްތަ ދުވަހު އެކެޑަމީގެ އަސްކަނީގައި ޚާއްޞަ ފޮތް މަޢުރަޒެއް އޮންނާނެއެވެ. މިތާނގައި ފޮތްކިޔުމުގެ ޙަތަކާތެއް ވެސް ކުރިއަށް ދާނެއެވެ.\nކައިރި މުސްތަޤުބަލެއްގައި ދިވެހިބަހުގެ އެކެޑަމީގެ ދިރާސީ ކުތުބުޚާނާ، އީ- ކުތުބުޚާނާއެއްގެ ގޮތުގައި ހައްދަވައި އާންމުކުރައްވާނެ ކަމަށް ދިވެހިބަހުގެ އެކެޑަމީން މަޢުލޫމާތު ދެއްވައެވެ. މިކަން ވާނީ ކިޔުންތެރިކަމަށް ބޮޑެތި ބަދަލުތަކެއްގެނެސް، އަހަރެމެންގެ މަޢުލޫމާތު މުއްސަނދިވާނެ ކަމަކަށެވެ.\nދިވެހިބަހުގެ ދުވަސް ފާހަގަކުރުމުގެ މައިގަނޑު ބޭނުމަކީ ދިވެހި ބަހާ މެދު ފުންކޮށް ވިސްނައި ބަހުން ކުރެވެން ހުންނަ މުޢާމަލާތްތައް ކުރަން ބާރުއަޅައު ދެމެހެއްޓެނިވި މަސައްކަތްތަކެއް ކުރިއަށް ރާވައިހިންގުމެވެ. ދިވެހިބަހުގެ ދުވަހާ ގުޅިގެން ރާއްޖޭގެ ގިނަ އިސްކޫލުތަކެއްގައި ތަފާތު އެތައް ޙަރަކާތްތަކެއް ކުރިއަށްދާކަން އުފަލާއެކު ފާހަގަކުރަމެވެ.\nދިވެހި ބަހުގެ އެކެޑަމީ ދިވެހިބަސް


"Minority leader akee Saleem"\nމައިނޯރިޓީ ލީޑަރަކީ ސަލީމް\nރައްޔިތުންގެ މަޖިލީހުގެ މައިނޯރިޓީ ލީޑަރަކީ ޕީޕީއެމްގެ ޕީޖީ ގުރޫޕްގެ ލީޑަރު އަދި އޭދަފުށީ ދާއިރާގެ މެންބަރު އަހުމަދު ސަލީމް ކަމަށާ އެކަން ނޭނގުމަކީ އިދިކޮޅުގެ މައްސަލައެެއް ނޫން ކަމަށް ޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރު ވިދާޅުވެއްޖެ އެވެ.\nމީދޫ ދާއިރާގެ މެންބަރު ޝަރީފު މިހެން ވިދާޅުވީ މަޖިލީހުގައި މިހާރު ސިޔާސީ ޕާޓީތައް ތަމްސީލުވާ ގޮތުން، މައިނޯރިޓީ ލީޑަރަކީ ކޮން ބޭފުޅެއްކަން އަދި ކަނޑައެޅިފައި ނުވާ ކަމަށް މަޖިލީހުގެ ރައީސް މުހައްމަދު ނަޝީދު އިއްޔެ ވިދާޅުވުމާއި ގުޅިގެންނެވެ.\nމަޖިލީސް މި ދައުރަށް ހުޅުވުމަށް ބޭއްވި ޖަލްސާގައި ރައީސް އިބްރާހިމް މުހައްމަދު ސޯލިހް އިއްވެވި ރިޔާސީ ބަޔާނަށް ފަހު ވާހަކަފުޅު ދައްކަވަމުން މަޖިލީހުގެ ރައީސް ވިދާޅުވީ 14 ދުވަހުގެ ތެރޭގައި އެ ބަޔާނަށް ޖަވާބު ދިނުމުގެ މަސްއޫލިއްޔަތު އާންމު އުސޫލުގެ ދަށުން އޮންނަނީ މަޖިލީހުގެ އިދިކޮޅު ލީޑަރަށް ކަމަށެވެ. ރައީސް ސޯލިހު ނިސްބަތްވާ އެމްޑީޕީ ފިޔަވައި، ޕީޕީއެމްގެ ފަސް މެންބަރުންނާއި ޖޭޕީގެ ފަސް މެންބަރުންނާއި ޕީއެންސީގެ ތިން މެންބަރުން އަދި އެމްޑީއޭގެ ދެ މެންބަރުން މަޖިލިސް ތަމްސީލު ކުރައްވާ ކަމަށެވެ.\n"ރިޔާސީ ބަޔާނަށް ޖަވާބު ދެއްވާނީ ކޮން ބޭފުޅެއްކަން އަޅުގަނޑުމެންނަށް ސާފު ކުރެވުނީމާ، ޖަވާބު ދިނުމުގެ މަސައްކަތް ކުރާނަން،" ނަޝީދު ވިދާޅުވި އެވެ.\nޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރު\nނަޝީދުގެ ވާހަކަފުޅަށް ރައްދު ދެއްވަމުން ޝަރީފް ވިދާޅުވީ މަޖިލީހުގެ ފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފް، ޕީޕީއެމާ ގުޅުނުކަން އެ ޕާޓީން އިލެކްޝަންސް ކޮމިޝަނަށާއި ރައްޔިތުންގެ މަޖިލީހުގެ އިދާރާއަށް އަންގާފައިވާ ކަމަށެވެ. އަދި އެކަން އެ މެންބަރު ވެސް މަޖިލީހަށް އަންގާފައިވާ ކަމަށެވެ.\n"މިހާރު ޕީޕީއެމްގައި ހަ މެންބަރުން ތިބޭނެ. މައިނޯރިޓީ ލީޑަރަކީ ޕީޕީއެމްގެ ޕީޖީ ލީޑަރު މެންބަރު ސަލީމްކަން ނޭނގުމަކީ އިދިކޮޅުގެ މައްސަލައެއް ނޫން." ރައީސް ނަޝީދަށް އަމާޒު ކުރައްވާ މެންބަރު ޝަރީފު ވިދާޅުވި އެވެ.\nފަރެސްމާތޮޑާ ދާއިރާގެ މެންބަރު ހުސައިން މުހައްމަދު ލަތީފު އިދިކޮޅު ޕީޕީއެމާއި ގުޅިވަޑައިގެންފައިވަނީ ނޮވެންބަރު 22، 2019 ގައެވެ.\nހުސައިންއަކީ މިދިޔަ 18 ވަނަ ރައްޔިތުންގެ މަޖިލީހުގައި ވެސް ޕީޕީއެމަށް ނިސްބަތްވެ ވަޑައިގެންނެވި މެންބަރެކެވެ. އަދި ރައީސް ޔާމީންގެ އަރިސް ބޭފުޅެކެވެ. ނަމަވެސް ރިޔާސީ އިންތިޚާބުގައި ޕީޕީއެމް ބަލިވެ، އެ ޕާޓީގެ ލީޑާޝިޕަށް ބަދަލު އަންނަން ޖެހޭ ކަމަށް ވިދާޅުވެ ރައީސް ޔާމީނަށް އޭނާ ފާޑުވިދާޅުވެ ވާހަކަފުޅު ދެއްކެވި އެވެ. އޭގެ ފަހުން އޭނާ ޖުމްހޫރީ ޕާޓީއާ ވެސް ގުޅިވަޑައިގެންނެވި އެވެ.\nފަހުން 19 ވަނަ މަޖިލީސް އިންތިޚާބުގައި އޭނާ ވާދަ ކުރެއްވީ އަމިއްލަ މެންބަރެއްގެ ގޮތުގަ އެވެ. އަލުން ޕީޕީއެމާއި ގުޅިވަޑައިގަތުމާއި ހަމައަށް އޭނާ މަޖިލީހުގައި ތަމްސީލް ކުރެއްވީ އަމިއްލަ މެންބަރެއްގެ ގޮތުގަ އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު: މައިނޯރިޓީ ލީޑަރާއި ގުޅޭގޮތުން ދެއްކެވި ވާހަކަފުޅަށް އިދިކޮޅުން ވަނީ ރައްދު ދީފައި\nމަޖިލީހުގެ މެންބަރުން ނިސްބަތްވާ ޕާޓީތަކުގެ ތެރެއިން އެމްޑީޕީއާއި ޖުމްހޫރީ ޕާޓީއަކީ ސަރުކާރުގެ ބައިވެރިންނެވެ. އަދި ޕީޕީއެމްއާއި ޕީއެންސީއަކީ އިދިކޮޅު ދެ ޕާޓީއެވެ. އެމްޑީއޭ މި ދައުރުގައި ވަކި ކޮޅެއް ނަގާފައެއް ނުވެއެވެ.\nރައްޔިތުންގެ މަޖިލީހުގެ ގަވައިދުގައި ވާގޮތުން، ރިޔާސީ ބަޔާނަށް މަޖިލީހުގެ މެންބަރުން ޖަވާބުދާރީވާން ޖެހެ އެވެ. އެގޮތުން އެވަގުތު މަޖިލީހުގައި ހިމެނޭ ޕާޓީތަކުގެ ތެރެއިން، ރައީސް ނިސްބަތްވާ ޕާޓީ ފިޔަވައި ދެން އެންމެ ގިނައިން މެންބަރުން ތިބި ޕާޓީތަކުގެ ފަރާތުން މެޖޯރިޓީ ނުވަތަ މައިނޯރިޓީ ލީޑަރު ރިޔާސީ ބަޔާނަށް ޖަވާބުދޭން ޖެހޭނެ ކަމަށް ބުނެފައި ވެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އާދަމް ޝަރީފު އުމަރު + އަހުމަދު ސަލީމް (ރެޑްވޭވް) ޕޮލިޓިކްސް


ކޮވިޑް ހާލަތު: މިއަދު ޕޮޒިޓިވްވީ 17 މީހުން – Mikal News\nކޮވިޑް ހާލަތު: މިއަދު ޕޮޒިޓިވްވީ 17 މީހުން\nކޮވިޑް-19 ބައްޔަށް ފެތުރެމުން ދާ ނިސްބަތް % އިން -9ޖޫން 2021\nމިއަދު ފުވައްމުލައް ސިޓީއިން ކޮވިޑް-19 އަށް ޕޮޒިޓިވް ވީ 17 މީހުންނެވެ. މިއަދު ހަވީރު 5:00 އަށް ފާއިތުވި 24 ގަޑިއިރުގެ ތެރެގައި ޕޮޒިޓިވްވެފައި ވަނީ ރޭންޑަމް ސާމްޕަލްގެ6މީހާކާއި ކޮންކްޓުންގެ ތެރެއިން 11 މީހެކެވެ. އެއާއެކު ބަލިފެތުރޭ މިންވަރު މިވަނީ %10.6 އަށް އިތުުރުވެފައެވެ.\nމިއަދު ޕޮޒިޓިވްވި 17 މީހުންގެތެރޭގައި ހިމެނެނީ ދިވެހި 11 މީހަކާއި އަދި ބިދޭސީ6މީހެކެވެ. މީގެތެރެއިން5ބިދޭސިން ޕޮޒިޓިވް ވެފައިވަނީ ރޭންޑަމް ސާމްޕަލްގެ ތެރެއިންނެވެ. މިހާރު ތިބި ކޮވިިޑް ބަލިމީހުންގެ ތެރެއިން އެކަކު ހާލަތު ދަށަށް ދާތީ ކޮވިޑް ފެސިލިޓީގައި މިއަދު އެޑްމިޓްކޮގެން ފަރުވާ ދެމުން އަންނަކަމަށް ފުވައްމުލަކު ހޮސްޕިޓަލުން ހާމަކުރެއްވިއެވެ. ފުރަމަތަމަ އެެޑްމިޓްކުރި އިރު އޮކްސިޖަން ލެވެލް ދަށް ނަމަވެސް މިހާރު އެކަން ހަމަޖެހި ބަލިމާހާގެ ހާލަތު ރަނގަޅުުވަމުން އަންނަ ކަމަށް ހޮސްޕިޓަލުން ހާމަކުރެއެވެ.\nމިރޭގެ ނޫސް ކޮންފަރެންސް – ފުވައްމުލައް ސިޓީ އީއޯސީ.9ޖޫން 2021\nމިއަދު ބައްޔަށް ޕޮޒިޓިވްވި 17 މީހުންގެ ތެރޭގައި ހިމެނެނީ:\nފްލޫ ކުލިނިކުން 6\nރޭންޑަމް ސާމްޕަލް 6/100\nމިއަދު އެއްވެސް މީހަކު ބަލިން ރަނގަޅުވެފައެއް ނުވެއެވެ. ބަލީގައި މިހާރު ތިބި މީހުން ޖުމްލަ އަކީ 200 އެވެ. މީގައި ހިމެނެނީ 136 ފިރިހެނުންނާއި 64 އަންހެނުންނެވެ. އެއީ 128 ދިވެހިންނާއި 72 ބިދޭސީންނެވެ. މިއަދާއި ހަމަޔަށް ބަލިން ރަނގަޅުވި ޖުމުލައަކީ 441 އެވެ. އަދި މިހާތަނަށް ބަލި ޖެހުނު އަދަދު މިވަނީ 640 އަށް އަރާފައެވެ.\nމިރޭގެ ނޫސް ކޮންފަރެންސްގައި ބައިވެރިވީ ފުވައްމުލައް ސިޓީ ކައުންސިލް މެމްބަރު އިބްރާހިމް މުހައްމަދު އާއި ޑިރެކްޓާ ޖެނެރަލް އަހުމަދު ނިޖާހުގެ އިތުރުން ފުވައމްުލަކު ހޮސްޕިޓަލުން ކްލިނިކލް ހެދް ޚަދީޖާ އަބްދުލް މަޖީދު އެވެ.\nފުވައްމުލައް ސިޓީގެ އަވަށްތަކުގައި މިހާރު ބަލީގެ އެކްޓިވް މީހުން ތިބި އަދަދުތައް ވެސް މިރޭ ހާމަކޮށްފައި ވެއެވެ. އަދިވެސް އެންމެ ގިނަ މީހުން ތިބީ ހޯދަޑު އަވަށުގައެވެ. ހޯދަޑު 52، އަދި ދެވަނައަށް ފުނާޑުގައި 33 މީހުން އެބަތިއްބެވެ.\nއަލަށް ނެގި ސާމްޕަލް 168\nނަތީޖާ ނުލިބޭ 187\nނަތީޖާ ލިބުނު 160،\nކޮވިޑް-19 ފުވައްމުލައް ސިޓީ ސާމްޕަލް ތައް ޓެސްޓް ކުރެވެމުންދާ ގޮތް-9ޖޫން 2021\nމިއާއެކު ޓެސްޓް ކުރުވެނު ސާމަޕްގެ އަދަދަށް ބަލާއިރު ޕޮޒިޓިވްވާ ރޭޓް ހުރީ %10.6 ގައެވެ.\nމިހާތަނަށް 13،783 ސާމްޕަލް ނެގިފައިވާ ކަމަށް ހޮސްޕިޓަލުން ވިދާޅުވިއެވެ.\nފުރަތަމަ ޑޯޒް 5836\nދެވަނަ ޑޯޒް 3170\nއުސޫލުތަކާއި ޚިލާފުވެގެން މިއަދު 25 މީހަކު ޖޫރިމާނާ ކޮށްފައި ވެއެވެ.


SunOnline: Dhivehinge nivalugai thibe bidheyseen viyafaari kurun huhtuvaa bill thasdheegukohfi\nދިވެހިންގެ ނިވަލުގައި ތިބެ ބިދޭސީން ވިޔަފާރި ކުރުން ހުއްޓުވާ ބިލް ތަސްދީގުކޮށްފި\nމުއާވިޔަތު އަންވަރު 06 Dec 2021, 17:23\nރައީސް ސޯލިހު: ދިވެހިންގެ ނިވަލުގައި ތިބެ ބިދޭސީން ވިޔަފާރި ކުރުން ހުއްޓުވާ ބިލް ރައީސް ވަނީ މިއަދު ތަސްދީގުކޮށްފައި ---- ސަން ފައިލް ފޮޓޯ/ މުޒައްޔިން ނާޒިމް\nދިވެހީން ނިވާފަތްގަނޑަކަށް ހަދައިގެން ބިދޭސީންނަށް ހުރިހާ ފައިދާއެއް ލިބޭ ގޮތަށް ކުރާ ވިޔަފާރިތައް ހުއްޓުވުމަށް ފާސްކުރި ބިލް ރައީސް އިބްރާހިމް މުހައްމަދު ސޯލިހު ތަސްދީގުކުރައްވައިފިއެވެ.\nއެ ބިލް މަޖިލީހުން ފާސްކޮށްފައިވަނީ ވޯޓުގައި ބައިވެރިވެވަޑައިގެންނެވި 53 މެންބަރުންގެ އިއްތިފާގުންނެވެ. ބިލު ފާސްކޮށްފައިވަނީ, ސަރުކާރުން ހުށަހެޅި ގޮތަށެވެ.\nއެ ގާނޫނުގެ މަގުސަދަކީ އަމިއްލަ ފަރުދުންގެ ވިޔަފާރި ރަޖިސްޓްރީކޮށްފައިވާ ފަރާތްތަކަށް މިހާރު ދިމާވާ ދަތިތައް ހައްލުކުރުމުގެ އިތުރުން އެފަދަ ވިޔަފާރިތަކުގެ ހާލަތު ދެނެގަތުމަށް ފަސޭހަ އިންތިޒާމުތަކެއް ހަމަޖެއްސުމެވެ. ކުދި އަދި މެދު ފަންތީގެ ވިޔަފާރިއާ ރައްޔިތުންނަށް ލިބޭ އިގްތިސޯދީ ފުރުސަތުތައް ހަނިވިޔަ ނުދިނުމަށް ފިޔަވަޅު އެޅުމަކީ ވެސް އެ ގާނޫނުގެ މަގުސަދެކެވެ.\nއެ ގާނޫނުގައިވާ ގޮތުން ދިވެހިން ނިވާފަތްގަނޑަކަށް ހަދައިގެން ކުރާ ވިޔަފާރިތަކުގެ ރެޖިސްޓްރީ ބާތިލްކުރާނެ ހާލާތްތައް ހިމަނާފައެވެ.\nމީގެ ކުރިން އޮންނަ ގޮތުން ނަމަ އަމިއްލަ ފަރުދުންގެ ވިޔަފާރީއެއް ރެޖިސްޓާ ކޮށްދޭނީ ފަސް އަހަރު ދުވަހަށެވެ. ނަމަވެސް މިއަދު ފާސްކުރި އިސްލާހުގައި ވަނީ އެ މުއްދަތު 10 އަހަރަށް އިތުރުކުރުމަށް ހުށަހަޅާފައެވެ. އަދި މުއްދަތު ހަމަވުމުން ވިޔަފާރިކުރުމަށް ކުރިން ދީފައި އޮތް 90 ދުވަހުގެ މުއްދަތު ވަނީ އެއް އަހަރަށް އިތުރުކޮށްފައެވެ.


ޙައްޖުގެ އަޅުކަން: މިއަހަރު ވެސް ޝައްކު | Sandhaanu\nޙައްޖުގެ އަޅުކަން: މިއަހަރު ވެސް ޝައްކު\nމުޅިދުނިޔެއަށް ކުރިމަތިވެފައިވާ ކޮރޯނާ ވައިރަސްގެ ނުރައްކަލާ ގުޅިގެން މި އަހަރުގެ ޙައްޖުގެ އަޅުކަމުގެ ކަންތައް ރަނގަޅަށް އިންތިޒާ ކުރެވޭނޭކަމާމެދު ޝައްކުކަމަށާއި ޙައްޖަށް މީހުން ގެންދަން ނުނެގުމަށް ސަޢުދީ ޢަރަބިޔާގެ ކަމާބެހޭ ފަރާތްތަކުން އަންގައިފިއެވެ.\nފާއިތުވެދިޔަ 24 ގަޑިއިރަށް ބަލާއިރު ސަޢުދީ ޢަރަބިޔާގައި 369 މީހުންނަށް ކޮރޯނާ ވައިރަސް އަލަށް ޖެހިގެން ރިޕޯޓުކޮށްފައިވެއެވެ. އަދި ފަސް މީހުން މަރުވެފައިވެއެވެ.\nސަޢުދީ ޢަރަބިޔާގެ ދީނީކަންތަކާ ބެހޭ ވަޒީރު ނޫރުލް ޙައްޤު ޤާދިރީ ވިދާޅުވިގޮތުގައި މިއަހަރުގެ ޙައްޖުގެ އަޅުކަމާގުޅޭގޮތުން ސަރުކާރުން އަދި ވަކި ގޮތެއް ކަނޑައެއްނާޅައެވެ. އަދި އެކަމާ ގުޅޭ އެއްބަސްވުމެއް އެއްވެސް ބަޔަކާއެކު ކޮށްފައެއްވެސް ނެތެވެ.\nމިނިސްޓަރ ނޫރުލް ޙައްޤު ޤާދިރީ ވިދާޅުވިގޮތުގައި ޙައްޖުގެ އަޅުކަމާ ގުޅޭގޮތުން އާންމުންގެ ކަންބޮޑުވުން އެމަނިކުފާނަށް އެނގިވަޑައިގަންނަވައެވެ. އަދި އެކަމާގުޅޭ ގޮތުން ރަނގަޅު ނިންމުމެއް ނިންމަން ސަރުކާރުން ގެންދަނީ މެދުކެނޑުމެއްނެތި މަސައްކަތް ކުރަމުންކަމަށް ވެސް ވިދާޅުވިއެވެ.\nސަޢުދީ ޢަރަބިޔާއަށް ބޭރުފައިސާ އެންމެ ގިނައިން ވައްދާ އެއްބަޔަކީ ހައްޖުވެރިންނާއި ޢުމުރާ ވެރިންނެވެ.\nދުނިޔޭގެ ހުރިހާ ގައުމެއްގެ އެތައްލަކަ މުސްލިމުން ތިބީ ސައުދީ އަރަބިޔާއަށް ގޮސް ހައްޖުގެ މަތިވެރި އަޅުކަން ފުރިހަމަ ކުރުމުގެ އެދުމުގައެވެ. ނަމަވެސް ކޮރޯނާ ވައިރަހުގެ ނުރައްކަލާ ގުޅިގެން ކޮންމެ ގައުމަކުން ހައްޖަށް ދެވޭނީ ކިތައް މީހުންނަށްކަން އަދި ކަނޑައެޅިގެން އެނގޭނެ ގޮތެއް ނެތެވެ.


SunOnline: #sunexclusive - India Out akee Gaumee kameh noon, Fithuna eh: Shaahidh\nއިންޑިއާ އައުޓް އަކީ ގައުމީ ކަމެއް ނޫން، އެއީ ފިތުނައެއް: ޝާހިދު\nއަހުމަދު ނާއިފު 26 Oct 2020, 09:59\nމިފަހުން އެންމެ އަޑުގަދަ ވެގެން ދިޔައީ "އިންޑިއާ އައުޓް"ގެ ނަމުގައި އިދިކޮޅު ސިޔާސީ ފަރާތްތަކުން ވެސް ބައިވެރިވެގެން ހިންގި ކެމްޕޭނެކެވެ. އެ ކެމްޕޭނުގެ މަގުސަދަކީ އިދިކޮޅު ފަރާތްތަކުން ބުނާ ގޮތުގައި، ރާއްޖޭގައި ތިބި އިންޑިއާ ސިފައިން ބޭރުކުރުމެވެ. އިންޑިއާ ނުފޫޒުން ރާއްޖެ ސަލާމަތްކޮށް މިނިވަންކަމާއި އިސްތިގުލާލު ދިފާއުކުރުމެވެ. ރާއްޖެއާ އެންމެ އެކުވެރި ގައުމެއްގެ ގޮތުގައި އޮތް އިންޑިއާޔާ ސީދާ ޖައްސާލުމުގެ މި ކެމްޕޭނާ މެދު ސަރުކާރުގެ ވެރިން ރަސްމީކޮށް މިހާތަނަށް އަދި އެއްވެސް ވާހަކައެއް ނުދައްކަވަ އެވެ.\nނަމަވެސް "ސަން"އަށް ދެއްވި ހާއްސަ އިންޓަވިއުއެއްގައި ފޮރިން މިިނިސްޓަރު އަބްދުﷲ ޝާހިދު މި ވަނީ އެ ކެމްޕޭނާ މެދު އެބޭފުޅާގެ ވިސްނުން ހާމަކުރައްވައިފަ އެވެ. އެފަދަ ކެމްޕޭންތަކުގެ ސަބަބުން ރާއްޖެ އާއި އެހެން ގައުމުތަކުގެ ދެމެދުގައި އޮންނަ ހާރިޖީ ގުޅުންތަކަށް ކުރިމަތިވެދާނެ ގޮންޖެހުންތަކުގެ ކަންބޮޑުވުން މިނިސްޓަރު ޝާހިދު އިންޓަވިއުގައި ފާޅު ކުރެއްވި އެވެ.\nމިނިސްޓަރު ޝާހިދު ވިދާޅުވީ، ލާމެހިފައިވާ ދުނިޔޭގައި ބައިނަލްއަގުވާމީ އާއިލާގައި ދިރިއުޅޭއިރު އެއްވެސް ގައުމަކާ އަދާވާތްތެރިވެގެން "ޖައްސާލައިގެން" ނޫޅެވޭނެ ކަމަށެވެ. އަދި މި ސަރުކާރުގެ ހާރިޖީ ސިޔާސަތަކީ ބައިނަލްއަގުވާމީ އުސޫލުތަކަށް އިހުތިރާމް ކުރާ ކޮންމެ ގައުމަކާ އެކު ގުޅިގެން، ރާއްޖޭގެ ފައިދާއަށް މަސައްކަތް ކުރުން ކަމަށް މިިނިސްޓަރު ޝާހިދު ވިދާޅުވި އެވެ.\nއޮކްޓޫބަރ 21، 2020: ފޮރިން މިނިސްޓަރު އަބްދުﷲ ޝާހިދު ސަން އަށް އިންޓަވިއު ދެއްވަނީ -- ސަން ފޮޓޯ/ ފަޔާޒު މޫސާ\nޒަމާނުއްސުރެވެސް ރާއްޖެއިން ގައުމުތަކާ އެކު ވިޔަފާރި އާއި އަސްކަރީ ގުޅުންތައް ހާރިޖީ ދާއިރާއިން ބާއްވާކަން ފާހަގަ ކުރައްވާ މިނިސްޓަރު ޝާހިދު ވިދާޅުވީ އިންޑިއާ އައުޓުގެ ނަމުގައި ބަޔަކު ކެމްޕޭން ކުރަނީ، ސިޔާސީ މަންފާއެއް ހާސިލް ކުރަން "އެ ނޫން އެއްވެސް ގޮތެއް ދެން ނެތުމުން" ކަމަށެވެ. އަދި އެއީ އެއްވެސް ގައުމީ ކުލައެއް ނެތް ނުބައި ނިޔަތެއްގައި ހިންގާ ހަރަކާތެއްގެ ގޮތުގައި މިނިސްޓަރު އެކަން ސިފަކުރެއްވި އެވެ.\n"އެއްވެސް ގައުމަކާ ދިމާލަށް އަޅުގަނޑުމެން އިންޑިއާ އައުޓް، ޔޫއެސް އައުޓް، ޖަޕާން އައުޓް. މިހެން ބުނާ ހިސާބަކަށް ނުދޭ. އެއަށް ވުރެ މާ ހާއްސަ ގުޅުންތަކެއް ރާއްޖެ ގައުމުތަކާ އެބަ ބާއްވާ. އިއްޔެ ނޫން އިހަށް ދުވަހު އެބަ ހިނގާ ފެށިގެން ޖަޕާނުގެ ސިފައިންނާއި ދިވެހިރާއްޖޭގެ ސިފައިންއާ އެކުވެރި ކަމުގެ ތަމްރީންތަކަކާ އެއްޗިހި. އެހެންވީމާ ޖަޕާން އައުޓްތޯ؟،" މިނިސްޓަރު ޝާހިދު ވިދާޅުވި އެވެ.\n"އެ ހިސާބަށް އަޅުގަނޑުމެންގެ ވިސްނުން ދިޔައިމާ އަޅުގަނޑަށް ގަބޫލު ކުރެވެނީ ދެ މައްސަލައެކޭ މި އޮންނަނީ. އަމިއްލަ ނަފްސަށް އޮންނަ އިތުބާރު ނެތީ. ނޫނީ ބޮޑުތަނުން ފިތުނަ އުފައްދަން އުޅެނީ. އެ ނޫން އެއްވެސް ގޮތެއް ނެތީމާ ފިތުނަ އުފައްދަން އުޅެނީ،"\nމިނިސްޓަރު ވިދާޅުވީ، އެފަދަ ކެމްޕޭންތައް ބަޔަކު ހިންގަނީ ބައިނަލްއަގުވާމީ މުޖުތަމައުގައި ރާއްޖޭގެ އިސްތިގުލާލާއި މިނިވަންކަން ދިފާއު ކުރެވޭނެ ކަމުގެ ޔަގީންކަން އަމިއްލަ ނަފްސަށް އެއްގޮތަކަށް ވެސް ނޯންނަ ފަރާތްތަކުންނެވެ. ނަމަވެސް ރާއްޖޭގެ މިނިވަންކަން ދިފާއުކުރުމުގެ ފުރިހަމަ ޔަގީންކަން މި ސަރުކާރުގެ އެބަ އޮތް ކަމަށް މިނިސްޓަރު ޝާހިދު ވިދާޅުވި އެވެ.\n"ހާރިޖީ ސިޔާސަތުގައި އެންމެފަހުން ދަމާލާނެ ރޮގަކީ ވެސް އަދި އެންމެ ކުރިން ނެރޭނޭ ވިސްނުމަކީ ވެސް ރާއްޖޭގެ މަސްލަހަތު ދިވެހީންގެ މަސްލަހަތު އަމިއްލަ ގައުމުގެ މަސްލަހަތު އިސްކުރުން. މި އުސޫލު ދެމެހެއްޓޭނެ ކަމުގެ ޔަގީންކަން އަޅުގަނޑުމެންނަށް އެބަ އޮތް،" މިނިސްޓަރު ޝާހިދު ވިދާޅުވި އެވެ.\n"ދިވެހި ދިދަ ހިފައިގެން ނިކުމެ ފަހުރުވެރި ކަމާ އެކު ބައިނަލްއަގުވާމީ މުޖުތަމައުގައި އަޅުގަނޑުމެންނަށް ރާއްޖޭގެ މަސްލަހަތު ހިމާޔަތް ކުރެވޭނެ ކަމުގެ ޔަގީންކަން އޮވޭ،"\nމިނިސްޓަރު ޝާހިދު އަދި ވިދާޅުވީ އިންޑިއާޔާ އެކު އޮންނަ ގުޅުންތަކުގެ ސަބަބުން މިހާތަނަށް ވެސް ރާއްޖެއަށް އޮތީ ފައިދާކޮށްފަ އެވެ. އެގޮތުން، ނޮވެމްބަރު3ގައި ދިވެހި ސިފައިންނާ ގުޅިގެން ރާއްޖޭގެ މިނިވަންކަން ދިފާއުކޮށްދިނުމާއި ފެން ކާރިސާއާ ގުޅިގެން ރާއްޖެއަށް ފެންފޯރުކޮށް ދިނުން އަދި ކޮވިޑުގެ ހާލަތުގައި ދިން އެހީތައް މިނިސްޓަރު ފާހަގަކުރެއްވި އެވެ. މިނިސްޓަރު ވިދާޅުވީ އިންޑިއާ އައުޓް ބުނާއިރު ވިސްނަންވީ އިންޑިއާގެ އެހީތަކުން ރާއްޖެއަށް ލިބެމުން އަންނަ ފައިދާއަށެވެ. މިިނިސްޓަރު ސުވާލު ކުރެއްވީ އިންޑިއާ އައުޓް ގޮވާ މީހުން ބޭނުން ވަނީ އެ އެހީތަކުން ރާއްޖެ މަހުރޫމްވާން ހެއްޔެވެ؟\n"ކޮޗިންގައި މިއަދު ބޭސްފަރުވާ ހޯދަމުން ދާ ނިކަމެތި ދިވެހި ރައްޔިތުން ބޭނުން ވަނީ އެ މީހުން އިންޑިއާއިން މިހާރު ފޮނުވާލުންތޯ؟ ނޫނީ އެ ބުނަނީ އިންޑިއާއަށް ނުދާށޭ ނޫންތޯ؟ އެކަމަކު ދާން ޖެހިގެން އަޅުގަނޑުމެން ދިވެހިން މި ދަނީ އިންޑިއާޔަށް ބޭސްފަރުވާއަށް އެކޮޅަށް. ކޮވިޑުގެ މި ހާލަތުގައި ވެސް ބޭސްފަރުވާއަށް ދާން ޖެހޭ މީހުން އެ ތިބީ ގޮސް. އެހެން ވީމާ އެފަދަ މީހުންގެ ޝުއޫރަށް އަޅުގަނޑުމެން މިކަހަލަ ކަންކަން ކުރާއިރު ވިސްނަން ޖެހޭ،" މިނިސްޓަރު ވިދާޅުވި އެވެ.\nރާއްޖޭގައި ބޭރުގެ އަސްކަރީ ފަރާތްތައް ބައިތިއްބަން މި ސަރުކާރުން މަސައްކަތް ކުރާ ކަމަށް ކުރެވޭ ތުހުމަތުތަކާ ގުޅޭ ގޮތުން ވެސް މިނިސްޓަރު ވާހަކަ ދެއްކެވި އެވެ.\nމިނިސްޓަރު ވިދާޅުވީ އިނގިރޭސިން ގަމުން ފައިބައިގެން ދިޔަފަހުން މިއަދާ ހަމައަށް ވެސް ރާއްޖޭގައި އެއްވެސް ގައުމެއްގެ އަސްކަރިއްޔާއިން ގާއިމްވެ ނުތިބޭ ކަމަށާއި އެކަން އޮތީ ހަމަ އެގޮތަށް ކަމަށެވެ. އެހެން ނަމަވެސް، އަސްކަރީ ގުޅުންތައް ދޭދޭ ގައުމުތަކާ އެކު ރާއްޖެއިން އަބަދުވެސް ބާއްވާ ކަމަށާއި އެކަންކަން ކުރަނީ ބައިނަލްއަގުވާމީ އުސޫލުތަކުގެ ތެރެއިން ކަމަށް ވެސް މިނިސްޓަރު ވިދާޅުވި އެވެ. އަދި އެމެރިކާ، އިންޑިއާ، އޮސްޓްރޭލިޔާ އަދި ޖަޕާން ފަދަ ގައުމުތަކާ އެކުވެސް ރާއްޖެއިން އަސްކަރީ ގުޅުންތަކާއި ތަމްރީންތައް ބާއްވަމުން އަންނަކަން މިނިސްޓަރު ޝާހިދު ފާހަގަ ކުރެއްވި އެވެ.\n"މަނަވަރެއް އަންނަ ކޮންމެ ފަހަރަކު އެ އުޅެނީ ރާއްޖެ ހިފާކަށް ނޫން.... އަޅުގަނޑުމެން ގައުމުތަކާ އެކު އަސްކަރީ ގުޅުންތައް ބާއްވަނީ އަސްކަރީ ތަމްރީންތައް އެއްބެސްވުންތައް ހަދަނީ ތައްޔާރީ ހާލަތަކަށް ތައްޔާރަށް ތިބެން. އެއް ގައުމު އަނެއް ގައުމުގެ އަސްކަރިއްޔާގެ މެދުގައި އޮންނަ އިތުބާރު ބޮޑުކުރަން. އެކްސިޑެންޓްތައް މަދުކުރަން. ކަންކަމަށް ފަރިތަވާން،" މިނިސްޓަރު ޝާހިދު ވިދާޅުވި އެވެ.\nމިނިސްޓަރު ދިވެހި ރައްޔިތުންނަށް ދެއްވި ޔަގީން ކަމަކީ ރައީސް އިބްރާހިމް މުހައްމަދު ސޯލިހުގެ މި ސަރުކާރުން ދޭދޭ ގައުމުތަކާ އެކު އޮންނަ ގުޅުންތަކުގެ ސަބަބުން "ރާއްޖޭގެ ބިމުން އެންމެ ވެލިފުކެއްވެސް ބޭރުގެ ބަޔަކަށް ދޫކޮށްނުލައްވާނެ" ކަމަށެވެ. ބޭރު ބަޔެއްގެ އަތްދަށަށް ދިވެހިރާއްޖެ ގެންދެވޭ ވަރަށް ވުރެ ރައީސް އިބްރާހިމް މުހައްމަދު ސޯލިހުގެ އަޒުމާއި ކެރުންތެރިކަން ހިތްވަރު އަދި ރޭވުންތެރިކަން މާ ބޮޑު ކަމަށް މިނިސްޓަރު ޝާހިދު ވިދާޅުވި އެވެ.\n"ރާއްޖެ އިގްތިސާދީ ގޮތުން ވެސް ބާކީއެއް ނުވާނެ. އުމްރާނީ ގޮތުން ވެސް ހާރިޖީ ގޮތުން ވެސް އަސްކަރީ ގޮތުން ވެސް ދިވެހި ރާއްޖެ ދުނިޔޭގެ ލާމެހިފައި މިވާ އާއިލާގައި ބާކީއެއް ނުވާނެ،" މިނިސްޓަރު ޝާހިދު ވިދާޅުވި އެވެ.\n"އަމިއްލަ ނަފުސުގެ މައްޗަށް އޮންނަ އިތުބާރު މާބޮޑު. ބިރުން ބޭރު މީހަކާ އަގައިން ނުބުނެ ފިލާ ތިބޭ ވަރަށް ވުރެ އަޅުގަނޑުމެންގެ ނަފްސަށް އިތުބާރު އޮވޭ، ބޭރުގެ ގުޅުންތަކުން ދިވެހީންނަށް ރާއްޖެއަށް މި ދިވެހި ދައުލަތަށް ފައިދާވާނެ ގޮތްތައް ހޯދޭނޭ ކަމުގެ. މި ދިވެހި ރާއްޖޭގެ މިނިވަންކަން އިސްތިގުލާލު ހިމާޔަތް ކުރެވޭނެ ކަމުގެ."


02 ޑްރާމާ ސިލްސިލާ (13 އެޕިސޯޑްގެ) ގަތުމަށް\n(IUL) PSM-FP/ PSM/2019/127\n(PROC-31-19) PSM-TV-Pro /2019/220,221\nޕަބްލިކް ސާވިސް މީޑިއާ އަށް ބޭނުންވާ2(ދޭއް) ޑްރާމާ ސިލްސިލާ (13 އެޕިސޯޑްގެ) ގަންނަން ބޭނުންވެއެވެ.\nވީމާ، މިކުންފުނިންދޭ މަޢުލޫމާތާއެއްގޮތަށް މިޑްރާމާތައް ތައްޔާރުކޮށްދިނުމަށް ޝައުޤުވެރި ވެލައްވާ ފަރާތް ތަކުން މިކުންފުނިން ބާއްވާ މަޢުލޫމާތު ދިނުމުގެ ބައްދަލުވުމަށް ޕީ.އެސް.އެމްގެ ހެޑްއޮފީސް (ރޭޑިއޯ ބިލްޑިންގ) އަށް 06 ޖެނުއަރީ 2020 ވާ ހޯމަ ދުވަހުގެ 14:00 އަށް ޙާޟިރުވެވަޑައިގެން މަޢުލޫމާތު ސާފުކުރެއްވުމަށްފަހު، 13 ޖެނުއަރީ 2020 ވާ ހޯމަ ދުވަހުގެ 14:00 އަށް ޕީ.އެސް.އެމް ހެޑްއޮފީސް (ރޭޑިއޯބިލްޑިންގ) އަށް ޙާޟިރުވެ ވަޑައިގެން ޕްރޮޕޯސަލް ހުށަހެޅުއްވުން އެދެމެވެ.\n28 ރަބީޢުލްއާޚިރާ 1441\nނަންބަރު: (IUL) PSM-FP/PSM/2019/127


"MNP"akee feshunu iruves minivankan gehlifai ohh party eh - Mohamed ismail\n“އެމްއެންޕީ”އަކީ ފެށުނުއިރު ވެސް މިނިވަންކަން ގެއްލިފާ އޮތް ޕާޓީއެއް: މުޙައްމަދު އިސްމާޢީލް\nމޯލްޑިވްސް ނެޝަނަލް ޕާޓީ (އެމްއެންޕީ) އަކީ ފެށުނީއްސުރެ ވެސް މިނިވަންކަން ގެއްލިފާ އޮތް ޕާޓީއެއްކަމަށް، ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެންބަރު މުޙައްމަދު އިސްމާޢީލް ވިދާޅުވެއްޖެއެވެ.\nއެމްއެންޕީއަކީ ރައްޔިތުންގެ މަޖިލީހުގެ ދަނގެތީ ދާއިރާގެ މެންބަރު މުހައްމަދު ނާޒިމާއި ކުރީގެ ޕޮލިސް ކޮމިޝަނަރު އަދި ތިމަރަފުށީ ދާއިރާގެ މެންބަރު އަބްދުﷲ ރިޔާޒާ ދެ ބޭފުޅުން އިސްވެ އުފެއްދުމަށް މަސައްކަތް ކުރަމުންދާ ޕާޓީއެކެވެ.\nއެ ޕާޓީ ރަޖިސްޓްރީ ކުރުމަށް މަސައްކަތް ކުރަމުންދާ މި ދަނޑިވަޅުގައި، އޮންލައިން ނޫހަކުން ގެނެސްދިން ޕްރޮގްރާމެއްގައި ވާހަކަ ދައްކަވަމުން، ނާޒިމްވަނީ ކުރީގެ ރައީސް ޔާމީން ޢަބްދުލް ޤައްޔޫމަށް ވަރަށް ބޮޑަށް ފާޑު ވިދާޅުވެފައެވެ. އެ ޕްރޮގްރާމްގައި ނާޒިމްވަނީ، ރައީސް ޔާމީނަކީ ކަންނެތް ބޭފުޅެއް ކަމަށް ވިދާޅުވެފައެވެ.\nނާޒިމްގެ އެވާހަކަތަކާއި ގުޅިގެން ޕީޕީއެމްގެ މެންބަރުން ދަނީ ނާޒިމަށް ހޫނު ރައްދުތައް އަމާޒު ކުރަމުންނެވެ.\nއެގޮތުން، ޕީޕީއެމްގެ މަސައްކަތްތަކުގައި އިސްކޮށް އުޅުއްވާ މުޙައްމަދު އިސްމާޢީލް މިއަދު ކުރެއްވި ޓްވީޓެއްގައި ވިދާޅުވީ، ނާޒިމަށް ވެސް އަދި ނާޒިމްގެ ޕާޓީއަކަށް ވެސް އިންޑިއާ އާއި ދެކޮޅު ހަދަން ނުކެރޭނެ ކަމަށެވެ.\nNazim ah vess, Nazimge party akavess inida aa dhekolhu hadhan nukereyne. fesiiruvess minvankanngelifaa oi party eh.\n— Mohamed Ismail (@Muhmed_Ismail) September 12, 2021\nއަދި ނާޒިމްގެ ޕާޓީއަކީ ފެށިއިރު ވެސް މިނިވަންކަން ގެއްލިފައިވާ ޕާޓީއެއް ކަމަށް މުޙައްމަދު އިސްމާޢީލް ވަނީ ވިދާޅުވެފައެވެ.\nނާޒިމްގެ އެވާހަކަތަކަށް ރޭ ބޭއްވި ޕީޕީއެމްގެ ޖަގަހަ ޖަލްސާގައި ވާހަކަ ދެއްކި ގިނަ ބަޔަކު ވެސްވަނީ ފާޑު ކިޔާފައެވެ.


އަލްފާޟިލް އަޙްމަދު އަކްރަމް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nއަލްފާޟިލް އަޙްމަދު އަކްރަމް\nއަޙްމަދު އަކްރަމަކީ، ރާއްޖޭގެ ޓެނިހުގެ ތާރީޚުގައި ފާހަގަކޮށްލެވޭފަދަ ކާމިޔާބީތަކެއް ހޯއްދަވާފައިވާ، އަދި މިހާރުވެސް ޓެނިސް ކުޅުންތެރިން ތަމްރީނު ކުރައްވަމުން ގެންދަވާ ބޭފުޅެކެވެ. ޓެނިސް ކުޅުމުގެ ޝައުޤުވެރިކަން އޭނާގެ ހިތްޕުޅުގައި އުފެދުނީ ޢުމުރުން އެންމެ 12 އަހަރުގައެވެ. އޭރު ޓެނިސް އެސޯސިއޭޝަނުން ބޭއްވި ކޭމްޕެއްގައި ބައިވެރިވެވަޑައިގެންނެވި ހިސާބުން ފެށިގެން މި ކުޅިވަރުން ކުރިއަށް ވަޑައިގަތުމުގެ ޢަޒުމް އޭނާ ކަނޑައެޅުއްވިއެވެ.\nއަކުރަމަކީ ރާއްޖޭގައި ބޭއްވުނު ޤައުމީ ޓެނިސް މުބާރާތްތަކުގަޔާއި، އެސޯސިއޭޝަން ޓެނިސް ޗެމްޕިއަންޝިޕް މުބާރާތްތަކުގަޔާއި، ނިޕޯން ޓެނިސް ޗެމްޕިއަންޝިޕް މުބާރާތުގަޔާއި، ކޮކާކޯލާ ޓެނިސް ޗެމްޕިއަންޝިޕް މުބާރާތުގައި ބައިވެރިވެވަޑައިގެން އެތައް އަހަރަކު ގިނަ ކާމިޔާބީތަކެއް ހާސިލު ކުރައްވާފައިވާ ބޭފުޅެކެވެ. އަދި އެތައްފަހަރަކު ޑަބަލްސް ޗެމްޕިއަންކަމާއި، ޑަބަލްސް ރަނަރއަޕްކަމާއި، މިކްސްޑް ޑަބަލްސް ޗެމްޕިއަންކަން ހޯއްދަވާފައި ވެއެވެ. އަދި މިއަހަރު ބޭއްވުނު 22 ވަނަ އެސޯސިއޭޝަން ޓެނިސް ޗެމްޕިއަންޝިޕް މުބާރާތުގެ 45 އަހަރުން މަތީގެ ސިންގަލްސް ޗެމްޕިއަންކަމާއި، ޑަބަލްސް ޗެމްޕިއަންކަން ހޯއްދަވާފައިވެއެވެ. އަދި4ވަނަ މެރީ ބްރައުން ޓެނިސް ޗެމްޕިއަންޝިޕް މުބާރާތުގެ 45 އަހަރުން މަތީގެ ސިންގަލްސް ޗެމްޕިއަންކަމާއި، ޑަބަލްސް ޗެމްޕިއަންކަން ހޯއްދަވާފައިވެއެވެ.\n1990 ވަނަ އަހަރުން ފެށިގެން އަކްރަމް ޚިދުމަތް ކުރައްވަމުން ގެންދަވަނީ، ޓެނިސް އެސޯސިއޭޝަން އޮފް މޯލްޑިވްސްގެ ޓެނިސް ކޯޗެއްގެ ގޮތުގައެވެ. ކޯޗިންގގެ ދާއިރާއަށް ވެދެވަޑައިގެންނެވުނީ، އެ އެސޯސިއޭޝަންގެ ޗެއަރމަން ކަމުގެ މަޤާމުގައި އޭރު ހުންނެވި އަލްއުސްތާޛު އަޙްމަދު އަސްލަމް ދެއްވި ފުރުޞަތަކާ ގުޅިގެންނެވެ. އޭރު އަކްރަމް ކުރައްވަމުން ގެންދެވި މަސައްކަތަކީ، އެސޯސިއޭޝަނަށް ރާއްޖެއިން ބޭރުން ގެންނަވާ ކޯޗުންގެ ކަންކަން ބަލަހައްޓަވައި، އެމީހުންނަށް އެހީތެރިވެދެއްވުމެވެ. އޭގެފަހުން ޕްރައިމަރީ ސްކޫލްތަކަށް ޚާއްޞަކޮށްގެން އެސޯސިއޭޝަނުން މުބާރާތެއް ބޭއްވުމަށްޓަކައި އެކުލަވައިލެއްވި ކޯޗިންގ ޓީމުގައި އަކްރަމް ހިމެނިވަޑައިގެންނެވިއެވެ. އެ މުބާރާތުގައި ފިރިހެން ސިންގަލްސް ޗެމްޕިއަންކަން އަދި އަންހެން ރަނަރއަޕްކަން، އަކްރަމްގެ ކޯޗުކަމުގެ ދަށުން އިސްކަންދަރު ސްކޫލަށް ހޯއްދަވައިދެއްވިއެވެ. މިއީ ކޯޗެއްގެ ހައިސިއްޔަތުން ލިބިވަޑައިގެންނެވި އެންމެ ފުރަތަމަ ކާމިޔާބީއެވެ. މި ކާމިޔާބީއަށްފަހު އެސޯސިއޭޝަންގެ އެދިވަޑައިގަތުމުގެ މަތިން ކުޑަކުދިންނަށް ކޯޗްކޮށްދެއްވުމުގެ މަސައްކަތް ފެށްޓެވިއެވެ. ފުރަތަމަ މަސައްކަތް ކުރެއްވީ ހެޑް ކޯޗްގެ އެހީތެރިއެއްގެ ގޮތުގައެވެ. އެއަށްފަހު އެކި ޢުމުރުފުރާތަކުގެ ކުދިންނަށް ޓެނިސް ދަސްކޮށްދެއްވަން ފަށްޓަވައި، ދެތިން އަހަރު ދުވަހުގެ ތެރޭގައި އެސިސްޓެންޓް ކޯޗްކަމުގެ މަޤާމުން ކޯޗެއްގެ މަޤާމަށް އެސޯސިއޭޝަނުން އޭނާ ހަމަޖެއްސެވިއެވެ.\nއަކުރަމަކީ، ސްކޫލްތަކުގެވެސް ވަރަށްގިނަ ދަރިވަރުންނަށް ޓެނިސް ކުޅެން ދަސްކޮށްދެއްވައި، އަދި ސްކޫލްތަކަށް ވަޑައިގެން ކޯޗްކަންވެސް ކޮށްދެއްވަމުން ގެންދަވާ ބޭފުޅެކެވެ. އަދި ބައެއް ޓީޗަރުންނަށްވެސް ޓެނިހުގެ ހުނަރު އޭނާ ދަސްކޮށްދެއްވަމުން ގެންދަވައެވެ. ރާއްޖެއިން ބޭރުގައި ބާއްވާ ބައެއް ޓެނިސް މުބާރާތްތަކުގައި އަކްރަމް ކޯޗްކޮށްދެއްވާ ބައެއް ކުޅުންތެރިން ވާދަކޮށް، ރަނގަޅު ނަތީޖާ ހޯދާފައިވެއެވެ. ހަމައެހެންމެ، މިހާރު ނަން މަޝްހޫރު ޒުވާން ޓެނިސް ކުޅުންތެރިން އުފެއްދެވުމުގައިވެސް އަކްރަމްގެ ހިއްސާ ވަރަށްބޮޑެވެ.\nއަކްރަމަށް މިއަދު ލިބިވަޑައިގަންނަވާ އެންމެބޮޑު އެއް އުފަލަކީ، އަކްރަމްގެ ކޯޗްކަމުގެ ދަށުން ތަމްރީނު ލިބުނު ބައެއް ކުދިން ރާއްޖޭގެ ޓެނިހުގެ އެންމެކުރީ ސަފުގައި ފައިތިލަ ސާބިތުކޮށްފައިވާކަމެވެ. އަކްރަމްގެ އުންމީދަކީ މި ރޮނގުގައި އިތުރަށް ކުރިއަށް ވަޑައިގެން، އުންމީދީ ޓެނިސް ކުޅުންތެރިންތަކެއް އުފައްދަވައި، ރާއްޖެއިން ބޭރުގައިވެސް ޓެނިހުގައި ރާއްޖެއަށް ރީތިނަން ހޯއްދަވައިދެއްވުމެވެ.


އައްޑޫގައި ތެލެސީމިއާ ކުދިންނަށް އެހީވުމަށް ހާއްސަ ޖަމިއްޔާއެއް | | Sangu News\nއައްޑޫގައި ތެލެސީމިއާ ކުދިންނަށް އެހީވުމަށް ހާއްސަ ޖަމިއްޔާއެއް\n26 އޮކްޓޯބަރ 2019 - 13:05\nއައްޑޫގެ ތެލެސީމިއާ ސޮސައިޓީ އިފްތިތާހުކުމަށް މަރަދޫ ބޮނޑޮގޭގައު ބޭއްވި ޖަލްސާ - (ފޮޓޯ:ސޯޝަލް މީޑިއާ)\nއައްޑޫސިޓީގައި ދިރިއުޅޭ ތެލެސީމިއާ ކުދިންނާއި މީހުންނަށް އެހީވުމުގެ ގޮތުން އުފައްދާފައިވާ އައްޑޫ ތެލެސީމިއާ ސޮސައިޓީ އިފްތިތާޙް ކޮށްފިއެވެ.\nބުރާސްފަތި ދުވަހުގެ ރޭ މަރަދޫ ބޮނޑޮގޭގައު ބޭއްވި ޖަލްސާގައި އައްޑޫގެ ތެލެސީމިއާ ސޮސައިޓީ ވަނީ އިފްތިތާހު ކޮށްފައެވެ. އެ ޖަލްސާ ޝަރަފުވެރި ކޮށްދެއްވާފައި ވަނީ ތެލެސީމިއާ ސޮސައިޓީ އޮފް މޯލްޑިވްސްގެ ވައިސްޗެއާރޕާސަން ޖީހާން ސަލީމެއެވެ. އެ ރަސްމީއްޔާތުގައި އައްޑޫ ތެލެސީމިއާ ސޮސައިޓީ އިފްތިތާހް ކޮށް ބޯޑު މެމްބަރުން ވަނީ އިންތިޚާބު ކޮށްފައެވެ.\nމީގެ އިތުރުން، އެ ޖަލްސާގައި ފޭދޫގައި ހިންގާ އައްޑޫ މޭޑިސިޓީ އާއި މިޖަމީއްޔާ ދެމެދު ވަނީ އެހީތެރިކަމުގެ އެއްބަސްވުމެއްގައި ސޮއި ކޮށްފައެވެ. މިއެއްބަސް ވުމުގެ ދަށުން މިޖަމީއްޔާގައި ރެޖިސްޓަރ ކޮށްފައިވާ ކުދިންނަށް އައްޑޫ މެޑިސިޓީން ދެވޭ ބައެއް ޚިދުމަތްތަކުގައި ޚާއްޞަ އިނާޔަތްތަކެއް ދެވޭނެ ކަމަށް އެޖަމީއްޔާއިން ބުނެއެވެ. އޭގެ ދަށުން ތެލެސީމިއާ ކުދިންގެ ޓެސްޓްތައް ރާއްޖެ އާއި ރާއްޖޭން ބޭރުން ހެދޭނެ އިންތިޒާމާއި ތެލަސީމިއާ ބައްޔަށް ހާއްސަ ޔުނިޓެއް ކްލިނިކްގައި ގާއިމުކުރުމާއި އެ ބަލީގެ ޑޮކްޓަރުންގެ އެހީތެރިކަން ފޯރުކޮށް ދިނުން ހިމެނެއެވެ.\nއެ ޖަލްސާގައި އައްޑޫ ތެލެސީމިއާ ސޮސައިޓީގެ ރައީސް އަހުމަދު ޝަރީފް ވިދާޅުވީ ތެލެސީމިއާ ބަލީގެ މީހުން އައްޑޫގައި ތިބި އަދަދާއި އެ މީހުންގެ އެހެނިހެން ރެކޯޑްތައް ސާފުވެފައިނުވާތީ ވަރަށް ބޮޑު އިސްކަމެއް ދީގެން ތެލަސީމިއާ ކުދިންގެ ދަފުތަރެއް އެކުލަވާލަން ޖެހޭކަމަށެވެ. އަދި، އެންމެ ބޮޑު އެއް މައްސަލައެއްގެގޮތުގައި އައްޑޫގެ އަވަށްތަކުގެ ހެލްތު ސެންޓަރުގައި ތެލަސީމިއާ ބަލީގެ މައުލޫމުތާއި ތަމްރީނު ލިބިފައިވާ މީހުން ނެތުން ފާހަގަކުރެއްވިއެވެ.\nޝަރީފް ވިދާޅުވީ ޖުމްލަކޮށް ސިއްހީ ދާއިރާގެ ހުރިހާ ކަމެއްގައިވެސް އެ ޖަމިއްޔާގެ ބައިވެރިވުން ފެނިގެން ދާނެކަމަށެވެ.


Muhammad Al Fathih ( Part3) | Dhiislam\nމުޙައްމަދު އަލް ފާޠިހް – ފަހުބައި\nހުސެއިން ސާލިމް ޖޫން 13, 2017\nކޮންސްޓެންޓިނޯޕުލް ފަތަހަކުރެއްވުމަށްފަހު ކަންތައް ހިނގައިދިޔަގޮތް\nމުސްލިމުން ކޮންސްޓެންޓިނޯޕުލް ފަތަހަކުރެއްވިއިރު މުހައްމަދު އަލް ފާޠިޙުގެ އުމުރުފުޅަކީ އެންމެ 23 އަހަރެވެ. މިކަމުން އެކަލޭގެފާނުގެ ހަނގުރާމައިގެ ކުޅަދާނަކަން ވަރަށް ފުރިހަމައަށް ހާމަވެގެން ދެއެމެވެ.\nކޮންސްޓެންޓިނޯޕުލް ފަތަހަކުރެއްވުމަށްފަހު އެކަލޭގެފާނު އަދިވެސް ވަޑައިގެންނެވީ އެހެން ރަށްތައް ފަތަހަކުރެއްވުމަށެވެ. އެގޮތުން ސާބިއާއާއި، ގުރީސާއި، އަލްބޭނިއާގެ އިތުރުން ބޮސްނިއާވެސް އެކަލޭގެފާނުގެ ކޮމާންޑަރުކަމުގެ ދަށުން މުސްލިމުން ވަނީ ފަތަހަކޮށްފައެވެ. މީގެ އިތުރުން އޭރުގެ ދުނިޔޭގެ ގަދަ އަނެއް ބާރު ކަމުގައިވާ ރޯމް ފަތަހަކުރެއްވުމަށްވެސް އެކަލޭގެފާނު މަސައްކަތްޕުޅުކުރެއްވިއެވެ. ރޯމް ފަތަހަކުރެއްވުމުގެ ގޮތުން އެކަލޭގެފާނު ވަރަށްބޮޑު ލަޝްކަރެއް އެކުލަވާލެއްވިއެވެ. އަދި މުސްލިމުންގެ ހަނގުރާމަވެރިންތަކެއް ބޮޑެތި ކެނޮންތަކާއެކު އިޓަލީގެ ރަށެއްކަމުގައިވާ އޮޓަރެންޓުގެ ރަށްބޭރަށް ދިޔައެވެ. އަދި އެޔަށްފަހު ހިޖުރައިން 885 ވަނަ އަހަރުގެ ޖުމާދުލް އައްވަލް މަހު އެތަނުގެ ކިއްލާތައް މުސްލިމުންގެ ބާރުގެ ދަށަށް ގެނައެވެ.\nމުސްލިމުންނަށް ރޯމް ފަތަހަކުރެވެންދެން، އުތުރުގައި ހަރަކާތްތެރިވާ މުސްލިމުންގެ ލަޝްކަރުގެ މަރުކަޒެއްގެ ގޮތުގައި އެކަލޭގެފާނު އޮޓަރެންޓު ހަމަޖެއްސެވިއެވެ. އަދި އެމީހުންގެ ތާރީޚީ ރަށެއްކަމުގައިވާ ރޯމް މުސްލިމުންގެ އަތްދަށަށް ހިނގައިދާނެކަމަށްޓަކައި އެބައިމީހުން ތިބީ އިންތިހާއަށް ކަނބޮޑުވެ ހަދާނެގޮތެއް ނޭންގިފައެވެ. ނަމަވެސް އެކަލޭގެފާނުގެ އުންމީދު ހަޤީގަތަކަށް ވުމުގެ ކުރިން ، ވަރަށް ކުއްލިގޮތަކަށް ހިޖުރައިން 886 ވަނަ އަހުރުގެ ރަބީއުލް އައްވަލް މަހުގެ4ވަނަ ދުވަހު އެކަލޭގެފާނު އަވަހާރަވިއެވެ. އަދި އެކަލޭގެފާނުންގެ މަރުގެ ޚަބަރު ހުޅަނގުގެ ޤައުމުތަކަށް ލިބުމާ އެކު، އެންމެން އުފާ ފާޅުކުރަން ފެށިއެވެ. އެކަލޭގެ ފާނު އަވަހާރަވުމުން، އެކަމުގެ އުފަލުގައި ހުރިހާ ފަށްޅިތަކެއްގައި ޝުކުރުގެ ނަމާދުކުރުމަށް ރޯމްގެ ޕޯޕް، މީސްތަކުންނަށް އަމުރުކުރެއްވިއެވެ.\nވެރިއެއްގެ ގޮތުންނާއި، މުޖުތަމައެއް ބިނާކުރެއްވުމުގައި، މުހައްމްދު އަލް ފާޠިޙް\nއެކަލޭގެފާނަކީ ކުޅަދާނަލީޑަރެކެވެ. ކަންކަން ފުރިހަމައަށް ރާއްވަވާ ބޭކަލެކެވެ. ނަތީޖާއެއްގެ ގޮތުން އޭގެ ކުރިން ދުވަހަކުވެސް އުސްމާނީޚިލާފަތް ފުޅާ ނުވާހާ ދުރު ސަރަހައްދުތަކަށް އެ ޚިލާފަތް ވަނީ ފުޅާވެގެން ގޮސްފައެވެ. ގިނަ ރަށްތަކެއް ވަނީ ފަތަހަކުރެވިގެން ގޮސްފައެވެ.\nއެކަލޭގެފާނުގެ ވެރިކަމުގެ ދުވަސްވަރު ހޯއްދެވި ހަމައެކަނި ކާމިޔާބީއަކީ ގިނަ ރަށްތަކެއް ފަތަހަކުރެއްވުން އެކަންޏެއް ނޫނެވެ. މީގެ އިތުރުން އެކަލޭގެ ފާނުންގެ ދަށުން މަސައްކަތް ކުރަށްވަން ތިއްބެވި ވަޒީރުންގެ އެހީއާއެކު އެކަލޭގެފާނުވަނީ، ކީރިތި ޤުރުއާނާއި، ރަސޫލާ ގެ ސުންނަތާ އެއްގޮތްވާގޮތުގެމަތީން ގާނޫނެއް ލިޔެ ތައްޔާރުކޮށްފައެވެ. އަދި އެކަލޭގެފާނުގެ ދައުރުގައި އެކުލަވާލެވުނު މި ގާނޫނަށް، 400 އަހަރުވާންދެން އުސްމާނީ ޚިލާފަތުން އަމަލުކުރަމުން ގެންދެވިއެވެ.\nއެކަލޭގެފާނަކީ ވެރިކަމުގެ ދުވަސްވަރު ވަރަށް ބުރަކޮށް މަސައްކަތް ކުރެއްވެވި ބޭފުޅެއް ނަމަވެސް އެކަލޭގެ ފާނުގެ ޒައާމަތުގައި 300 އަށްވުރެން ގިނަ މިސްކިތް ބިނާކުރެވުނެވެ. އޭގެތެރެއިން 192 މިސްކިތް ބިނާކުރެވިފައިވަނީ އިސްތާންބުލްގައެވެ. މީގެ އިތުރުން 57 މަދަރުސާވެސް އެކަލޭގެފާނު ވަނީ ބިނާކުރަށްވާފައެވެ. އެކަލޭގެ ފާނުގެ ދުވަސްވަރު ބިނާކުރެވިފައި ތަންތަނުގެ ތެރެއިން ބިނާކުރުމުގެ ގޮތުން ފާހަގަކޮށްލެވޭ ބައެއް ތަންތަނުގެ ތެރޭގައި، އަބޫ އައްޔޫބު އަލް އަންޞޯރީ މިސްކިތާއި، ސުލްތާން މުހައްމަދު މިސްކިތުގެ އިތުރުން ސަރައި ތުބް ޤަބޫ ގަނޑުވަރު ފާހަގަކޮށްލެވެއެވެ.\nމުޙައްމަދު އަލް ފާޠިހަކީ ޅެންވެރިކަމަށް ވަރަށް ޝައުޤުވެރިކަން ބަހައްޓަވާ ބޭކަލެކެވެ. އެކަލޭގެ ފާނަކީ މޮޅު ޅެންވެރިއެކެވެ. އަދި އާދަކޮށް ފޮތް ވިދާޅުވެ އުޅުއްވި ބޭކަލެކެވެ. އެކަލޭގެފާނު އިލްމުވެރިންނާ ވަރަށް ގާތް ގުޅުމެއް ބާއްވަވައެވެ. އަދި ބައެއް އިލމުވެރިން ވަޒީރުންގެ ގޮތުގައިވެސް ހަމަ ޖެއްސެވިއެވެ. ކޮންމެ ދާއިރާއަކުން ނަމަވެސް، އެކަލޭގެފާނަށް މޮޅު ޢިލްމުވެރިއެއްގެ ވާހަކަ އިވިއްޖެނަމަ އެބޭކަލަކަށް އެކަލޭގެފާނު އެހީތެރިވެދެއްވައެވެ. ނުވަތަ އެބޭކަލެއްގެ ޢިލްމުވެރިކަމުން މަންފާ ހޯއްދެވުމަށްޓަކައި އެބޭކަލަކު އިސްތާންބުލްއަށް ވަޑައިގަތުމަށް ދައުވަތު ދެއްވައެވެ.\nމުހައްމަދު އަލް ފާޠިހުގެ ކިބައިގާވާ ފާހަގަކޮށްލެވޭ ބައެއް ކަންކަން\nމުހައްމަދު އަލް ފާޠިހަކީ، އިސްލާމީ ޝަރީއަތާއި، ދީނުގެ އުސޫލުތަކާ އެއްގޮތަށް ދިރިއުޅުން ބައްޓަންކުރެއްވި ބޭކަލެކެވެ. އެކަލޭގެ ފާނަށް ތަރުބިއްޔަތު ދެވެމުން އައިސްފައިވާ ގޮތުން އެކަލޭގެ ފާނު ވެގެން ގޮސްފައިވަނީ ވަރަށް ދީންވެރި، ޞޯލިހު ބޭކަލަކަށެވެ. ހަނގުރާމަ ތަކުގައި އެކަލޭގެ ފާނު ގެންގުޅުއްވި ހަރުދަނާ އުސޫލުތަކާއި އުކުޅުތަކަކީވެސް އޭރު ހުޅަނގުގެ ޤައުމުތަކުން ދަންނަ ކަންތައްތަކެއް ނޫނެވެ.\nއެކަލޭގެ ފާނުގެ ހުވަފެންތައް ހަގީގަތަކަށް ވެގެން ދިޔައީ، އެކަލޭގެފާނުގެ ގަދަފަދަ އަޒުމާއި، މެދުކެނޑުމެއްނެތި ކުރެއްވެވި ބުރަ މަސައްކަތް ޕުޅާއި ، ކަންކަން ކުރެއްވުމުގައި ގެންގުޅުއްވި ރޭވުންތެރިކަމުގެ ސަބަބުންނެވެ. މިސާލަކަށް ދަންނަވަނީނަމަ، ކޮންސްޓެންޓިނޯޕުލް ހިޞާރުކުރެއްވުމުގެ ކުރިން ކެނޮންތައް ތައްޔާރުކޮށް ހަނގުރާމައަށް ފުރިހަމައަށް ތައްޔާރުވެ ވަޑައިގެންނެވިއެވެ. އަދި ލަޝްކަރު ތައްޔާރުކުރައްވަވާ، ހަނގުރާމަ ކާމިޔާބުކުރެއްވުމަށް ބޭނުން ހިތްޕެވެން ހުރި ހުރިހާ ވަސީލަތެއްގެ ބޭނުން ހިއްޕެވިއެވެ. ނަތީޖާއެއްގެ ގޮތުން އެކަލޭގެ ފާނުގެ ހުވަފެންޕުޅު ހަގީގަތަކަށް ބަދަލުވެ، މުސްލިމުންގެ މެދުގައި އެކަލޭގެފާނަކީ ކުޅަދާނަ ބަޠަލަކަށް އަދި ފާތިހަކަށް ވެގެން ދިޔައެވެ.\nޝެއިޚް މޫސާ އަންވަރު ހަސަން 1 ހަފްތާ ކުރިން


ޖޫނިއާ ކޮލެޖްގެ މަސައްކަތްތައް 2023އަށް ނިމޭނެ: މިނިސްޓަރ ޖޫނިއާ ކޮލެޖްގެ މަސައްކަތްތައް 2023އަށް ނިމޭނެ: މިނިސްޓަރ\nޖޫނިއާ ކޮލެޖްގެ މަސައްކަތްތައް 2023އަށް ނިމޭނެ: މިނިސްޓަރ\nޖޫނިއާ ކޮލެޖްތަކުގެ މަސައްކަތް 2023 އަށް ނިމޭނެކަމަށާއި މަސައްކަތް ފެށުން ލަސްވަނީ، މުޅި ޕްރޮޖެކްޓްގެ މަސައްކަތް އެއް ބަޔަކަށް ދޭން މަސައްކަތްކުރާތީކަމަށް ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަން ވިދާޅުވެއްޖެއެވެ.\nޖޫނިއާ ކޮލެޖަކީ ސްކޫލް ނިންމާ ދަރިވަރުންނަށް، ފައުންޑޭޝަން ލެވަލްގެ ކޯސްތައް ހިންގުމަށް ހަދާ ކޮލެޖްތަކެކެވެ.\nޖޫނިއާ ކޮލެޖް ތަރައްޤީކުރުމަށް ނިންމާފައިވަނީ ހއ.ދިއްދުއާއި ނ.ކެނދިކުޅުދޫގައެވެ. ނަމަވެސް ކޮލެޖްތަކުގެ މަސައްކަތް ފެށުން ލަސްވަމުންދާތީ ދިއްދޫ ދާއިރާގެ މެންބަރު ޢަބްދުﷲ ވަޙީދު ވަނީ، ރައްޔިތުންގެ މަޖިލީހުގައި ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަންއާ ސުވާލުކުރައްވާފައެވެ. އަދި 2019 އަދި 2000 ވަނަ އަހަރުގެ ބަޖެޓުގައިވެސް މަސައްކަތް ހިމެނި، ޢަމަލީ މަސައްކަތް ނުފެށިވަނީ ކީއްވެގެންތޯ ސުވާލުކުރައްވާފައެވެ.\nޖޫނިއާ ކޮލެޖްތަކުގެ މަސައްކަތްތައް ލަސްވަމުންދިއުމާއި ގުޅޭގޮތުން ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަން ވިދާޅުވީ މި މަޝްރޫޢުގެ އިދާރީ މަސައްކަތްތައް ކުރިއަށްދާކަމަށެވެ. އެގޮތުން މަސައްކަތް ކުރާނެ ބަޔަކު ހޯދުމަށް އިޢުލާންކޮށްފައިވާކަމަށާއި އަދި ފައިނަލް ކުރެހުންތައް ތައްޔާރުކުރުމުގެ މަސައްކަތްތަކާއި މުޅި ޕްރޮޖެކްޓައް ޚަރަދުވާނެ ވަރުގެ އަގުތައް ފައިނަލްކުރަމުންދާކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މިނިސްޓްރީން އިސްކަންދެނީ މަސައްކަތްތައް ވަކިވަކިން ހަވާލުކުރުމުގެ ބަދަލުގައި މުޅި ޕްރޮޖެކްޓް ބަޔަކާއި ހަވާލުކޮށް، އެކުއެކީގައި ނިންމުމަށްކަމަށެވެ.\n"ކޮލެޖް ތަރައްޤީކުރަނީ އެތަނުގައި ދަނާލެއްވެސް ހިމެނޭގޮތަށް. މި މަސައްކަތް ވަކިވަކިން ބަޔަކާ ހަވާލުކުރުމުގެ ބަދަލުގައި މުޅި ޕްރޮޖެކްޓް އެއް ބަޔަކަށްދީ ހިންގުން ބޭނުމަކީ. އެގޮތަށް ގެންދިއުމަށް މި ވަގުތު ނަގަނީ. ކޮންޓްރެކްޓަރ ހަމަޖެހިއްޖެނަމަ މިއަހަރުގެތެރޭގަވެސް މަސައްކަތް ފެށޭނެ. 2023ގަ ކިޔަވައިދޭ ފެށޭވަރަށް ތަން ނިމޭނެ." މިނިސްޓަރ ވިދާޅުވިއެވެ.\nވިލާ ކޮލެޖް ކޯސްތަކާއި ގުޅޭ މަޢުލޫމާތުދިނުން. ޕޮޓޯ:ޕީއެސްއެމް\nދިއްދޫގައި ޖޫނިއާ ކޮލެޖް އެޅުމުގެ މަސައްކަތަށް 2019 ވަނަ އަހަރު 1.6 މިލިއަން ރުފިޔާ އަދި 2020 ވަނަ އަހަރުގެ ބަޖެޓުގަ 3ލައްކަ ރުފިޔާ ކަނޑައެޅިއެވެ. މި ބަޖެޓުގެ ތެރެއިން ޑިޒައިންގެ މަސައްކަތްތައް ދަނީ ކުރިއަށެވެ.\nޖޫނިއަރ ކޮލެޖުގެ މަސައްކަތަކީ ރާއްޖޭގެ ތަޢުލީމީ ނިޒާމަށް މުޅިން އަލަށް ތަޢާރަފްވާ މޮޑެލްއެކެވެ. މި މޮޑެލްގެ ކޮލެޖުތައް ޚާއްސަކުރާނީ އޯލެވެލް ނިންމާފައި ނުކުންނަ އުމުރުން 16 އަހަރާއި 21 އަހަރާ ދެމެދުގެ ދަރިވަރުންނަށް ފައުންޑޭޝަން ލެވަލްތަކުގެ ކޯސްތައް ކުރިއަށްގެންދިއުމަށެވެ. މި ކޮލެޖްތަކުގައި ހިންގާނީ2އަހަރުގެ މުއްދަތުން ހިންގާ ކޯސްތަކާއި ތަމްރީންތަކެވެ.\nމިނިސްޓަރ ވިދާޅުވީ މިނިސްޓްރީގެ ވިސްނުމަކީ އެކި ކޮލެޖްތައް ވަކި ޚާއްސަ ދާއިރާތަކުން ތަރައްޤީކުރުންކަމަށެވެ.\nމިމަރުކަޒުތައް ޤާއިމްކުރުމުގެ މައިގަނޑު މަޤްސަދަކީ ރާއްޖޭގެ އިޤްތިސާދީ އަދި އިޖްތިމާއީ ތަރައްގީއަށް ބޭނުންވާ މީހުން ބިނާކުރުމާއި، މަތީ ތައުލީމާއި ތަމްރީނުގައި ހަރަކާތްތެރިވާން ބޭނުންވާ އަމިއްލަ ފަރާތްތަކާއި ކުންފުނިތަކަށް އެފުރުސަތު ފަހިކޮށްދިނުމެވެ. އަދި މަތީ ތައުލީމާއި ތަމްރީނު ފޯރުކޮށްދިނުމުގައި ވާދަވެރިކަން އިތުރުކޮށް ކިޔަވައިދިނުމުގެ ފެންވަރު ރަނގަޅުކުރުމެވެ.


އަހަރެން އެނބުރި އަންނާނަން! … (1 ވަނަ ބައި) | Esfiya - Dhivehi Vaahaka Site\n(މި ވާހަކަ އަކީ ޙަޤީޤީ ޙާދިސާތަކެއްގެ މައްޗަށް ބިނާކޮށް ލިޔެފައިވާ ޚިޔާލީ ވާހަކައެކެވެ. މިވާހަކަ ބިނާ ވެފައިވަނީ، އެކަނިވެރި އަންހެންކުއްޖަކު އޭނާގެ އަމިއްލަ ފައިމައްޗަށް ތެދުވުމަށް ކުރާ މަސައްކަތާއި، މިމަސަތްކަތްތަކުގައި އެ ކުއްޖާ ކުރިމަތިލާންޖެހޭ، ތަފާތު ދަތި އުނދަގޫ ޙާލަތްތަކާއި، އެޙާލަތްތަކުން އަރައިގަންނަން ކުރާ މަސައްކަތް ތަކާއި، އޭގެ ނަތީޖާއެވެ)\n“އައްމަޑޭ ކައެއަށް އޭނަ..” މިހެން ބުނުފަށްފަހު ފިއްޓޭ ބާރަށް ހިނިގަނޑެއްޖަހާލިއެވެ.\n“މައޯކޭ ދޯ..” އައްމަޑޭ ދެރަނުވާން ބުނެލިއެވެ.\nހާބަރު ކަޑައެއްގައި ހުރި މޭޒެއްގައި ހުރި ހުސްތަށިތައް ނެގުމުގެ މަސައްކަތުގައި އަހަރެން އަވަދިނެތި ކުރިއަށް ދިޔަވަގުތެވެ. އައްމަޑޭ މެންތިބީ ޖެހިގެން ހުރި މޭޒުގައިކަމުން އަހަރެންނަށް އައްމަޑޭ މެން ދެއްކި ވާހަކަ ރީތިކޮށް އިވުނެވެ. އައްމަޑޭމެން އަހަރެންނާއި ‘ފޮށުން’ އެއީ ކީ އަހަރެންނަކަށް އާކަމެއް ނޫނެެވެ. އަހަރެން އެ ކަޑައިގައި މަސައްކަތް ކުރާތާ3މަސްވީއިރު ހަމަ ކޮންމެ ދުވަހަކު ގްރޫޕް ހަދާފައި އައްމަޑޭ ކޮފީބޯން ކަޑައަށް އާދެއެވެ. ‘އޭއްޗެކޭ މީއްޗެކޭ’ ކިޔައިގެން އަހަރެންނާއި’ ފޮށިނުލާ’ އައްމަޑޭ ކަޑައިން ނިކުމެގެނެން ނުދާނެއެެވެ. އައްމަޑޭ ނޫނަސް ކަޑައަށް އަންނަ ބައެއް މީހުން އަހަރެންނާއި އާދަވެގެން ‘ފޮށެއެވެ’. އެކަހަަލަ ވަގުތުތަކުގައި އަަހަރެން ވަރަށް ލަދުގަނެ، ދެރަވެ، އަަދި ރުޅިވެސް އާދެއެވެ. އެހެނަސް މިވަގުތު އާމްދަނީ ލިބޭނެ އިތުރު ގޮތެއް ނެތުމުން ހިތްވަރުކޮށްފައި އަހަރެން ވަޒީފާއަށް ނިކުންނަނީއެވެ.\nއެއީ މީގެ އަހަރު ތަކެއް ކުރިއެވެ. ރަށު ސްކޫލުން ގްރޭޑް 10 ނިންމުމުން މަންމަ އާއި ބައްޕަ އަހަރެން މާލެ ފޮނުވީ ތުއްތަ މާލޭގައި މީހަކާއި އިނދެގެން އުޅޭތީ، އެގޭގައި އަހަރެން ބެހެއްޓުމަށެވެ. އަހަރެން ވަޒީފާއަކަށްގޮސް މަތީތަޢުލީމު ޙާޞިލްކުރަން ބޭނުންވާތީ، މިގޮތަށް އެއްބަސްވެގެން އަހަރެން މާލެއައީއެވެ. މަންމައާއި ބައްޕަގެ ތިބެނީ އަހަރުމެން ދެ ބެއިން އެކަންޏެވެ.\nއަހަރެން ނުހަނު ފޮނި އުއްމީދާއި އެކު މާލެއައީމެވެ. ތުއްތައާއި އަފްސަލްބެ ގާތު ދިރިއުޅެން ފެށީ ޙަޔާތުގެ ސޮޕްޙާތައް ފުރިހަމަކަމާއި، އުފާވެރިކަމާއި އެކުގައި ލިޔެލެވޭނެ ކަމުގެ ފުރިހަމަ ޔަޤީންކަމާއި އެކުގައެވެ. އެހެނަސް ޙަޔާތުގައި ހުޅުރޯވެ، ފުޑުފުޑުވީ، ނުހަނު ކުޑަ ސިކުންތު ކޮޅެއްގެ ތެރޭގައެވެ.\nތުއްތަ ވަޒީފާ އަދާކުރަނީ ހޮސްޕިޓަލެއްގެ ރިސެޕްޝަންގައިކަމުން، ހަފްތާއަކު އެއްރޭ ހަމަ ޔަޤީނުންވެސް ނައިޓް ޑިއުޓީއަށް ދާންޖެހެއެވެ. އެފަދަ ރޭރެއަކީ އަހަރެންގެ ޙަޔާތް ތަކުރާރުކޮށް’ ފުނޑު ފުނޑު’ ވާ ރޭތަކެވެ. އާނއެކެވެ. ތިޔަ ހީވީ ރަނގަޅަށެވެ. އަފްސަލްބެ އަހަރެންނާއި ގަދަކަމުން ‘ބެހެނީ’ އެވެ.\nއަހަރެން ‘އެމީހާގަނޑު’ ދެކެ ހާދަފޫއްސެއްވެއެވެ. ތުއްތަ ކައިރީ ބުނަން ކިތަންމެ ފަހަރަކު ހިތައް އަރައެވެ. އެހެނަސް ތުއްތަ އެވާހަކަ ޤަބޫލުކުރާނެބާއޭ އަހަރެން ހިތާ ހިތާ ސުވާލު ކޮށްލެވެއެވެ. އަނެއްކޮޅުން ތުއްތަ އެވާހަކަ ޤަބޫލު ކޮށްފިނަމަ، ތުއްތަގެ ދިރިއުޅުން ‘ބަރުބާދު’ ވާނެއެވެ. އެވެސް އަހަރެންގެ ސަބަބުންނެވެ. އެހެން ވާކަށްވެސް އަހަރެންގެ ހިތަކަށް ކުޅަދާނައެއް ނޫނެވެ. އަހަރެންގެ އެއްބަނޑު އެއްބަފާގައި ހުރީ މީހަކީ ހަމައެކަނި ތުއްތައެވެ. ވީއިރު އެކަހަލަ ވާހަކައެއް ތުއްތަ ކައިރީ ބުނާކަށް އަރަހެންނަަކަށް ހަމަ ލާހިކެެއް ނޫނެވެ. ތުއްތަ ކައިރީ ބުނަން ނުކެރޭތާނގައި މަންމަ ކައިރީ ބުނާނެ ހިތްވަރެއްވެސް އަހަރެންނަކަށް ނުލިބުނެވެ.\nއޭގެ2މަސްފަހެވެ. އެއްދުވަހަކު އަހަރެން ކޮޓަރީގައި އުޅެނިކޮށް ތުއްތަ ވަރަށް ބާރަށް ކޮޓަރިއަށް ވަނެވެ.\n” އިފާ!! މީ ކޯއްޗެއް!”\nތުއްތަ ދުވަހަކުވެސް އެހާ ރުޅިއައިސްފައި ހުރިތަނެއް މީގެކުރިއަކުން އަހަރެން ނުދެކެެމެވެ.\n“މީ ކޯއްޗެއްހޭ؟.. މަމިއަހަނީ”\nމިހެން ކިޔާފައި ހަޅޭއްލަވާގަނެފައި އަތުގައި އޮތް ކުޑަ ތަޅުދަނޑިއެެއް އަހަރެންގެ މޫނަށް ދިއްކުރިއެވެ.\nއަހަރެންނަކަށް ވެގެން އުޅޭ ގޮތެއް ނޭގުނެވެ.\n“ތުއްތާ އަހަރެންނަކަށް ނޭނގެ ތީ ކޯއްޗެއް ކަމެއް”\nތުއްތަގެ ރުޅިގަނޑު އިތުރަށް ގަދަވިއެވެ.\n“އާނ! ކަލެއަކަށް ނޭނގޭނެ! މަގޭ ފިރިމީހާގެ ޖީބުގައި ހުންނަ އެއްޗެހި ކަލޭގެ ކޮޓަރިން ފެންނަ އިރުވެސް ހަމަ ކަލެއަކަށް ނޭނގޭނެ!”\nއަހަރެންގެ ފައިދަށުން ހީވީ ބިންގަނޑު ކެހިގެން ދިޔަހެނެވެ. ބިރުން މޭގަނޑު އަތަށް އައިކަހަލައެވެ. މިވާން އުޅޭގޮތެއް ނޭނގި ބިރުން ވިރިވިރި އެއްވެސް އެއްޗެއް ނުބުނެ އަހަރެން ހުރީމެވެ.\n“ހަޔާތްކުޑަ އަންހެނެެށް މީ” މިހެން ބުނުމަށްފަހު އަހަރެންގެ ‘ކަންކަށި މަތީ’ ވަރަށް ބާރަށް އަޅާ ‘ ވިހެލި’ އެވެ.\n“ހަމަ މިހާރު ކަލޭ ‘ރައްކާވޭ’ މިގޭން! އަހަރެންގެ ހަޔާތް ބަރުބާދު ނުކޮށް!”\nwoooow v salhi… when next part ?\nWell written story! But next time when you write please writeabit longer and do describe the characters more .. goodluck\nWonderful,but very short, can u write bit longer ?\nVarah reethi mi vaahaka ves… Btw whn next part dear….. Will be waiting for the next part ingey..\nWhen is the next part… next part thankolheh dhigu kohdehchey…… vvvvvvvv reethi\nWow v salhi ekam haadha kurey.\nThank u readers …and thank u for the comments..??\nPart2was uploaded on2March..do read & pls comment so that I know if u liked it & where to improve..much love XoXo ♥\nއެހެނިހެން މަޖާ ލޯބި October 10, 2020


30 ޑިސެންބަރު 2016، ރިފަރެންސް: -\nއިސްލާމްދީނުގެ މަތިވެރި ހިދާޔަތް، ދިވެހި އުންމަތަށް ދެއްވި ކަމަށްޓަކައި، މާތް اللّـه سبحـانـه وتعـالىގެ ޙަޟުރަތަށް ޙަމްދާއި ޝުކުރު ދަންނަވަމެވެ. ހަމައެއާއެކު، ރާއްޖެ އިސްލާމްވި ދުވަހުގެ އުފާވެރި މުނާސަބަތުގައި، ރާއްޖޭގެ އެންމެހައި ލޮބުވެތި ރައްޔިތުންނަށް ތަހުނިޔާއާއި ހެޔޮއެދުންތައް އަރިސްކުރަމެވެ.\nރާއްޖެ އިސްލާމްވި ދުވަހުގެ ހަނދާންތައް އާކުރާއިރު، އިސްލާމްދީނުގެ މަތިވެރި ހިދާޔަތު ރާއްޖެއަށް ގެނެސްދެއްވި، މައުލާނާ އަލްޙާފިޡު އަބުލްބަރަކާތު ޔޫސުފުލްބަރްބަރީގެ ޒިކުރާ އާކުރަމުން، އެކަލޭގެފާނުގެ ފުރާނަފުޅަށް ހެޔޮ ރަޙްމަތްލެއްވުން އެދި، މާތްﷲގެ ޙަޟްރަތުގައި ދުޢާ ދަންނަވަމެވެ. އަދި ރާއްޖޭގެ ދީނަކީ، މާތްވެގެންވާ އިސްލާމްދީންކަމުގައި ޚިޔާރުކުރެއްވި އައްސުލްޠާން މުޙައްމަދު ބްނި ޢަބްދިﷲ ސިރީބަވަނާދީއްތަ މަހާރަދުންގެ ފުރާނަފުޅަށްވެސް ސުވަރުގޭގެ މަތިވެރި ނިޢްމަތް މިންވަރުކުރެއްވުންއެދި، އެކަލާނގެ ޙަޟްރަތުގައި ދުޢާ ދަންނަވަމެވެ.\nދިވެހިރާއްޖެ މިނިވަން ޤައުމެއްގެ ގޮތުގައި ދެމިއޮތުމުގެ ސިއްރާދޭތެރޭގައި ވިސްނާލާއިރު، އެކަމުގެ ސިއްރަކީ، އިސްލާމްދީނުގެ މަތިވެރި ހިދާޔަތް އަޅުގަނޑުމެންނަށް ލިބިފައިވުމެވެ. އެދީނުގެ ފަރުޟުތަކާއި ވާޖިބުތަކަށް ރައްކާތެރިވެ، އިސްލާމްދީނުގައި އަންގަވާފައިވާ އެންގެވުންތަކަށް ފުރިހަމައަށް ބޯލަނބައި، ދީނީ ކަންކަމަށް ލޯބިކުރާ ކިޔަމަންތެރި ބަޔެއްގެ ގޮތުގައި ތިބުމެވެ. އިސްލާމީ މުޖްތަމަޢެއްގައި އެންމެބޮޑު އިސްކަމެއްދެނީ، ތިމާގެ އަމިއްލަ މަޞްލަޙަތަށްވުރެ، މުޖްތަމަޢުގެ މަޞްލަޙަތަށެވެ. މުޖްތަމަޢުގެ މަޞްލަޙަތު ރައްކާތެރި ކުރެވޭނީ، އެ މުޖްތަމަޢެއްގެ އަފްރާދުންގެ ޙައްޤުތައް ރައްކާތެރި ކުރެވިގެންނެވެ. އަޅުގަނޑުމެންނަކީ، އެއްދީނަކަށް ތަބާވެގެންތިބި، އެއްބަހަކުން ވާހަކަދައްކާ މުސްލިމުންކަމުގައި ވީހިނދު، އަޅުގަނޑުމެންގެ މެދުގައި އޮންނަންވާނީ އުޚުއްވަތްތެރިކަމުގެ ވަރަށްމަތިވެރި ގުޅުމެކެވެ.\nރާއްޖެ އިސްލާމްވި ދުވަސް ފާހަގަކުރާއިރު، ރާއްޖޭގެ ރައްޔިތުންނަކީ، ހަމައެކަނި މާތްވެގެންވާ އިސްލާމްދީނުގެ މަތިވެރި ޢަޤީދާގައި ފައިތިލަ ސާބިތުކޮށްގެންތިބި ބަޔަކަށްވާތީ، މިއީ ރާއްޖެއާދޭތެރޭ ބޭރުގެ ބައެއް ފަރާތްތަކުން ވަރަށް ކަންބޮޑުވާ މައްސަލައަކަށް ވެފައިވާކަން، އަޅުގަނޑު ވަރަށް ހިތާމައާއެކު ފާހަގަކުރަމެވެ. ރާއްޖޭގައި ހުރިހާ ދީނަކަށް އުޅުމުގެ މިނިވަންކަން ނެތީތީ، ރާއްޖެއާ ދޭތެރޭ ބައެއްފަރާތްތަކުން ބައެއް ކަންކަމުގައި ތަފާތުތައް ގެންގުޅެމުންދާކަން އެއީ، އަޅުގަނޑުމެންނަށް ޤަބޫލުކުރެވޭނޭ ކަމެއް ނޫނެވެ. ރާއްޖޭގައި އިސްލާމްދީން ނޫން އެހެން ދީނަކަށް އެއްވެސް ޖާގައެއް ނޯންނާނެއެވެ. ބޭރުން ކިތަންމެ ފިއްތުންތަކެއް ކުރިމަތިކުރުވި ކަމުގައި ވިޔަސް، ދިވެހިން ތިބޭނީ އިސްލާމްދީނުގެ މަތިވެރި ޢަޤީދާގެ މަތީގައެވެ. އެހެންކަމާއެކު، އަޅުގަނޑުމެންގެ ދީނީ ޢަޤީދާ ބަލިކަށިކޮށްލައި، ރާއްޖޭގައި އިސްލާމްދީން ފިޔަވައި އެހެންދީނަކަށް ފުރުޞަތުދޭން ކުރަމުންގެންދާ މަސައްކަތްތަކާމެދު އިތުރަށް ހޭލުންތެރިވެވަޑައިގަތުމަށް، ރާއްޖޭގެ ރައްޔިތުންނަށް މިއަދުވެސް އަޅުގަނޑު ގޮވާލަމެވެ.\nމާތްﷲ، އިސްލާމްދީނުގެ މަތިވެރި ހިދާޔަތުގައި މި ލޮބުވެތި ޤައުމު، އަބަދަށްޓަކައި ލައްވާށިއެވެ! ރާއްޖޭގެ ރައްޔިތުންނަކީ، އިސްލާމްދީނުގެ މަތިވެރި ހިދާޔަތުގައި ސާބިތުވެތިބޭ ބަޔަކު ކަމުގައި ލައްވާށިއެވެ! ރާއްޖޭގެ ރައްޔިތުންގެ މެދުގައި ދީނީ އެއްބައިވަންތަކަން ވަރުގަދަ ކުރައްވައި، ރާއްޖޭގެ މިނިވަންކަމާއި އަމަން އަމާންކަން ރައްކާތެރި ކޮށްދެއްވާށިއެވެ! އާމީން.


SunOnline: Mask nagaigen magumathy cigarette boakah nuthibeveyne\nއައިޝަތު ފަރީޙާ 01 Aug 2020, 23:28\nމީހަކު މާސްކު ތިރިކޮށްގެން މަގުމަތީގައި ސިނގިރޭޓު ބޮނީ --- ސަން ފޮޓޯ/ ފަޔާޒު މޫސާ\nކޮވިޑް19 އާއި ގުޅިގެން އަޅާ ރައްކާތެރިކަމުގެ ފިޔަވަޅެއްގެ ގޮތުން މިއަދުން ފެށިގެން މަގުމަތީ އުޅޭއިރު މާސްކު އެޅުން މަޖުބޫރު ކުރުމުން މާސްކު ނަގައިގެން މަގުމަތީ ސިނގިރޭޓުބޯން ނުތިބެވޭނެެ ކަމަށް ހެލްތު އިމަޖެންސީ އޮޕަރޭޝަން ސެންޓަރުން ބުނެފިއެވެ.\n"މަގުމަތީ މާސްކު އަޅައިގެން އުޅެންޖެހޭކަމަށް ވަންޏާ އޮޓަމެޓިކަލީ އޭގެ މާނައަކީ މަގުމަތީ ސިނގިރޭޓް ބޯކަށް ނުތިބެވޭނެޔޭ މާސްކު ތިރިކޮށްގެންނެއް،" ޑރ. ނަޒްލާ ވިދާޅުވިއެވެ.\n"ގައިދުރުކޮށްގެންތިބެ ރެސްޓޯރެންޓުތަކުގައި ކާންތިބޭއިރު ފިޔަވަޅެއް ނާޅާނެ. ކާއިރު މާސްކު ނާޅާ ތިބީމަ. ނަމަވެސް އަޅުގަނޑުމެން އިންސްޕެކްޝަންތަކަށް ދާއިރު މިހާރުވެސް އެ ގައިދުރުކަން ނުބަހައްޓާ ތިބިކަމަށް ވަންޏާ އެތަންވެސް ބަންދު ކުރެވޭނެ. އިތުރު ފިޔަވަޅުތައް ވެސް އެޅޭނެ،" އެޗްއީއޯސީގެ ތަރުޖަމާނު ވިދާޅުވެއްޖެއެވެ.


New Zealand ge bodu vazeeru kuda dharifulhaa eku Alif Dhaal Majilis gai | Mihaaru\nނިއު ޒީލެންޑުގެ ބޮޑު ވަޒީރު އާޑާން ކުޑަ ދަރިފުޅާ އެކު އދ.ގައި. --ފޮޓޯ:އޭއެފްޕީ\nނިއު ޒީލެންޑުގެ ބޮޑު ވަޒީރު ތުއްތު ދަރިފުޅާ އެކު އދ. މަޖިލިސްގައި\n25 ސެޕްޓެމްބަރ 2018 - 12:503comments\nނިއު ޔޯކް (ސެޕްޓެމްބަރު 25) - ނިއު ޒީލެންޑުގެ ބޮޑު ވަޒީރު ޖަސިންޑާ އާޑާން އދ.ގެ އާއްމު މަޖިލީހުގައި ތަގްރީރު ކުރެއްވުމަށް ތިން މަހުގެ ތުއްތު ދަރިފުޅާ އެކު ވަޑައިގެންފި އެވެ.\nއދ.ގެ ޖެނެރަލް އެސެމްބްލީގައި އާޑާން ތަގްރީރު ކުރެއްވުމުގެ ކުރިން އިންނެވީ ކުޑަ ދަރިފުޅު ނީވް ޓެ އަރޯހާ އުރާލައްވައިގެންނެވެ. ތަގްރީރު ކުރެއްވުމަށް އާޑާން ވަޑައިގެންނެވި ވަގުތު ކުޑަ ދަރިފުޅާ ހަވާލުވީ އެކަމަނާގެ ބައިވެރިޔާ ކްލާކް ގޭފޯޑް އެވެ.\nނިއު ޒީލެންޑުގެ ބޮޑު ވަޒީރު އާޑާން އދ.ގައި ތަގްރީރުގައި ކުރައްވާއިރު އެކަމަނާގެ ބައިވެރިޔާ ގޭފޯޑް ކުޑަދަރިފުޅު ގޮވައިގެން. --ފޮޓޯ:އޭއެފްޕީ\nއާޑާން އަކީ ވެރިކަމުގައި ހުންނަވަނިކޮށް ބޭފުޅަކު ލިބިވަޑައިގެންނެވި ދެ ވަނަ އަންހެން ލީޑަރެވެ. މިއީ ކުޑަ ދަރިފުޅަށް ގާތުން ދޭ ދުވަސްވަރު ކަމަށްވާތީ ދަރިފުޅު ގޮވައިގެން ނޫން ގޮތަކަށް އެކަމަނާ އަށް އދ. އަށް ކުރައްވާ ހަ ދުވަހުގެ ދަތުރުފުޅަށް ވަޑައިގަތުން ފަސޭހައެއް ނޫނެވެ.\n"ނިއު ޒީލެންޑުގައި އުޅޭ އިރު ވެސް އަޅުގަނޑު އުޅެނީ އަބަދުވެސް ދަރިފުޅާ އެކު،" އާޑާން ވިދާޅުވި އެވެ.\nނިއު ޒީލެންޑުގެ ބޮޑު ވަޒީރު އާޑާން އދ.ގައި ތަގްރީރު ކުރައްވަނީ. --ފޮޓޯ:އޭއެފްޕީ\nނިއު ޒީލެންޑް ހެރަލްޑް އަށް އާޑާން ވިދާޅުވީ ބައިވެރިޔާ ގޭފޯޑް އދ. އަށް ކުރައްވާ ދަތުރުގެ ހުރިހާ ޚަރަދެއް ހަމަޖައްސަނީ އަމިއްލަ އަށް ކަމަށެވެ. ބޭބީ ނީވް އަށް ވަނީ އދ. ގެ ޚާއްސަ އައިޑީ ކާޑެއް ހަދައިދީފަ އެވެ.\nމިދިޔަ ޖޫން މަހު 21 ވަނަ ދުވަހު ދަރިފުޅު ލިބިވަޑައިގަތުމާ ގުޅިގެން ހަ ހަފުތާގެ ޗުއްޓީއެއް ނެންގެވުމަށް ފަހު އާޑާން މަސައްކަތަށް ނުކުމެވަޑައިގެންނެވީ މިދިޔަ މަހު އެވެ.\nނިއު ޒީލެންޑުގެ ބޮޑު ވަޒީރު އާޑާން އދ.ގައި ތަގްރީރުގައި ކުރައްވާއިރު އެކަމަނާގެ ބައިވެރިޔާ ގޭފޯޑް ކުޑަދަރިފުޅު ގޮވައިގެން. --ފޮޓޯ:ރޮއިޓާސް\n"ބޮޑު ވަޒީރު އާޑާން އެ ވަނީ ތުއްތު ދަރިފުޅަކު ބަލަމުންދާ މަންމައަކަށް ވުރެ ރަނގަޅަށް ގައުމު ތަމްސީލް ކޮށްދެވޭނެ އެހެން ވެރިއަކު ނެތްކަން ސާބިތު ކޮށްދެއްވައިފައި،" އދ.ގެ ތަރުޖަމާން ސްޓެފާން ޑުޖާރިކް ވިދާޅުވި އެވެ. "ދުނިޔޭގެ ލީޑަރުންގެ ތެރޭން އަންހެނުންގެ ނިސްބަތަކީ ފަސް ޕަސެންޓް. އެހެންވެ އަންހެން ލީޑަރުންނަށް އދ. އިން މަރުހަބާ ކިޔަން ޖެހޭ."\nއިތުރު ލިޔުންތައް ނިއު ޒީލެންޑް އ.ދ.


(22 މެއި 2019 އާ ގުޅޭ)\nމެންދުރުގެ ކެއުން ޝިމާދު އާއި ޝަރަފް ހަމަޖެއްސީ ރެސްޓޯރެންޓަކުން ކާގޮތަށެވެ. އެތަން ހަމަޖެއްސީ ސަޢީދުގެވެސް އެދުމާއިއެކުއެވެ. އެމީހުން ތިބިތަނަށް ވަދެގެން އައި ސަޢީދު ފެނުމުން ޝިމާދު ހަނާއަޅާލިއެވެ. ސަޢީދުއަށް ޝިމާދުގެ ގާތުގައި އިން ޝަރަފް ފެނުމުން ހައިރާންވިއެވެ.\n"ޝަރަފްވެސް އެބައިނިން ދޯ.......ބައްޕަ ހީކުރީ ޝިމާދު ބައްދަލުކޮއްލަން ބޭނުންވީކަމަށް" ސަޢީދު ގޮނޑީގައި އިށީނދެ ހަމަޖެހިލަމުން ބުނެލިއެވެ.\n"ބައްޕާ، އަޅުގަނޑުމެން ދެކުދިންވެސް ދައްކަންމިއުޅެނީ ހަމައެއްވާހަކައެއް...." ޝިމާދު ޝަރަފްއަށް ބަލާލަމުން ބުނެލިއެވެ.\n"ބައްޕާ، މަންކޮ...........އަޅުގަނޑުމެން އެއްވެސް ކުއްޖަކު ގަބޫލެއްނޫން މަންކޮގެ ކައިވެންޏަށް މަޖޫބުރުކުރާކަށް، މަންކޮ ދެރަވެގެން އުޅޭތީ އަޅުގަނޑުމެންވެސް ވަރަށް ދެރަވޭ، ބޭނުމެއްނޫން މަންކޮއަށް ދެރަގޮތެއް މެދުވެރިވާކަށް...........އަޅުގަނޑުމެން ހުރިހާ ކުދިންނާ މުޅި އާއިލާ އާއިވެސް އެހެންނޫނީ މަންކޮ އާއި އޮތް ގުޅުން ކެނޑިދާނެ......." ޝަރަފްގެ ވާހަކަ ސަޢީދު މެދުކަނޑާލިއެވެ.\n"އެކަމަކު.........." ސައީދު އެއްޗެއް ބުނަން އުޅުނެވެ.\n"ބައްޕާ، މަންކޮ ކުޑަކުޑައިރުއްސުރެ އަހަރުމެންގެ ލޯމަތީގައެއްނޫންތަ ބޮޑުވީ، އަޅުގަނޑުމެން އެކަކަށްވުރެވެސް މަންކޮގެ ހިޔާލުތައް ތަނަވަސްވެފައި ތޫނުފިލި، މަންމަ އާއި ބައްޕަ ބޭނުންވިގޮތަށް، ކިޔަވައި މޮޅުކުއްޖަކަށްވި، ދުވަހަކުވެސް މަންމަ އާއި ބައްޕަގެ ބަސްނާހައެއްނޫޅޭ...........ވީއިރު.............ވީއިރު މަންކޮގެ މިނިންމުން ގޯސްވެދާނެކަމުގައި އަޅުގަނޑުމެން ހީކުރި ހީކުރުން ރަނގަޅުކަމަކަށް ނުފެނޭ...........އަޅުގަނޑުވެސް ޝަރަފްވެސް ބޭނުންވަނީ މަންކޮއަށް ފުރުޞަތެއްދޭން...........ދުނިޔޭގެ ކަންތައްތައް ދަސްވާނީ ދުނިޔެއާއި ކުރިމަތިލުމުން، އެއްގޮތަކަށްވެސް މަޖުބޫރު ކުރުން އެއީ ހައްލެއްނޫން..........މަންކޮ އާއިލާގެ އުފަލައްޓަކައި ކައިވެންޏަށް ގަބޫލުވެ އަދި ބުނިހާގޮތެއް ހަދައިގެން އުޅުނަސް، މަންކޮގެ މޫނުމަތިން އެއްވެސް އުފާވެރިކަމެއް ހިތްހަމަޖެހުމެއް ނުފެނޭ........ބައްޕާ ފްލީސް، މިކަމާ ވިސްނާލަދެއްވާ.........މަންކޮގެ މުޅި ލައިފް އަޅުގަނޑުމެންނަށް މިހަލާކުކޮއްލެވެނީ........" ޝިމާދު އާދޭހުގެ ރާގެއްގައި ވާހަކަދެއްކިއެވެ.\nސަޢީދުއަށް ބުނާނެއެއްޗެއް ނޭގުނެވެ. އެކަމަކު ދެފިރިހެންދަރިންގެ ވާހަކަ އަޑުއެހިއެވެ. ލޯބިވާ އަންހެން ދަރިފުޅުގެ މުޅި ދިރިއުޅުން ހަލާކުގެ ތެރެއަށްވެއްޓިދާނެކަމުގެ ބިރު އޭނައަށް ހީވެފައިވީ މިއަދަކު ނޫނެވެ. ދާއިން އެންމެ ފުރަތަމަ މަންހާގެ ކައިވެންޏަށް އެދި އައި ރެއިންފެށިގެންވެސް އޭނަ ވިސްނަނީއެވެ. މަންހާއަށް ރަނގަޅުވާނެ ގޮތަކަށް ނިންމުމަށެވެ. އެހެންނަމަވެސް އެއްޗެއް ނުބުނެ ހުރުމުގެ ސަބަބުން އޭނަ އެންމެ ދެކެން ބޭނުންނުވާ ދުވަސް އަތުވެދާނެތީ ކަންބޮޑުވެފައިވެއެވެ. ޝިމާދު އާއި ޝަރަފްގެ ވާހަކަތަކުންވެސް އޭނައަށް ހިތްވަރެއްލިބިއްޖެއެވެ. އެކުދިންވެސް އޭނަފަދައިން ބޭނުންވަނީ މަންހާގެ އުފާވެރިކަމެވެ.\n"ބައްޕަ މަންހާ އާއި ދޭތެރޭ ނުވިސްނަނީކީ ނޫނޭ، ދާއިންގެ ރިވެތި އަޙްލާގު ދެނެގަންނާކަށް އަހަރެން އިތުރުއެހީއެއް ބޭނުމެއްނުވޭ........ބައެއް ފަހަރު ހިތަށް އަރާ.............ދާއިންއަކީ މީހެއްގެ ފިރިއެއްކަމަކު، މަންހާ އުފަލުގަ ބަހައްޓާނެއޭ..........ބައްޕަވެސް ބޭނުން މަންހާ ހިނިއައިސް ހިތްހަމަޖެހިލާފައި ހުންނަތަން ދެކެން، މަންހާގެ އެއްވެސް ނިންމުމެއް މިހާތަނަށް ގޯސްވެފައެއް ނެތް...............އެކަމަކު............މޫސައަކީ ބައްޕަގެ އެންމެ ގާތް އެކުވެރިޔާ، އެއާއިލާއަށް ބައްޕަ ދޭނީ ކޮންޖަވާބެއް؟ ވިޝާލް ހިތަށް އަރާނީ ކީކޭ...........އެވެސް އަޖައިބެއްފަދަ ކުއްޖެއް، މިކަމުގަ އެހުންނަނީ ހަމަބަހެއްވެސް ބުނެނުލާ.........ވިޝާލް އާއި މަންހާގެ ގުޅުމެއްވާކަމުގައި ބައްޕައަށްވެސް ހީކުރެވުނު.........." ސަޢީދު އިސްޖަހާލައިގެން އިނދެ ވާހަކަދެއްކިއެވެ.\n"ވިޝާލްއަށް އެކައިވެނި ކުރުމަށް ވިސްނާދީ އޭނަގެ ދޫބަންދުކުރީ އަޅުގަނޑު، އެކަމަކު އޭނައަކީ އަމިއްލަ އެދުމުން ފުރިގެންވީ މީހެއްނޫން، އޭނަ ބޭނުންވީ މަންކޮގެ ހިތްހަމަޖެހުން.........ރޭގަ ވީޝާލް އަޅުގަނޑާއި ދޮންބެ ގާތުބުނެފި އޭނަ މަންކޮ އާއި ކައިވެންޏެއް ނުކުރާނަންކަމަށް، އެގޮތަށް މަޖޫބުރުކޮއްގެން ކައިވެނި ކުރުވަންބޭނުންވާނަމަ އެހެން މީހަކު ހޯދުމަށްވެސް ބުނި.............ވިޝާލްގެ އާއިލާގާތު ހުރިހާ ވާހަކައެއް ކިޔާދޭނަން ކަމުގައިވެސް ބުނި.........ބައްޕާ، މަންކޮގެ ހިތްހަމަޖެހުމަކީ ދާއިން، އެކައިވެންޏަށް ހުއްދަދެއްވާ............އަޅުގަނޑުމެންނަކަށް މަންމަ އާއި ވާހަކަދައްކާކަށް ނުކެރޭނެ.........." ޝަރަފް ބުނެލިއެވެ.\n"ބައްޕަ ތިކަމާ ވިސްނާނަން.......މަންމަ އާއިވެސް ވާހަކަދައްކާނަން..........." ސައީދު ގޮތެއްނިންމާނަންކަމުގެ ޔަގީންކަންދެމުން ދެދަރިންނަށް ބަލާލިއެވެ.\nމަންހާ އޭނަގެ އަލަމާރީގެ ވަތްގަނޑެއް ހުޅުވާލުމާއިއެކު ކަޅުކުލައިގެ ލެދަރުކަވަރެއްލާފައިވާ ފޮތެއް ނެގިއެވެ. އަދި އޭގައި ނޯޓުކޮއްފައިވާ އެއްޗެއް ބަލާލުމަށްފަހު ދާއިން އާއި ވާހަކަދައްކާ ފޯނުން ނަންބަރަކަށް ގުޅާލިއެވެ. ކޮޓަރީގެ ދޮރު ތަޅުލައިގެން ކާޕެޓުމަތީ ދެފައިވައްކޮއްލައިގެން އިށީނދެ އިންމަންހާ ފޯނުކުރަމުންދިޔައީ އޭނަ ބަލަންއިން ފޮތުގައި ނޯޓު ކުރެވިފައިވާ ނަންބަރުތަކަކަށެވެ. ދެތިންފަހަރު އެއްނަންބަރަކަށް ގުޅާލުމުން ފޯނެއްނުނަގައެވެ. އަނެއްކާވެސް އެހެންނަންބަރަކަށް ގުޅާލިއެވެ.\n"ހެލޯ......ތީކާކު........" މަންހާއަށް އެއްޗެއް ބުނެވުމުގެ ކުރިން ފޯނުގެ އަނެއްކޮޅުން ވާހަކަދެއްކިއަޑުއިވިގެންދިޔައެވެ.\n"އެލީ............." މަންހާއަށް އަލީޝާގެ އަޑުކަންފަތުގައި ޖެހުމާއިއެކު ރޮވިއްޖެއެވެ.\n"މަންހާ.....އޭ މަން...............ރޮނީތަ...........އަނެއްކާ ކިހިނެއް ހަދައިގެން ތިއުޅެނީ........އަހަރެންގެ އެންމެ ފަހުދަތުރު ނިންމާފަ އައިސްވެސް މަންއަށް ގުޅިން، ފޯނު ނިއްވާލަފޭ ބުނަނީ، ނަންބަރު ބަދަލު ކުރީތަ؟ މާނީވެސް އުޅުނު މަންގެ ހަބަރެއް ނުވެގެން..............މަން..............އަޅެ ކީއްވެތަ ތިރޮނީ................ޕްލީޒް ބުނެބަލަ..............އަހަރެން ތިގެއަށް ދަންތަ؟" އަލީޝާގެ އަޑުގައިވަނީ ކަންބޮޑުވުމެވެ.\n"ހޫމް.............އެލީ.............." މަންހާއަށް ވާހަކަދައްކަން އުނދަގޫވިއެވެ. އޭނަގެ ރަޙުމަތްތެރިންގެ މަތިން އޭނަ ހަނދާނެއްނުނެތެއެވެ. އެމީހުން މިކަމުގެ ތެރެއަށް ނުވެއްދުމަށް މަންހާ ނިންމީވެސް އަމިއްލައަށެވެ. އެކަމަކު ދާއިން ގެއްލި އޭނަގެ ރަޙުމަތްތެރިންވެސް ގެއްލިޖެނަމަ މިބޮޑު ދުނިޔޭގައި އޭނަ މުޅިން އެކަނިވީއެވެ.\n"ކޮންކަހަލަ ވާހަކައެއްތަ ތިދައްކަނީ ދަރިފުޅު؟" މޫސަ އާއިއެކު ގޭގެ ޓެރެސްގައި ކޮފީތައްޓެއް ބޯން އިން ވިޝާލްއަށް މޫސަ ބުނެލިއެވެ. ހަވީރުގެ ހިޔާ އެޅިފައިވުމާއިއެކު މޫސަ ބޭނުންވީ ޓެރެސްގައި އިނދެ ސައިބޯލުމަށެވެ. އެހެންނަމަވެސް އެންމެ ފަހުވަގުތު ހިޔާލުބަދަލުވީ ހަމައެކަނި ކޮފީތައްޓެއް ބޯލުމަށެވެ.\n"ބޮޑުބައްޕަ އަބަދުވެސް އަޅުގަނޑަށް އިތުބާރުކުރައްވަމެއްނޫންތޯ، އަޅުގަނޑު މިބުނީ ސާފުތެދު، އާއިލާއަށް އޮޅުވާލާކަށް ބޭނުމެއްނޫން..........." ވިޝާލް ދެރަވެފައި އިނދެ ބުނެލިއެވެ.\n"އެއީ ތެދެއް ބައްޕާ............ވިޝާލް ކޮއްކޮ އެބުނަނީ ހަމަ އެކަން އޮތްގޮތަށް، މަންކޮ އާއި ވިޝާލް ކޮއްކޮ އާއިމެދު އެއްވެސް ގުޅުމެއްނުވޭ..........މީމަޖުބޫރުން ކުރެވޭ ކައިވެންޏެއް، މަންކޮއަށް ވަސިންތަމެން މަޖުބޫރުކުރަނީ ވިޝާލް ކޮއްކޮ އާއި ކައިވެނި ކުރަން..........." މޫސަމެންގެ ކައިރިއަށް އައިސްހުއްޓުނު ޖެނީ ވިޝާލްގެ ވާހަކަތަކައް ހެކިވިއެވެ.\n"އެއީ ކީއްވެ، މަންހާ ފެނިފަވެސް ބޮޑުބައްޕައަށް ހީވިއޭ އެކުއްޖާ މިކައިވެންޏާއިމެދު ހިތްހަމަނުޖެހޭހެން، އަނެއްކާ ސަޢީދުގެ މޫނުމަތިން ފެންނަމުންދިޔަ ހާސްކަން ވަރަށް ރަނގަޅަށް ފެނުނު...........ކީއްވެތަ މަޖުބޫރު ކުރުވަންޖެހުނީ" މޫސައިނީ މިވަނީ ކިހިނެއްކަން އަދި ނޭގިފައެވެ.\n"އަޅުގަނޑު މަންހާދެކެ ލޯބިވޭ، އެކަމަކު މަންހާ ބޭނުންވަނީ އެހެންމީހަކާއި ގުޅެން، އޭނަ މަންހާގެ ކައިވެންޏަށް އެދިގެން އައުމުން މަންހާގެ އާއިލާ އެކަން މަނާކުރީ، އެއީ މީހަކާއި އިނދެގެން އުޅޭމީހަކަށްވީމަ........ޝަރަފް އަޅުގަނޑު ގާތުން އެދުނީ އޭނަގެ ކޮއްކޮ އާއި ކައިވެނި ކޮއްދިނުމަށް..........ކުޑަ ވަގުތުކޮޅަކަށްވިޔަސް އަޅުގަނޑު ހިތަށް އެރީ މަންހާގެ ހިތާމަތައް ފިލާވަރަށް ލޯބިދެވިދާނެއޭ..................ބޮޑުބައްޕާ، އަޅުގަނޑުގެ ސަބަބުން މަންހާއަށް އިތުރު ހިތްދަތިކަމެއް ލިބިއްޖެ...........އަޅުގަނޑު ބޭނުންވަނީ މަންހާގެ ހިތްހަމަޖެހުން، އަޅުގަނޑަށް އެއެއް ނުދެވޭނެ، އަޅުގަނޑު ބޭނުންވަނީ މިކައިވެނި ކުރެވުމުގެ ކުރިން ރޫޅާލަން..............." ވިޝާލްގެ މޫނުމަތީގައިވި ހިތްދަތިކަން މޫސައަށް ދެނެގަތުމަށް އުނދަގުލެއްނުވިއެވެ.\n"ދަރިފުޅު ބޭނުންވަނީ އެގޮތްތައް..............ޔަގީންތައް އެމީހަކާއިއެކު މަންހާގެ ދިރިއުޅުން ހަމަޖެހޭ ދިރިއުޅުމަކަށްވާނެކަން..............ބައެއްފަހަރު އަންހެން ކުދިން ވަރަށް ޅަވާނެ، ރަނގަޅުގޮތް ފަހުންވެސް ވިސްނޭތަން އާދޭ....." މޫސަގެ މޫނުމަތީގައިވަނީ ކީކޭކަމެއް ވިޝާލް އާއި ޖެނީއަށްވެސް ނޭގުނެވެ.\n"ބޮޑުބައްޕާ......އަޅުގަނޑު ވަރަށް އުއްމީދާއިއެކު މިވާހަކަ މިދެއްކީ، އަޅުގަނޑު އެއްގޮތަކަށްވެސް ބޭނުމެއްނޫން މަންހާ އާއި ގުޅޭކަށް.......ބޮޑުބައްޕަގެ ނިންމެވުމަކީ ހަމަ ތިއީތަ؟" ކަންބޮޑުވެފައިހުރި ވިޝާލް ބުނެލިއަޑުއިވުނެވެ.\n"ބައްޕާ، ޕްލީސް........ތިގޮތަށް ނިންމަވާނުލައްވާ" މިހެންބުނެލަމުން ޖެނީ ކުރިއަށްވުރެވެސް ބޮޑަށް އާދޭސްކުރާފަދަ ނަޒަރަކުން މޫސައަށް ބަލާލިއެވެ.\n"ބައްޕަ އަދި ނުނިންމަމޭ ވަކި ގޮތަކަށް، އެހެންނޫނަސް މިބައްޕަގެ ތިދެކުދިންނާއި ހިލާފަށް ފިޔަވަޅެއް ނާޅާނެކަން އެނގެންވާނެ އެއްނު، ދަރިފުޅު ވިޝާލް ބޭނުންވާ ގޮތަކަށް ބޮޑުބައްޕަ ކަންތައްކުރާނީ........ހަގީގަތުގަ މިހާދުވަހު ބޮޑަބައްޕަ މިއައީ ދަރިފުޅާ މަންހާގެ ކައިވެނީގެ ހުވަފެންދެކެމުން، ދަރިފުޅު މަންހާ އާއި ގަޔާވާކަންވެސް ބައްޕައަށް އެނގޭ، އެހެންވެ އަމިއްލަ އެދުން އިސްކުރަން ބޭނުންވަނީ........ހަމަ ޔަގީންތަ ތިޔަ ނިންމުމާއި ދޭތެރޭ ދަރިފުޅު އުފާވާނެކަން؟" މޫސަގެ ހުރިހާ ސަމާލުކަމެއް ވިޝާލްއަށް ދެމުން އަހާލިއެވެ.\n"ބޮޑުބައްޕާ، އަޅުގަނޑު މަންހާ ބޭނުންނުވާތީ ނިންމާ ނިންމުމެއްނޫން މީ، އެކަމަކު އޭނަގެ އިޙްސާސްތަކަށް ގަދަރުކުރުމުގެ ގޮތުން، އަހަރުމެން ދެމީހުންގެ މެދުގައި އޮތް ކުޑަކުޑަ ގުޅުންވެސް ކެނޑިގެން ހިނގައިދާނެކަމުގެ ބިރާއެކު، މަންހާގެ ކަންތައްތައް އަޅުގަނޑަށް އެނގޭތީވެ......" ވިޝާލް ބުނެލިއެވެ.\n"ދަރިފުޅަށްޓަކައި ބޮޑަބައްޕަ ސަޢީދު އާއި ވާހަކަދައްކާނަން، މިކައިވެނި ކުރެވެންނެތްވާހަކަ ބުނާނަން.......އެކަމަކު މަންމައަށް މިހަބަރު ދޭނަގޮތެއް ނުވިސްނެނީ، އެކަމާ ދަރިފުޅުމެން ވިސްނަން ހަދާނެކަމެއްނެތް، މަންމަ އާއިވެސް ބައްޕަ ވާހަކަދައްކާނަން........" މޫސަ ވިޝާލް އާއި ޖެނީއަށް ހިނިތުންވެލަމުން ބުނެލިއެވެ.\n"ވީހާވެސް އަވަހަކަށް މިކަން މަންހާގެ އާއިލާއަށް އެނގެން އަޅުގަނޑު ބޭނުން" ކެތްތެރިކަން ކުޑަގޮތަކަށް ވިޝާލް ބުނެލިއެވެ.\n"މިރޭ ތިވާހަކަ ސަޢީދު އާއި ހަމައަށް ގެންދާނަމޭ، އެނިމުނީނު" މޫސަ ހިފަހައްޓައިގެން އިން ހުސްޖޯޑު ޖެނީއަށް ދިއްކޮއްލަމުން ބުނެލިއެވެ. އަދި ތެދުވެ ޓެރެސްއިން ފައިބަން ހިނގައިގަތެވެ.\n"އަހަރެން ވަރަށް އުފާވެސް ވެއްޖެ އަނެއްކޮޅުން ވަރަށް ދެރަވެސްވެއްޖެ........ވިޝާލް ތިފަދަ ނިންމުމެއްނިންމީތީ އުފާކުރީ، ދެރަވީ ވިޝާލްގެ އަތުން މަންހާ ބީވެގެން ދާނެކަން އެނގޭތީ.........ވިޝާލްގެ ތިހިތްވަރަށް ތުއްތަ ސާބަސްދޭހާވޭ........މާދަން ވާނެގޮތެއް އެކަކަށްވެސް ނޭގޭނެ، ނަސީބު އައިސް ވިޝާލްގެ އަތުގައި ހިފާނީ ކޮންއިރަކުކަމެއް ނޭގޭނެ، ހިތްވަރު ދޫނުކުރާތި، ވިޝާލްގެ ހަޔާތަށް އެފަދަ ހާއްޞަ ކުއްޖަކު އައުން ތުއްތަ އެދެނީ" ޖެނީގެ ހިތަށްވެސް އަސަރުކޮއްފައިވެއެވެ.\nއަލީޝާ އާއި އަމާނީ ސަލާމްގޮވާލިއަޑަށް ސިޓިންރޫމުގައި ތިބި ވަސީމާ އާއި ޖޫން ބަލާލިއެވެ. ޖޫންއަށް އެއީ ކޮންކުދިބައެއްކަން ނޭގުނު ކަމުގައި ވިޔަސް ވަސީމާއަށް އެކުދިންފެންނަންވާއިރަށް އެއީ ކޮންބައެއްކަން އެނގުނެވެ.\n"މަންކޮ މަންމާ......ކިހިނެތްތޯ، މަންކޮ އާއި ބައްދަލުކޮއްލަން މިއައީ" އަލީޝާ އިސްވެ ވާހަކަދެއްކިއެވެ. ވަސީމާގެ މޫނުމަތިން ހިތްހަމަނުޖެހުމުގެ އަސަރު ފާޅުވެގެންދިޔައެވެ. އެކަން އަލީޝާ އާއި އަމާނީގެ އިތުރުން ވަސީމާގެ ފަހަތުގައި ކަހަލަގޮތަކަށް ހުރި ޖޫންއަށްވެސް ފެނިގެންދިޔައެވެ.\n"މަންހާ ނިދާފަ އޮތީ......." ވަސީމާ ޖެހިލުމެއްނެތި ބުނެލިއެވެ. ޖޫން ހައިރާންވިއެވެ. އޭނައަށް ދޮރުމަތީތިބި ދެކުދިންނަކީ މަންހާގެ އެކުވެރިންކަން ނަގައިގަނެވުނެވެ.\n"މަންމާ..........އެއީ މަންކޮގެ ރަޙުމަތްތެރިކުދިންނެއްނު، އެކުދިންވައްދަން ވާނެއެއްނު" ޖޫން ސިއްރުސިއްރުން ވަސީމާގެ ކަންފަތްކައިރީ ބުނެލިއެވެ. ވަސީމާ އެއްގޮތަކަށްވެސް އަލީޝާމެން ވައްދާކަށް ހިތްހަމައެއްނުޖެހުނެވެ. އެހެންނަމަވެސް ޖޫންއަށް އެގޮތް ކަމުނުދިއުމާއިއެކު ވަސީމާގެ ކުރިއަށް ޖެހިލަމުން އަލީޝާމެންނަށް އެތެރެއަށް ވަނުމަށް އެދުނެވެ.\n"މަންކޮ މިހާރު ހޭލާވެސް އުޅެދާނެ.........ބަލާލާފަ އަންނާނަން އެނގޭ" ޖޫން ހިނިތުންވެލަމުން ބުނެލިއެވެ.\n"އަޅުގަނޑުމެން މަންހާގެ ގާތަށް ދިޔަޔަސް އެންމެ ރަނގަޅުތޯ" އަލީޝާ ޖޫންގެ ގާތުން އެދުނެވެ. އެއާއިއެކު ޖޫން އަތުން ސިޑިއާއި ދިމާލަށް އިޝާރާތްކޮއްލަމުން ބޯޖަހާލީ އެންމެ ރަނގަޅުކަމުގައި ބުނުމަށެވެ.\n"އެމީހުން މިގެއަށް ނުވައްދަންވެގެންނޭ އަހަރެން މިހިރީ...." ސިޑިން އަރައިގެން ދިޔަ އަލީޝާ އާއި އަމާނީ ލޮލަށް ގެއްލެމާއިއެކު ވަސީމާ ޖޫން އާއި ކުރިމަތިލަމުން ބުނެލިއެވެ.\n"މަންމާ، އެއީ މަންކޮގެ ރަޙުމަތްތެރިންނޭ، އެކުވެރިންނާއި ވާހަކަ ދައްކާލާ ހަދާލަނިކޮށްވެސް މަންކޮގެ ހިތްހަމަޖެހިދާނެ............މަންމަ ތިއުޅުއްވަނީ މަންކޮ މިގޭގެ ހަތަރުފާރުތެރޭ ހައްޔަރުކޮއްގެން ގެންގުޅެންތަ، ކުރިން އަޅުގަނޑު ނުދެކެން މަންމަގެ މިސިފައެއް" ޖޫން ސިއްރުން ވާހަކަދެއްކިއެވެ.\n"އެ މަންހާ އަކާހެދިއޭ މަށަށް މިހެން ވާންޖެހުނީ، ރައްޓެހިވާކަށްވެސް ވަކި މީހެއް ނޯވޭ ވިއްޔަ، އެކަމެއް ކުރުމުގެ ކުރިން އޭނައަށް އެނގެން ޖެހޭނެއެއްނު އަހަރުމެން ގަބޫލެއްނުވާނެކަން، އެކުދިންނަށްވެސް ޔަގީން މިކަމެއް އެނގޭނެކަން، އެމީހުންވެސް އެއައީ ޚަބަރު ހިފައިގެން ނޫނީ ޚަބަރު އޮޅުން ފިލުވަންވެގެން............އެހެންވެ އެމީހުން މިގެއަށް ވައްދަން އަހަރެން ބޭނުންނުވީ.........ޖޫންވެސް މިކަމަށް ފާޑު ނުކިޔާ............އެފިރިހެންމީހާ މަންހާގެ ސިކުނޑި ކާލާފަ އެބަހުއްޓޭ ވަރަކަށް........" މިހެން ބުނެލަމުން ވަސީމާ ދަތްކުނޑިވިކާލިއެވެ.\n"ދެން ހެޔޮ މަންމާ، ތިއުމުރަށް ދިޔައީމަ ތިހާ ރުޅިގަދަވާކަށް ނުވާނެ.............އަޅުގަނޑުވެސް ނެތިން އެކަމާ އިތުރު ވާހަކައެއް ދައްކާކަށް........." މިހެން ބުނެލުމަށްފަހު ޖޫން ދެފަރާތަށް ބޯހޫރުވާލަމުން ސޯފާގައި އިށީނެވެ.\nސޯފާގައި އޮށޯވެލައިގެން އޮތް ދާއިންގެ ދެލޯވަނީ މަރާލެވިފައެވެ. އެހެން ދުވަސް ދުވަހާއި ހިލާފަށް އޭނަ މިއަދު ތަންކޮޅެއް ކުރިން ގެއަށް އައިދުވަހެކެވެ. ސަބަބަކާއި ނުލައެއްނޫނެވެ. އޮފީހަށް ހިނގައްޖެނަމަ، ހާއްޞަކޮށް އޭނަގެ ކެބިންއަށް ވަނުމުން އިޙްސާސް ކުރެވެނީ ފަޅުކަމެވެ. ހުސްކަމެވެ. އޭނައަށް މިފަދަ އިޙްސާސްތައް ކުރެވެންވީ ސަބަބެއް ނޭގެއެވެ. ބޭނުންނުވިއެއްކަމަކު އެފަރާތަކާއިމެދު ވިސްނޭލެއް މަދެއްނޫނެވެ. ދާއިން ކުއްލިއަކަށް ލޯހުޅުވާލީ އޭނަގެ މޫނުގައި މީހަކު ބޮސްދިނުމުންނެވެ. އޭނަގެ މޫނާއި ދާދި ގާތުގައި ލާނޭވާވެސް އިޙްސާސްކުރެވޭހާ ކައިރިން ޒާރާގެ މޫނުފެނުމުން ސިހުމެއްލިބުނެއްކަމަކު އެމޫނުގައި ދެއަތުން ހިފާލީ ލޯތްބާއިއެކުއެވެ. ޒާރާގެ ހިނިތުންވެފައިވާ ރީތި ދެތުންފަތުގައި ލޯބިކޮއްލުމަށް ވަގުތުން ހިތްއެދުނެވެ. ދާއިން އެފަދައިން ކަންތައްކުރުމަށް އުޅުނު ހިނދު ޒާރާ ތެޅިގަނެފައި ދާއިން އާއި ދުރަށް ޖެހިލައިފިއެވެ. އަދި ވަގުތާ ހާލަތާ ނުގުޅޭފަދަ ހަމަނުޖެހޭ ވާހަކަތަކެއް ދައްކަންފެށިއެވެ. ދާއިންއަށް ސޯފާގެ އަތްގަނޑުގައި މަޑުންނަމަވެސް ބޮލުގެފުއްކިބަ ދެތިންފަހަރަށް ޖައްސާލެވުމާއިއެކު އެދެލޯ މަރާލާފައި ހުޅުވާލިއެވެ. އަދި ޒާރާގެ ވާހަކަތަކަށް ސަމާލުކަން ދެމުން އޭނަ އާއި ވާހަކަދައްކަން ފެށިއެވެ.\n"މަން.........." އެނދު ކައިރީ ކާޕެޓުމަތީގައި އިށީނދެލައިގެން އިން މަންހާ އަލީޝާއަށް ފެނުމާއިއެކު ގޮވާލިއެވެ. ފަސްއެނބުރި ދޮރާދިމާލަށް ބަލާލި މަންހާއަށް ދޮރުމަތީތިބި ބައެއްފެނުމާއިއެކު ތެދުވެގެން ދުއްވައިގަނެވުނު ގޮތްވެސް ނޭގެއެވެ. އަލީޝާއަށްވެސް އެނގުންވީ މަންހާ އައިސް އޭނަގެ ގައިގާ އޮޅުލައިގަނެ ގިސްލަ ގިސްލާފައި ރޯންފެށުމުންނެވެ. އަމާނީ އާއި އަލީޝާ މަންހާ ގޮވައިގެން ކޮޓަރިތެރެއަށް ވަންނަމުން ކޮޓަރީގެ ދޮރު ކައިރިކޮއްލިއެވެ. އަދި މަންހާގެ އެނދުގައި އޭނަ އާއިއެކު އެދެމީހުން އިށީނެވެ. އަމާނީ މަންހާގެ ގައިގާ ފިރުމަމުން ނުރޮއެ ހުއްޓާލުމަށް އެދުނެވެ. އަލީޝާ ވެގެންއުޅޭގޮތެއް އޮޅުންފިލުމަށް ކެތްތެރިކަންކުޑަވެ ސުވާލުކުރަންފެށިއެވެ. މަންހާ އޭނަގެ ކަރުނުން ފުރިގެންވި ދެލޯ ފޮހެލަމުން ހުރިހާ ވާހަކައެއް ކިޔާދޭންފެށިއެވެ. އަލީޝާ އާއި އަމާނީ އިނީ މަންހާ ދައްކަމުންދިޔަ ވާހަކަތައް ގަބޫލުކުރަން ދަތިވެފައެވެ. ދާއިން އާއި މަންހާގެ ގުޅުން އެހިސާބަށް ގޮސްދާނެކަމަށް ހުދު އެމީހުންނަށްވެސް ގަބޫލު ކުރެވިފައިނެތީއެވެ.